
Redaksioneel ae 


DIÉ AFRIKAANSE SUSTERKERKE 


DAAR word verskillend geoordeel oor die bestaan van 

drie afsonderlike Afrikaanssprekende kerke in Suid- 
Afrika, nieteenstaande die feit dat hulle dieselfde leer 
en belydenis onderskryf. Sommiges sien in die bestaan 
van hierdie drie kerke `n sondige verskeurdheid waarby 
daar nooit berus kan word nie. Die bestaan van drie 
kerke lê egter nie so swaar op die gewete van die Ned. 
Hervormde Kerk nie, hoofsaaklik omdat hy die eenheid 
van die kerk allereers as 'n saak van waarheid, geloof 
en liefde beskou, terwyl die organisatoriese aspek van 
sekondêre betekenis is. In 1958 het die sinode van die 
Geref. Kerk die inisiatief geneem om die susterkerke in 
`n tussenkerklike gespreksliggaam bymekaar te bring 
met die oogmerk om die skeidsmure tussen hulle te 
probeer verwyder. Tot nou toe het die gesprek nie juis 
skouspelagtige resultate opgelewer nie. Sommige van 
die lede van hierdie Tussenkerklike Kommissie is dan 
ook redelik pessimisties en sien mie veel nut in sulke 
gesprekke as dit nie op `n spoedige vereniging van die 
drie kerke uitloop nie. Ander weer is meer optimisties 
gestemd en reken dat dit om sulke ingrypende sake gaan 
dat `n mens nie te haastig moet wees nie. Infussen moet 
erken word dat die gesprek tot hiertoe tog heelwat be- 
grip en waardering vir mekaar se standpunt ten gevolg 
gehad het en gevolglik tot groter wedersydse agting en 
respek gelei het. 


Sonder om in besonderhede te tree, kan beweer 
word dat die afsonderlike bestaan van die Ned. Geref. 
Kerk en die Ned. Herv. Kerk van Afrika, grootliks as 
`n historiese proses verstaan moet word. `n Mens kan 
hierdie twee kerke vergelyk met twee takke wat uit `n 
oorspronklike stam gespruit het. Dit was hoofsaaklik 
as gevolg van die Groot Trek dat die Hervormde tak, 
veral in die Transvaal, sterk ontwikkel het en al verder 
van die Kaapse Ned. Gereformeerde tak weggegroei het. 
Meer uit vrees vir die invloed van die Engelse regering 
in Kaapse kerksake as iets anders, wou die Transvalers 
nie onder die Kaapse sinode ressorteer nie en het hulle 
oorgegaan tot eie kerkvorming. Die Ned. Herv. Kerk 
Ontstaan dan ook nie met die stigting van die eerste 
gemeente te Potchefstroom in 1842 nie, maar die kerk 
wat met die Voortrekkers in die Transvaal gekom het, 
kry hier `n ander organisatoriese gestalte. 


Naas die historiese moment, het daar in die gang 
van die jare natuurlik ook ander faktore `n rol gespeel 
wat die aard en karakter van die twee kerke bepaal het. 
Die grootste verskil is waarskynlik geleë in die teologiese 
klimaat wat aan elkeen eie is. By die Ned. Herv. Kerk 
val die klem miskien meer op die objektiewe inhoud 
van die geloof, terwyl die Ned. Geref. Kerk meer die 
subjektiewe ervaring van die gelowige onderstreep. 
Behalwe die verskil in teologiese toon, het daar ook 
allerlei ander kleinere verskille ontstaan, bv. in die ere- 
diensvorme, die nagmaal, die jeugarbeid en so meer. 

Hierdie kleinere verskille tussen die kerke is met soos 
die stopwoordjies van `n taal: dit druk meer as iefs 
anders dikwels die eie wese die duidelikste uit. 


Wat die Geref. Kerk betref, is die saak effens 
ingewikkelder en tog dalk makliker. By die ontstaan 
van hierdie Kerk speel leer en belydenis `n belangrike 
rol. In ooreenstemming met gebeurtenisse in Nederland, 
gaan dit in die afskeiding van 1859 hoofsaaklik om die 
gesangekwessie wat aan allerlei leerstellige tekortko- 
mings mank sou gegaan het, en ook om die prediking 
wat nie altyd in ooreenstemming met die leer sou gewees 
het nie. Die verval in die Ned. Herv. Kerk en in die 
Ned. Geref. Kerk was so erg in die oog van die destydse 
Gereformeerde vaders, dat hulle hulle genoodsaak ge- 
voel het om die ander twee kerke as vals te verklaar en 
die gemeenskap met hulle op te sê. Gesien in hierdie 
lig, is dit ook nie toevallig dat die inisiatief tot same- 
sprekings met die oog op verwydering van skeidsmure 
tussen die kerke, juis van die Gereformeerde Kerk uit- 
gegaan het nie. Immers, as daar nie meer rede is om 
die ander twee kerke van wie daar afgeskei is, as vals 
te beskou nie, moes die Geref. Kerk hom ernstig afvra 
waarom hy nog afsonderlik moet voortbestaan, terwyl 
die hoofbeswaar wat hy teen die ander twee kerke gehad 
het intussen verval het. 


Afgesien hiervan behoort die ander twee kerke hulle 
ook ernstig rekenskap te gee van hulle afsonderlike 
voortbestaan asook van hulle oogmerk met die inter- 
kerklike gesprek. Uit die gesprekke wat tot hiertoe 
plaasgevind het, is dit duidelik dat die Geref. Kerk en 
die Ned. Geref. Kerk, kerkvereniging as die onmiddel- 
like doel van die gesprek verstaan. Ons is dit seker aan 
ons gespreksmaats verskuldig om dit onomwonde weer 
`n keer te sê dat ons geen onmiddellike kerkvereniging 
beoog nie. Die Ned. Herv. Kerk en die Ned. Geref. 
Kerk het reeds eenkeer `n vereniging sonder sukses 
probeer met `n nasleep van eindelose en onnodige ver- 
bittering. Ons vrees dat `n tweede poging waar drie 
kerke in die gedrang is, dalk nog minder kans op sukses 
sal hê. Dit moet egter nie geinterpreteer word dat die 
eenheid van die drie Afrikaanse susterkerke vir ons `n 
saak van onverskilligheid is nie en dat die huidige same- 
sprekings vir ons betekenisloos is. Vir ons is die voort- 
setting van die gesprek baie belangrik. Dit is vir ons 
belangrik omdat dit vir ons die uitdrukking is van die 
eenheid wat daar wel bestaan, nieteenstaande die ver- 
skeidenheid van organisasie. Miskien ontdek ons nog 
almal dat die eenheid baie groter is as die sondige 
verskeurdheid. Ons is wel oop vir organisatoriese een- 
heid, maar dan moet dit nie geforseer word nie. Dit 
moet groei tot `n nuwe gestalte soos wat die afsonder- 
likheid, veral tussen ons en die Ned. Geref. Kerk 
histories gegroei het. Intussen moet ons mekaar help en 

Aan sulke mense 


behoort die 


koninkryk van God 


@ DS. T. SNYMAN 


Skriflesing: Ef. 2:1-10 
Mark. 10:13-7 


Mark. 10:14-15: 


vlaat die kindertjies na My toe 
kom en moet hulle nie verhinder 
nie want die koninkryk van God 
is juis vir mense soos hulle. Dit 
verseker Ek julle: Wie die ko- 
ninkryk van God nie soos `n 
kindjie ontvank nie, sal daar 
nooit ingaan nie.” 


ONS het 'n gesegde: ,Die arbeider is 

sy loon werd.” Dit is 'n uitdruk- 
king wat aan die Bybel ontleen is. Matt. 
10:10: ,Die arbeider is sy voedsel werd.” 
Ook |I Tim. 5:18: ,Jy mag 'n os wat 
graan dors nie muilband nie en: Die ar- 
beider is sy loon werd.” 


Dit is gesegdes wat ons beslis nie ver- 
geet nie, ... veral nie in ons samelewing 
nie — en dan veral as dit om ons eie 
loon gaan. Die meeste van die tyd is ons 
van mening dat hierdie gesegde nie be- 
hoorlik teregkom in ons eie geval nie. 
Elkeen is van mening dat hy nie naas- 
tenby voldoende vergoed word vir sy 
arbeid nie... dat sy loon nie in ooreen- 
stemming met sy arbeid is nie. 


So is elke mens... dit gaan hoofsaak- 
lik om verdienste. Elkeen wil vir sy 
dienste vergoed word... want die ar- 
beider is mos sy loon waardig! Hierdie 
gesindheid en houding het so `n integrale 
deel van ons hele menswees geword dat 
ons alles wat ons doen aan hierdie ge- 
segde wil meet. Dit staan voorop in ons 
hele denke. Selfs as ons aan ander goed 
doen, is dit met hierdie verwagting: 
Werp jou brood op die water en na 
vele dae mag dit na `jou terugkeer.” 
“Help nou hierdie een in sy nood, 
-..dan is hy skuldig om jou ook later 
te help... of jy kan hom later vir jou 
eie doeleindes inspan.” 


Hierdie selfde houding openbaar ons 
ook in ons diens aan God... soms open- 
lik soms heimlik. Ons wil God ook nie 
verniet dien nie. Ons verwag iets terug 
vir ons diens. Hoe dikwels hoor ons nie: 
Vandat ek my tiende vir die Here af- 
staan, gaan dit net goed met my. Probeer 


] 


jy dit ook gerus.” Dit word dan gesê 
om as `n aanmoediging vir ander te dien 
om dieselfde te probeer. Dit word dan 
diens met `n verwagting... dit is ver- 
dienste. 


Hoeveel mense is daar nie wat daad- 
werklik probéér leef na die eis van die 
Woord van God nie, maar die een terug- 
slag na die ander tref hulle. Ons probeer 
so hard opoffer in die diens van die 
Heer... Maar wat kry ons terug?... 
Teenspoed en kruis! Dit maak ons moe- 
deloos. Dit maak ons afvallig! 


Ons kan hierdie gesindheid wat by 
elkeen van ons aanwesig is, nie ontken 
nie. 


Tog is ons so verkeerd in ons vertol- 
king van hierdie Bybelse uitdrukking: 
“Die arbeider is sy loon werd.” Ons ruk 
dit so uit verband. Want wat wil Jesus 
eintlik met hierdie woorde sê? Hy stuur 
sy twaalf apostels uit met die opdrag: 
“En gaan preek en sê: Die koninkryk 
van die hemele het naby gekom. Maak 
siekes gesond, reinig melaatses, wek 
dooies op, dryf duiwels uit. Julle het dit 
verniet ontvang, verniet moet julle dit 
gee. Moenie vir julle goud of silwer of 
koper in julle beurse aanskaf nie, geen 
reissak vir die pad, of twee kleding- 
stukke of skoene of `n stok nie. 'n AT- 
beider is mos geregtig op onderhoud.” 


Eintlik beklemtoon Jesus hier ook net 
wat Hy by `n vorige geleentheid gesê het: 
,Julle moet julle dus nie bekommer en 
vra: wat moet ons eet of wat moet ons 
drink of wat moet ons aantrek nie. Dit 
is alles dinge waaroor die ongelowiges 
begaan is. Julle hemelse Vader weet tog 
dat julle dit alles nodig het. Nee, beywer 
julle allereers vir die koninkryk van God 
en vir wat Hy eis, dan sal Hy julle ook 
al hierdie ander dinge gee.” (Matt. 
6:31 vv.) 


In die Bybel gaan dit nooit om ver- 
dienste nie, maar suiwer om genade — 
genade van God uit louter barmhartig- 
heid alleen. Genade van God in die styl 
van Gesang 38: ,Alles, alles is genade, 
onverdiende saligheid! Slegs ontferming 
slaan ek gade, vrug van Gods barmhar- 
tigheid.” 


Dit is die kern, die siel van die Blye 
Boodskap. 


Oordenking 


Vanweë sy voortdurende sonde verdien 
die mens net die toorn van God en die 
loon van die sonde naamlik die dood. 
As ons volgens dienswerk vergoed moes 
word, sou ons net op die ewige dood 
geregtig wees. ,Want-” skryf Paulus aan 
die Romeine: ,die loon van die sonde is 
die dood, maar die genadegawe van God 
is die ewige lewe in Christus Jesus ons 
Here.” God stuur sy Seun, Jesus Christus 
na die wêreld toe om te soek en te red 
wat verlore was- en dit is die ganse 
menslike geslag. God stuur sy Seun 
sonder dat die wêreld daarom gevra het. 
Dit is 'n teken van sy vrye welbehae, van 
sy ondeurgrondelike barmhartigheid: 
,God bewys sy liefde tot ons daarin dat 
Christus vir ons gesterf het toe ons nog 
sondaars was.” (Rom. $:8.) 

In Ohristus bied God vir-die-dood- 
bestemde-mens die ewige lewe aan. Hy 
bied dit verniet aan die mens. Die mens 
hoef nie daarvoor te werk nie. Hy hoef 
dit nie te gaan verdien nie, hy moet dit 
net dankbaar uit die hand van God aan- 
neem. Van die mens word geen inspan- 
ning verwag om deel van die koninkryk 
van God te word nie. In werklikheid 
hoef jy niks te doen nie. 

Eintlik is dit `n eenvoudige saak om 
in die koninkryk van God opgeneem te 
word. Jy hoef self niks te doen nie... 
God het in Christus reeds alles gedoen. 
Omdat dit so maklik is, het baie mense 
probleme daarmee... nie net in ons 
tyd nie, ook toe Jesus op aarde was. Om 
dit te kan begryp, hoef jy nie geleerd 
te wees nie. Jy hoef ook nie volwasse te 
wees nie. Jy hoef nie `n teoloog te wees 
nie. Hierdie saak is so eenvoudig dat die 
kleinste kind dit kan begryp. Ja die kind 
begryp dit soms makliker as die groot- 
mens, veel makliker. Dit is ook wat Jesus 
by die dissipels wou tuisbring toe Hy 
die kindertjies geseën het. Jesus was 
besig om, soos Hy gewoond was, die 
skare te leer. Ons kan aanneem dat Hy 
o.a. oor die koninkryk van die Hemele 
gepraat het. Terwyl Hy besig was, het 
van die mense kindertjies na Hom toe 
gebring dat Hy hulle moet aanraak. 
Jesus se dissipels het met hulle daaroor 
geraas. Hulle is so ontydig! Die mense 
steur mos nou! 

Maar toe Jesus dit sien, was Hy ver- 
ontwaardig en het Hy vir hulle gesê: 
slaat die kindertjies ma My toe kom 
en moet hulle nie verhinder nie, want 
die koninkryk van God is juis vir mense 
soos hulle. Dit verseker Ek julle: Wie 
die koninkryk van God nie soos `'n 
kindjie ontvang nie, sal daar nooit in- 
gaan nie.” 

Jesus gryp hierdie geleentheid aan om 
die koninkryk van die hemele nader te 


OD) Blaai om asb. 

Oordenking 


OO] Van vorige bladsy 


omskrywe om die ingaan in die konink- 
ryk te verduidelik. Met hierdie verge- 
lyking: dat die koninkryk van God juis 
vir mense soos die kindertjies is, wil 
Jesus dit beklemtoon dat die koninkryk 
van God nie verdien kan word nie. Dit 
word verniet aangebied. Jy kan dit nie 
verwerf nie. Jy moet net bereid wees om 
daarin opgeneem te word. Jou gesind- 
heid moet reg wees. Jy moet die gesind- 
heid van 'n kind openbaar. Onder hierdie 
kindertjies was daar suigelinge tot kin- 
ders van ongeveer elfjarige ouderdom. 
Hierdie kindertjies was doodgewone 
kinders — soos alle kinders, in sonde 
ontvang en gebore en daarom ook kin- 
ders van die toorn. Die wederdopers 
wat die kinderdoop bestry, beweer dat 
kinders nie sonde het nie. Om hierdie 
rede beweer hulle het Jesus gesê: die 
koninkryk van God is juis vir mense 
soos hulle bedoel. Maar dit was nie 
Jesus se bedoeling nie. Kindertjies is 
tog ook sondaarmense net soos die ouers. 
Hulle is ook kinders van die toorn. Ook 
hulle ontvang die loon van die sonde 
naamlik die dood. Kinders kan tog ook 
sterwe. Dit is die onbetwisbare bewys 
dat hulle ook sondaarmense is. Hulle 
het ook sonde-, erfsonde van Adam af. 
Tenspyte van hierdie sondige toestand 
sê Jesus: ,Die koninkryk van God is juis 
vir mense soos hulle. Dit verseker Ek 
julle: Wie die koninkryk van God nie 
soos `n kindjie ontvang nie, sal daar 
nooit ingaan nie.” 

Om die koninkryk van God te ont- 
vang, moet jy soos 'n kind wees. Jesus 
wil vir ons sê: julle kan by julle kinders 
gaan leer wat Godsvertroue is, en wat dit 
behoort te wees! Om by die suigeling te 
begin: Hoe staan die suigeling teenoor sy 
of haar ouers? In volle afhanklikheid! 
Die suigeling is geheel en al van die 
ouers afhanklik. Sonder die ouers kan 
die suigeling tog geen oomblik klaar- 
kom nie. Is daardie suigeling bekom- 
merd oor waar die volgende voeding 
vandaan sal kom? Geensins nie! Vertrou 
daardie suigeling sy of haar ouers- Be- 
slis! Is die suigeling bang vir die ouers? 
Nee! In volle afhanklikheid en oorgawe 
leef die suigeling net vir vandag, sonder 
kommer oor die dag van mêre. Jesus sê: 
Die koninkryk van die hemele is juis 
vir mense soos hulle.” Mense wat in 
volle afhanklikheid teenoor God staan. 
Mense wat Hom ten volle vertrou- wat 
sy versorging nooit betwyfel nie. Mense 
wat kinderlik glo, wat kinderlik ver- 
trou... dit is: met die hele hart, met die 
hele siel, met die hele verstand — hoe 
klein dit nog mag wees — met die hele 
gemoed, met al die kragte. Glo die sui- 

geling nie so nie? Wie wil nog beweer 
dat die suigeling nie kan glo nie? Die 
suigeling vertrou beter as die ouer. Want 
as die suigeling so teenoor die ouers 
staan, spreek dit mos vanself dat hy ook 
so teenoor die hemelse Vader staan. 


En die groter kind? Hoe is die groter 

kind se gesindheid? Die volle afhanklik- 
heid is steeds daar. Daarby kom ook die 
bewuste vertroue. Hoe glo die kind nie 
sy of haar aardse ouers nie? Selfs al is 
die behandeling nie altyd van die beste 
nie. Die ouers word vir niemand verruil 
nie. Hulle word mateloos vertrou. So 
staan die kind ook teenoor die hemelse 
Vader. Bring die kindjie wat al kan be- 
gin verstaan wat die bestaan van God of 
Christus sal betwyfel. Nou besef ons hoe 
groot die verantwoordelikheid is wat op 
ons as ouers rus om ons kinders in die 
vrese van die Heer op te voed. Daardie 
kindertjies kan glo. Ons moet net van 
ons kant af sorg dat ons geen hindernis 
in hulle weg 1ê om God te ken nie. 
Jesus het gesê: ,,Dit verseker Ek julle: 
as julle nie verander en soos kindertjies 
word nie, sal julle beslis nie in die ko- 
ninkryk van God kom nie. Wie homself 
gering ag soos hierdie kindjie, hy is die 
belangrikste in die koninkryk van die 
hemel. En wie so `n kindjie in my Naam 
ontvang, ontvang My. Elkeen wat een 
van hierdie kleintjies wat in My glo, van 
My afvallig maak, vir hom is dit beter 
as hy met `n groot maalklip aan sy nek 
in die diep see gegooi word. Hoe jammer 
tog vir die wêreld dat daar dinge is wat 
die mens afvallig maak! Sulke dinge 
kom noodwendig, maar wee die mens 
deur wie dit kom.” Matt. 18:3-7.) 
God bied ons die ewige lewe aan. Hy 
bied ons sy koninkryk aan... aan ons 
en ons kinders. Hy bied dit aan-verniet! 
Ons moet dit net soos `n geskenk aan- 
neem... soos 'n kind, met volle oorgawe, 
afhanklikheid en vreugde. Ons word uit- 
genooi om die koninkryk van God te 
ontvang. Hy bied dit vir ons aan. Hy 
belowe dit vir ons. Die bewys dat hier- 
die belofte vas staan, is ons doop en 
die van ons kinders. Dit is die ontwy- 
felbare teken dat Hy ons sy eiendom 
maak. Die doop wil ons verseker: Die 
poort van Eden na die boom van die 
lewe staan weer oop. Ons word daarheen 
uitgenooi. Ons moet dit net aanneem ... 
soos `n kind, met kinderlike geloof en 
vertroue. Laat ons dit dan doen terwyl 
ons van nou af goed let op die gesind- 
heid van ons kinders. Laat ons van hulle 
leer hoe ons teenoor God moct staan. 
En as ons kinders groter word, as hulle 
tot hulle verstand kom, laat ons hulle 
leer... nie om die kinderlike geloof en 
vertroue te ontgroei nie,... maar om 
daarin te groei, om daarin steeds groter 
te word. Mag God ons en ons kinders 
altyd daartoe help, deur die werking 
van sy Heilige Gees, om Jesus Christus 
ontwil alleen. 


Amen. 


Die huwelik 





HUWELIKSKENDING 
VERRAAD EN 
LEUEN 


@ UR. J.L. DU PLOOY 


IN die eerste artikel is daarop gewys 

hoedat die Leier (Agogos), God, die 
eerste vrou na haar eerste man gelei (as 
geneem) het. Ons het sy jubeling verneem 
toe hy haar aanskou, aanvaar én geneem 
het as iemand wat by hom pas, met wie 
hy kan kommunikeer — sy lewensmaat. 
Uit God se oogpunt beskou, was dit `n 
volmaakte handeling, 'n daad gekenmerk 
deur die hoogste goed bedoel as 'n ge- 
skenk uit die hand van die goeie God. 
Mannin” is die juigkreet as `n wêreld- 
aankondiging dat hy, Adam, in die naby- 
heid van iemand sal kan lewe met wie hy 
voortaan in intieme gesprek sal kan ver- 
keer. Dit is bedoel om `n wonderlike 
dialogiese verhouding te wees. Daarmee 
is 'n era van intermenslike kommunikasie 
ingelei wat as grondslag kan dien vir 
alle ander verhoudinge wat daarna tot 
stand sou kom tussen egteliede, gemeen- 
skappe en nasies tot in die verre toekoms 
toe. 


Die aanvanklike leiding van die vrou 
na haar man toe met die bedoeling dat 
hulle mekaar kommunikatief (in we- 
dersydse verkeer of kontak) moet help, 
aanvul en heenlei, selfs met dankbaarheid 
na hulle Skepper toe, was 'n daad van 
goddelike deernis teenoor eers die man 
en daarna teenoor die vrou in hulle an- 
tropiese (menslike) verbondenheid. Hier- 
die leiding sou anders as wat God dit 
bedoel het, uitloop op die slegte leiding 
van iemand anders wat die eerste mense- 
paar graag op die weg sou wou voer 
waarop hy reeds lyding en moontlik in- 
tense eensaamheid en ellende belewe het. 
Ook hy as vader van die leuen het be- 
hoefte gehad aan kommunikasie wat die 
skyn van goedheid dra. 

Em. 


In sy groot lis soos God hom geskape 
het en waarin hy bo al die ander diere 
uitgemunt het, het hy Adam se ,man- 
nin”, volmaak en skoon soos wat sy was 
en moontlik vir hom ook iets aantrek- 
liks, vragenderwys genader. Eienaardig 
genoeg het hy hom nie tot Adam daar- 
mee gewend nie. Moontlik — want in 
sy lis dra hy ook sekere kennis — het 
hy geweet dat Adam nie so geredelik na 


hom sou luister as sy ,mannin” nie. Hy 
moes geweet het dat sy vatbaarder vir sy 
woorde sou wees as Adam. Prikkelend en 
listig was sy vraag: ,Is dit ook so dat 
God gesê het: Julle mag nie eet van al 
die bome van die tuin nie?” Let op hoe 
die klem op al en ook so val. Satan het 
geweet dat sy vraag soos hy dit bewoord 
het, 'n waarheids- en `n leuensaspek in- 
hou; dit bevat geensins die volle waar- 
heid nie en is ook nie sodanig bedoel 
nie. Met die al as die tweede beklemto- 
ning wou hy haar herinnering aan Adam 
se woorde toets, ook haar wyse van erns 
in verband met wat sy gehoor het. Met 
die al het hy onmiddellik betrokke laat 
raak by sy gesprek. Sy moes antwoord 
deur presies te sê wat sy kan onthou. 
Intussen 'het hyself kennis van God se 
opdrag gedra. Hoewel die Skrif dit nie 
sê dat hy teenwoordig was nie, was hy 
tog daar aangesien die wêreld sy speel- 
en werkplek is. Na die opdrag van die 
Skepper moes 'hy sy taktiek uitwerk. Hy 
het geweet dat Adam daardie opdrag om 
nie van die boom van die kennis van 
goed en kwaad te eet nie, ontvang het; 
nie sy ,mannin” nie. Sodra sy uit sy rib 
gebou” was, sou Adam God se opdrag 
aan haar oorgedra 'het. Dit moet ons 
aanvaar. Juis in die oordraging daarvan 
aan haar het Satan iets swaks ontdek. Sy 
het in haar verduidelikende antwoord 
bewys gelewer — soos dit feitlik in alle 
oorvertellings gebeur — dat sy iets by- 
gevoeg het wat tevore nie gesê is nie. 
Ons onderstreep dit: ,Julle mag daarvan 
nie eet nie en dit nie aanroer nie, anders 
sal julle sterwe.” 


Toe Satan ,,... anders sal julle sterwe” 
hoor, het hy dadelik haar verbeelding 
aangegryp — haar eintlik op `n ander 
baan gelei — en tot 'n nuwe werklikheid 
gebring met: ,,Julle sal gewis nie sterwe 
nie”. 

Dit was beslis 'n positiewe gedagte. 
Daarin het vir haar as mens aan wie die 
opdrag nie direk gegee is nie, iets aan- 
neemliker opgesluit gelê as in God se 
woorde, nl. ,,... want die dag as jy daar- 
van eet, sal jy sekerlik sterwe”. Die jy 
dui op Adam, nie op haar nie. Sy moes 
kies tussen die goeie van die nuwe leier, 
sy stelling as verleier (hoewel sy hom -op 


daardie oomblik nie as verleier kon 
identifiseer nie: dit was haar eerste ken- 
nismaking met hom), nl. ,gewis nie ster- 
we nie” en ,,sal ... sekerlik sterwe”. Die 
laaste stelling (God s'n), is positief en 
sterk maar syne is dubbelslagtig: gewis 
(positief) en nie sterwe nie (ontkennend). 
In God se woorde lê die dood en die 
einde opgesluit. In syne die lewe. Dit is 
die verskil. Hy voeg tog iets by ter ver- 
sterking van hierdie gedagte aan lewe, 
nl. ,,... julle oë sal oopgaan, sodat hulle 
soos God sal wees deur goed en kwaad 
te ken”. Satan het haar met sy woorde 
beslis op sleeptou geneem. Sy kyk weer 
na die boom van die kennis van goed en 
kwaad en neem waar hoe goed sy vrugte 
is; sy begeer om daarvan te kan eet. Sy 
pluk en eet. 

Intussen was Adam teenwoordig. Hy 
was by en met haar, haar metgesel. Hy 
het die gesprek tussen Satan en sy ,,man- 
nin” gehoor, elke woord daarvan. Wat 
het hy gedoen? Absoluut aiks nie. Hy 
het stilweg alles gevolg, goed geluister, 
geen vinger verroer om sake anders te 
laat verloop as wat dit verloop het nie. 
Hy het glad nie aan die gesprek deelge- 
neem nie. Hy het geen verweer gelewer 
toe Satan vir haar eerste en vir hom 
tweede in die teenoorgestelde rigting 
gelei het as wat God direk met hom ge- 
doen het nie. Twee goeie mense byme- 
kaar, gelei deur `n Goeie God. Twee 
goeies teenoor een slegte — Satan. 

Wat was makliker vir Adam as om in 
sy ,mannin” se teenwoordigheid vir Sa- 
tan te wys op wat God presies vir hom 
as Opgawe gegee het? Hy as die eerste 
goed-geskapene kon vasgestaan het. Dit 
was nie nodig om te wankel nie. Hy het 
tog eerste met God, die Goeie Leier, ken- 
nis gemaak en moes tog die leuenleiding 
dadelik waargeneem het! 

Toe hy deur sy vrou se gelaat te wete 
kom dat die vrug hoogs begeerlik was, 
het hy, die sterkere en die eerste-geska- 
pene-wees, sy ,mannin” nie verhinder om 
haar hand uit te steek en die vrug te pluk 
nie. Die agogiese daad (daad van lei- 
ding) vanuit sy gesigspunt het vir 'n 
wyle verstol. Hy het stil gebly terwyl hy 
kon praat om haar daarvan te weerhou. 
Nadat sy dit afgepluk het, kon hy dit 
nog gegryp en weggegooi het. Hy — so 
kan 'n mens jou die situasie voorstel 
het sy vrou bewonder in haar ingeno- 
mendheid met die vrug. Hy het haar ge- 
drag dus goedgekeur. Die ,,baas” van 
sy woonplek (huis of tuiste), die ,,heer- 
ser” en ,onderwerper” (Gen. 1:28) het 
willoos teenoor God se opdrag gestaan 
toe hy aarsel om leiding te gee. Teenoor 
sy metgesellin en Satan het hy nie af- 
keurend gestaan nie. Hy was letterlik in 
'n netelige situasie vasgevang waarop hy 
'n ferm antwoord kon gee. Hy sou straks 
verder verstrik raak wanneer sy vrou die 
vrug vir hom aanbied om saam met haar 
daaraan te proe. Met sy eertydse vorste- 


CO] Blaai om asb. 





Die Hervormer, Februarie 1977, bladsy 5 


DIE HUWELIK 


DO) Van vorige bladsy 


likheid tuimel hy na benede. Die held 
het geval! 

Satan het haar tot 'n val gelei, daarna 
sy vir Adam. God se leiding is totaal 
vergeet. Met Hom is op daardie tydstip 
nie rekening gehou nie. Die vertikale 
leiding (leiding van bo na onder) is 
deurgesny en daarmee: die lewe! Dit is 
vervang deur `n horisontale leiding met 
die oog op die dood, in die volgorde: 
Satan, ,mannin” ('n volwasse mens), 
Adam (ook 'n volwassene). Adam, die 
jubelende op die lewensweg, laat hom 
onder die leiding van sy vrou, die ly- 
dingsweg waarop Satan 'n meester ge- 
word het, welgeval. Sy keuse was nie 
meer God as Leier nie, maar Satan, die 
verleier. Daarmee het die sondeval in- 
getree ,,deur te luister na die woord van 
die duiwel” (Nederlandse Geloofsbely- 
denis). 

Wat `n uiters. droewe verloop in die 
stryd tussen goed en kwaad! ,,Mannin” 
en Adam, haar man, is op die oortre- 
dingsweg, die pad van die leuen saam 
met Satan. Dit is op sigself iets vrees- 
liks! Maar dit is nie al nie. Die sken- 
ding van die goeie verhouding tussen 
God en sy geskapene het maar net be- 
gin. Satan het gejuig toe ,mannin” nie 
slegs geluister het na wat hy te sê ge- 
had het nie, maar die daad by die woord 
gevoeg het. Sy blydskap en oorwinnings- 
kreet was nog luider toe Adam haar volg. 
Saam is hulle as lotgenote in hulle val, 
weg van God af verbind. Eers die egte 
menslike juigtoon van Adam, dan die 
wanklank in die skepping: Satan se ge- 
juig! Hy het geslaag in sy ,deiding” van 
twee goedgeskapenes. Saam 1ê man en 
vrou in die stof. 


God kom op die toneel af ,,terwyl Hy 
wandel in die tuin in die aandwindjie”. 


Waar is die twee goeie” mense? 


m--.@n die mens en sy vrou het hulle 
verberg vir die aangesig van die Here 
God tussen die bome in die tuin” asof 
sy aldeurdringende oë en alwetendheid 
geen rol speel nie! 


Hy, die Skepper, moet opnuut lei, 
probeer naderbring. In die nuwe ver- 
valle situasie roep Hy. En let tog op met 
wie Hy, die Almagtige, in kommunikasie 
tree. Hy roep ,,na die mens en sê vir 
hom: Waar is jy?” (Nie: waar is julle 
twee nie?) (Gen. 3:6) Adam word aan- 
gespreek. As aangesprokene moet hy 
antwoord. Luister goed hoe los hy in sy 
antwoord van sy dierbare metgesellin 
geword het, sommer baie gou ook: ,Ek 
het u geruis gehoor in die tuin en ge- 
vrees, want ek is naak; daarom het ek 
my verberg” (Gen. 3:10). Sy vrou ver- 
berg haar ook saam met hom. Sy is ook 
naak. Maar in sy antwoord sluit hy haar 


geheel en al uit. Hoekom ontken hy haar 
nabyheid? Ts hy reeds `n verraaier van 
'n eertydse ,,mannin”? Hy stoot haar, 
oor wie hy eens in ekstase verkeer het, 
weg, sien haar oor die hoof, hou nie 
rekening met haar nie. Is hy nie besig 
met verkleinering en vernedering nie? 
Wat het van sy status as ,,heerser” en 
onderwerper geword? Of beklee hy nou 
die status van ,,verkleineerder” en ,,ver- 
nederaar”? Het 'hy nie `n veragter van 
sy medemens, van sy naaste geword nie? 


Nadat die Skepper sy vinger op Adam 
se wond gelê het, ontpop hy skielik as 
die groot teëstander in die huwelik deur 
God ingestel. Hy openbaar hom as 'n 
dubbelslagtige, tweehartige man, onbe- 
stendig in sy weë. Gelukkig dat God 
weet wat van sy maaksel te wagte is 
(Ps. 103:7) ,hoe swak van moed, hoe 
klein ons is van kragte, en dat ons stof 
van jongsaf was”. ,Mannin” in die pa- 
radys verdof, vervaal en versplinter tot 
'n diepsnydende verwyt: ,Die vrou wat 
U gegee het om by my te wees, sy het 
my van die boom gegee, en ek het geëet”. 


'n Dubbele beskuldiging! 'n Dubbele 
swakheid! 'n Dubbele verraad! Ek stap 
vry-uit. Sowel God as my metgesellin 
het gefouteer. Hy het die beoordelaar 
geword, die regter. Hy het namens sy 
geslag 'n uitspraak gegee. 'n Dubbele 
verraad deur die ,hoof” in die huwelik. 
Hy kon nog `n stappie verder gegaan het 
deur te sê dat hy onder dwang geëet het. 
Gelukkig het hy die moed geopenbaar 
om sy oortreding te erken. 


Vir die man in die huwelik is daar in 
hierdie verraadsontleding, in hierdie twee 
harde houe wat hy uitdeel teenoor die 
groot Agogos (Leier) en sy geliefde met- 
gesellin iets tragies. Wanneer hy hom 
nou op die standpunt van die ,,hoof” 
van sy gesin stel en dit verkeerdelik as 
,jbaas” interpreteer, nl. dat sy woord wet 
en alleen wet is, dan moet hy aan sy 
absolute magteloosheid in sy optrede as 
sondaar dink. As man moes hy probeer 
het om op daardie oomblik op die weg 
van God aan sy vrou leiding te gegee 
het. Hy gee leiding net aan homself wan- 
neer hy vir sowel God as sy vrou daarop 
WYS: ,Ek staan hier met 'n skoon ge- 
wete. Ek sien my weg duidelik sonder 
U en haar”. Vir hierdie gedagtegang is 
daar geen bewysgronde nie. Dit lê op die 
sondaarspad. 


Waarin 1ê nou die verheffing van die 
man? Van die vrou? Waarop kan beide 
hulle beroem? Vir wie spreek God 
eerste aan wanneer sake in die huwe- 
likslewe skeef of op die rotse gaan? 
Waarom? 


En watter antwoord moet en kan dan 
op God se roepstem in die huweliks- 
verval gegee word? 


(Word vervolg) 

Jeugrubriek 


Die jongmens 
kerkmusiek 
en -sang 


@ DS. W. H. SWART 


AS ek my oor hierdie onderwerp waag, 

dan doen ek dit nie om die Raad 
vir Kerkmusiek met hierdie standpunt te 
probeer verbind of namens die Raad 
uitspraak te lewer nie, maar dan wil ek 
slegs probeer antwoord gee op vrae wat 
daar dikwels van die kant van die jong- 
mens oor kerkmusiek en kerksang is. 
Hiermee sal ook nie die laaste woord 
oor die onderwerp gesê wees nie, maar 
dit mag dalk 'n antwoord bied op en- 
kele kwellende vrae en verontrustende 
opmerkings. 

Al te dikwels hoor ons die opmerkings 
dat die musiek van die kerk te outyds is 
en dat dit nie meer werklik tot die jong- 
mens van ons dag nie. Dan word 
gewoonlik wvuriglik pleidooie gelewer 
vir popmusiek” in die kerk en dit is 
wanneer ons betoë hoor dat daar met 
die orrel en die bestaande kerklike lie- 
dere weggedoen moet word wat tog te 
styf en somber is. 


Dit is wanneer ons gedwing word om 
weer na die werklike doel van musiek 
in die kerk en die posisie van die orrel 
te kyk. Binne die raamwerk van die ere- 
diens sal ons opmerk dat daar nie vir 
enig-iets anders plek is nie as net vir die 
dinge ter bevordering van die eer van 
God. 

So het die orrel as musiek-instrument, 
slegs 'n leidende funksie om diensbaar te 
wees in die gemeente. Die pyporrel is 
ook een van die enigste musiek-instru- 
mente wat alle instrumente bevat wat by 
`n waardige en gepaste klassieke orkes 
hoort. Klassiek het hom dan ook van 
die vroegste tye af geopenbaar as die 
kerklike toonaard en nie ,,pop” nie. 
Klassiek wat gewyd van aard is, het 
deur die jare hom as die bestendigste 
begeleier van die gemeente se antwoord 
op die spreke van God betoon. Waar 
ander proefnemings in die jongste tyd 
van stapel gestuur is as sy ,mêdprojek- 
te”, het dit geblyk 'n groot mislukking 
te wees omdat die projekte almal gebind 
was aan die veranderde musiekmaak van 
ons dag wat gewissel het van gewone 
4Pop-” tot ,,rock-” ,psigedeliese-” en 
,underground music”. 


O] Vervolg op bladsy 13 


Die laaste dinge 


Wat staan die gelowige te doen in die 
kwellende omstandighede van die eind- 
tyd? Wat moet sy houding wees as hy 
die tekens van die antichris se magsont- 
plooiing sien? Hierop het Jesus in sy 
prediking 'n baie duidelike antwoord 
gegee: volhard in gebed en waaksaam- 
heid. In die opsig word die gelowige en 
die kerk vergelyk met die wagter wat in 
die nag uitsien na die koms van die be- 
vrydende daglig. Soos Jesus en sy dissi- 
pels, moet die kerk waak, ten behoewe 
van en in die plek van die wêreld. 

Die woord wat in die Bybel gebruik 
word vir waak of waaksaamheid, het die 
betekenis van oop oë wees, slapeloos 
wees van sorg oor... So sê die brief aan 
die Hebreërs dat die voorganger slape- 
loos is van sorg oor diegene wat aan hom 


Korrespondensie 


JEUGWERK 
HOE? 


Geagte Redakteur, 


oneindige skade berokken. 


is nie. 


[7] Sien antwoord op bladsy 28 

WAAKSAAMHEID 


@ DR. D.J. C. VAN WYK 


toevertrou is. Nogtans is daar 'n verskil 
tussen hierdie waaksaamheid wat van die 
gelowige gevra word, en slapeloosheid 
van die ongelowige. Sy slapeloosheid 
spruit uit onrus, senuweegagtigheid. 
Die waaksaamheid waartoe die Bybel 
ons oproep, bevat twee elemente: ge- 
spanne verwagting, en rustige voortgang 
met ons opdrag. Waaksaamheid is om in 
die nag uit te kyk, te weet waar die 
vyand skuil en veral om oor die regte 
wapens te beskik, en vertroue in die 


Ek verwys graag na die brief van ds. G. N. Bloem in u blad van Julie 
1976 waarin die betrokke predikant sekere opmerkings maak ten opsigte 
van ds. N. H. Buitenweg se artikel ,,Waarom Die Jeug In Afsonderlikheid 
Benaderf” soos gepubliseer is in ,Die Hervormer” van Mei 1976. 


My standpunt oor die plek en rol van die Jeugvereniging het ek reeds 
duidelik in ,Die Hervormer" van Junie 1975 probeer stel en ek is nie van 
plan om dit weer hier te herhaal nie. 


| 

j 

Ek wil my egter vereenselwig met ds. Bloem se reaksie op die manier I 
en metode van ds. Buitenweg se kritiek op eersgenoemde predikant se 
artikel. Voorts is dit ook jammer dat sy kritiek eers meer as 'n jaar later 
gelewer word. Vir my is dit "n aanduiding dat ds. Buitenweg sy Hervormers 

swak lees of dalk maande daarmee agterstallig is. 

| 

j 


Ds. Bloem se artikel is vir my `n baie goeie Skrifgefundeerde betoog 
wat egter in sekere opsigte nie rekening hou met die praktiese situasie van 
vandag nie. Ds. Buitenweg kon egter werklik `n positiewe bydrae gemaak 
het deur grondige en gemotiveerde besware daarteen te opper in plaas van 
om opgewonde” en , kwetsende” aanmerkings te maak. Op hierdie manier 
word die uiters belangrike saak van die jongmens en ons kerk onnodig en 


Ek vertrou dat ds. Buitenweg die moed van sy oortuiging het om die 
nodige apologie teenoor ds. Bloem aan te teken want die kerk kan dit nie 
bekostig dat daar verdeeldheid en onenigheid aanwesig is ten opsigte van 
hierdie saak waarop die toekoms van die ware kerk van Christus gebou 


L. P. Celliers 

wapens te hê. Verkeerde, ongelowige 
verontrusting bring egter ook slapeloos- 
heid. Die mens se oë is ook oop, maar 
hy sien niks meer as die mure van sy 
slaapkamer nie. Of hy sluit die oë in 
wanhoop, omdat hy tog geen hoop op 
uitsig meer het nie. 


Psalms 42 en 43 wys ongelowige ver- 
ontrustheid juis af deur 'n verwysing na 
die hoop. Die neiging in ons prediking 
om onrus hoog aan te slaan, is verkeerd. 
Daar mag rede voor wees, maar die ver- 
ontruste is deur sy onrus nog nie op die 
pad van die lewe nie. Die verontrusting 
van Judas het tot die dood gelei. Aan 
senuweeagtige wagters het nég God nég 
die wêreld enigiets. 


Tussen dié twee uiterstes moet nouiet- 
tend gewaak word: om enersyds nie, 
soos dikwels by die sektes gebeur, toe te 
laat dat die spanning oor die naderende 
einde vir jou te veel word nie. So 'n 
mens en kerk raak oorspanne en doen 
later dwase dinge, soos om nie meer te 
wil werk nie, net op die dag van die 
Here te wil sit en wag, te maak of jy 
self die uur van Christus se koms ken, 
ens. Die Skrif roep nie op tot allerlei 
berekeninge nie, maar tot waaksaamheid. 

Aan die anderkant moet die kerk 
ernstig daarteen waak om aan die slaap 
te raak, soos wat dit met die vyf onver- 
standige meisies in die gelykenis gegaan 
het. In hierdie bedeling is dit vir die 
kerk die groot gevaar: om op die belang- 
rikste momente aan die slaap te raak. 
Daarvan het 'n groot deel van die kerk 
van Christus vandag die preoi geword. 


Daarom die dringende oproep tot 
waaksaamheid. Die kerk moet hom 
voortdurend daarin oefen, sodat hy op 
die kritieke moment nie tekortskiet nie. 
Daar kan baie besware teen die aske- 
tisme ingebring word. Dit neem egter 
nie weg nie dat die asketisme menig- 
maal in die geskiedenis die lewende en 
en grootse protes was teen die gelyk- 
vormigheid van die kerk in die wêreld 
nie. Dit is waarom die lied van die 
,wag” in so baie ou Christelike himnes 
helder opklink. 

In die opdrag tot waaksaamheid be- 
trek God die mens in die werk en koms 
van sy ryk. Nogtans kan die kerk met 
sy waaksaamheid die ryk se koms nég 
verhaas n6g vertraag. Die kerk berei dit 
nie voor nie. Die kerk moet deur te 
waak, daarop voorbereid wees. 

) 

Die bank van ulewe...en hare. 


In 'n wêreld van voortdurende verandering bly sekere 
waardes onwrikbaar konstant en geldend. Kundigheid, veiligheid, vertroue 
en diens. Dit is die ware bates van 'n verantwoordelike bank. 





(Geregistreerde Handelsbank) 

Sending 


DIÉ MOFFAT 


@ DR. H. G. v.d. WESTHUIZEN 


EYE skielik het Sishen en Kathu (die 

nuwe Sishen) vandag vanweë die ys- 
termyne bekend geword. Ook Kuruman, 
'n sestig kilometer noord van Sishen, is 
vandag goed bekend. Suid-Afrika is die 
enigste produsent van asbes en 72% 
daarvan kom uit die Kuruman omge- 
wing. Tog is dit reeds 175 jaar dat die 
beskawing in hierdie wêreld begin intree 
het. 


In 1801 het die Britse regering 'n 
amptelike ekspidisie van die Kaapkolo- 
nie af gestuur in hierdie noordelike rig- 
ting, op soek na beeste vir slagvee. Op 
hierdie reis het verskeie mense langs die 
pad aangesluit by die ekspidisie, onder 
andere die Londense sendeling eerw. W. 
Edwards, van Prieskadrif af. By Kuru- 
manrivier het Edwards begin arbei onder 
die Botswana. In hierdie eerste dekade 
van die vorige eeu het `n sendeling by 
name Kok hom by die Kuruman-oog 
gevestig. Hierdie fontein lewer 18 000 000 
liter water elke 24 uur. Kok het egter 
meer in die handel as in die evangelie 
belanggestel. Gedurende 18123-16 het 
eerw. John Campbell van die Londense 
sendinggenootskap Lattakoo, 'n inboor- 
lingstat, 80 kilometer noord van die hui- 
dige Kuruman, bereik. In 1820 het eerw. 
Robert Moffat hom op Lattakoo geves- 
tig. Daarvandaan het Mothibe die Batla- 
ping ('n stam van die Bostwana) kaptein 
en sy gemeenskap na Kuruman omge- 
wing getrek, so 1$ kilometers noord van 
die huidige dorp. In 1822 het Campbell 
'n kaart gepubliseer waarop hy die 
groot suid-Saharawoestyn vir hierdie 
omgewing aandui! In 1824 het Moffat 
die huidige sendingstasiegebied bekom. 
Hy het dit van Mothibe gekoop. Omdat 
hierdie gebied (vandag bekend as Seo- 
dine) onderkant die fontein geleë is, het 
Moffat dadelik begin met besproeiing 
en evangelisering. Na dertig jaar van 
sporadiese kontak met die evangelie en 
na tien jaar van arbeid deur Moffat en 
diegene wat hom bygestaan het, is die 
eerste tien gelowiges uit die heidendom 
op die eerste Sondag in Julie 1829 in 
die kerk opgeneem. 


Aangespoor deur hierdie langverwagte 
sukses, is besluit om oor te gaan tot die 
oprigting van 'n kerkgebou. In 1831 het 
Moffat en Hamilton met die bouprojek 
begin. Hout vir die balke is per ossewa 
uit die omgewing van die huidige Zee- 
rust aangery. Sommige is van mening 
dat dit boekenhout kan wees. Ander 


reken op tamboti. Aangesien dit mas- 
siewe handgekapte balke is, en tamboti 
baie swaar is, is dit onwaarskynlik dat 
dit tamboti is. 'n Kenner, Hannes 
Swart, reken dit is knoppiesdoring. Hy 
het self ervaring om knoppiesdoring die 
knoetse hierdie kant en daardie kant 
weg te kap dat dit soos daardie balke van 
die kerk lyk. Aan die balke, hoog in die 
lug, kan 'n mens iets soos skimmel of 
muf waarneem. Die kerk het natuurlik 
nie `n plafon nie. Dit is `n kruistipe kerk 
of T-vorm. Die dak is van riete. Die 
beligting is goed alhoewel dit smal hout- 
raam vensters is. Die mure is van hand- 
gekapte klip, twee voet dik. Daar is sit- 
plek vir 1000 mense. Die kerk is op 
2 November 1838 ingewy. Destyds was 
dit die grootste gebou noord van die 
Oranjerivier. In 1939 is die gebou tot 
historiese monument verklaar. Nogtans 
word dit steeds gebruik om kerk in te 
hou. 


Omdat die gebou so groot was, is een 
flank sedert 1831 gebruik vir `n druk- 
pers. Dr. Johnn Philip het die drukpers 
wat in 1819 vervaardig is en in 1825 in 
Suid-Afrika gekom het, aan Moffat oor- 
handig. Saam met William Ashton het 
Moffat Setswana geleer en die Bybel in 
hierdie taal vertaal. Twee pastorieë was 
gebou, een vir Moffat en een vir Ash- 
ton. In hierdie huise is die vertaalwerk 
gedoen. Die huis van Moffat word van- 
dag nog deur eerw. H. C. Thompson 
bewoon en hy hou vir die blanke lede 
van sy gemeente Sondae daarin kerk. 
'n Klip uit die vensterbank van Ashton 
se redelik bouvallige huis, het ek in my 
vakansiehuis se kaggel ingemessel. Ge- 

noemde Bybelvertaling was die eerste in 
'n Afrika-taal. Uit hierdie Kuruman 
sentrum is die eerste Afrika-taal Bybel 
gedruk. En van hier het die eerste ver- 
spreiding van `n Afrika Bybel plaas- 
gevind. 

Moffat se geledere is algaande ver- 
sterk deur manne soos Edwards, Hume, 
Millin en Livingstone. Die huweliks- 
register van Livingstone se troue in hier- 
die kerk met Mary Moffat in 1845, word 
nog hier bewaar. Ook die stomp van die 
boom waar Livingstone en Mary se 
hofmakery plaasgevind het, is nog te 
besigtig. Na `n halfeeu se arbeid te 
Kuruman, het Moffat in Oktober 1870 
afgetree. 

Hierna is besluit om `n opleidings- 
kollege vir onderwysers en evangeliste 
by die sendingstasie op te rig, met die 
naam Moffat Instituut. Dit was nie `n 
geslaagde onderneming nie omdat daar 
geen spoorlyn was om kandidate te bring 
of kontak met die grotere bevolkings 
verder weg te maak nie. Tot vandag toe 
is daar nog geen spoorlyn op Kuruman 
nie! In 1905 is genoemde Moffat Insti- 
tuut verskuif na Tierkloof aan die Kaap- 
Bulawayo spoorlyn, net suid van Vry- 
burg. In 1961 is Tierkloof vanweë wet- 
gewing aan die regering verkoop. Al die 
geboue te Tierkloof, waarvan daar nou 
nog murasies is, was van harde jonas- 
klip. 'n Vraag klippe van een van die 
ruines het ek per spesiale S.A.S-bus 
vervoer en 'n vakansiehuis gedeeltelik 
daarmee in die Molopo-gebicd opgerig. 

Om terug te keer na Kuruman. Op 3 
April 1970 het ek met eerw. H. C. 


] Blaai om asb. 

VAN HERKENNING NA ERKENNING 


@ JOH. DREYER 


DAT alweer 'n artikel van my in ,Die 
Kerkblad” opgeneem gaan word, 
is vir my 'n gunstige teken dat vriend, 
prof. Peet, en ek vordering help maak 
met ons interessante briefwisseling in 
die verhouding tussen ons twee kerke, 
al is ons ,gesprek” nie juis amptelik nie. 
Hierdie ,,gesprek” 'is eintlik begin 
deur ds. D. Postma van Pietermaritz- 
burg met sy artikel oor ,Die Afrikaanse 
kerke nader maar hoe?”, waarop ek in 
sDie Hervormer” gereageer het met ʼn 
artikel onder die opskrif ,Samewerking 
tot Eenwording”. Die volgende stap was 
my artikel in ,Die Kerkblad” van 17 
November 1 1 onder die titel ,,Van Valse 
Kerk na Christelike Kerk”, waarop prof. 
Peet in dieselfde uitgawe repliek gelewer 
het: ,Die Hervormde Kerk het nog pro- 
bleme”. 


MOFFAT SENDING 
OD] Van vorige bladsy 


Thompson ter plaatse gesels. Hy het 
sedertdien afgetree maar was destyds die 
sendeling. Volgens hom het die (London 
Missionary Society en die American 
Board Mission en die Congregational 
Church geamalgameer en heet dit die 
United Congregational Ohurch (U.C.C.) 
Hulle onderhou nog steeds die sending- 
stasie. Eerw. Thompson ken Setswana 
beter as Afrikaans. Toe hy na ons land 
as sendeling gestuur is, moes hulle binne 
vyf jaar drie eksamens in Setswana met 
sukses aflê. Andersins moes hulle terug- 
gaan! Vandag is kandidate min en die 
taalvereiste bestaan nie meer nie. Te- 
wens baie Botswana ken nou Engels of 
Afrikaans. Byna tien jaar gelede het ek 
eerw. Thompson se seun in die huwelik 
bevestig, met 'n mej. Swanepoel van ons 
kerk te Stella. 

Uit die kanselbybel van die Moffat- 
kerk het ek die nota-dokument van 'n 
Afrikaanse preek, gehou deur 'n bantoe, 
gevind. 

Dit gaan oor Deut. 18:9. Ek maak 
enkele aanhalings daaruit, presies soos 
dit staan: ,Die Straaf en Die Levi en 
Isrila: or die Waarseers. Nou waar- 
seersry es en Die een Pleek 'n griewel 
en Gods se oe... Daarom ver Bied god 
Die viell Werk van die mens Dat god 
se Hemel van die menes om Dat god se 
Hemel Rijen es en Hellig. Daar es ni 
Pleek ver die sonde nie. Daar es ok nie 
'n Prys nie Wat dit kan Betal nie en 
Daar om as ons Kyk dan sien ons die 
Heere Twins en sy goeie Werk. Daar om 
hoor ons en sien ons as ons Treeg kyk 
na al gods se Werk — es Rijn en skoen 
en die menes Het Hy Daar na gemaak. 
Daar rem stan god as die eerste en een- 
nagste Reeg ter.” @ 


Op hierdie artikel van hom moet ek 
nou terugkom. Die eerste is sy, vir my, 
nogal eienaardige opmerking oor dr. 
Abr. Kuyper en sy konklusie daarom- 
trent naamlik van Kuyperiaanse nei- 
ginge by ons Hervormdes en dan nogal 
die uitroep: ,Hoe zyn de helden toch 
gevallen!” Maar as Kuyper of wie ook- 
al, al verskil 'n mens verder nég so van 
hom, die waarheid praat, dan moet dit 
tog sowel deur sy bewonderaars as sy 
teenstanders aanvaar word. ,,Hoe zyn de 
helden gevallen!” geld myns insiens tog 
in die eerste plek ten opsigte van die- 
gene wat hom tevore as dié Gerefor- 
meerde teoloog en kerkleier bewonder 
het en nou ongeveer 'n eeu na ,,de grote 
Kuyper” se dood hom afgeskryf het of 
tenminste hom nie meer napraat of be- 
wonder nie. 


Prof. Coetzee skrywe dat Kuyper, wat 
dwaalleer in die Psalms betref ,,slegs na 
Psalm 1 se beryming verwys”. Hy het 
blykbaar nog Kuyper nog my goed ge- 
volg. Ek haal dan die woorde van 
Kuyper aan ,,dat... uit tal van Psal- 
men” aangetoon kan word dat met die 
beryming ,gedachten en denkbeelden” 
ingedra is, wat ,tegen de Schrift ingaan 
en in de vergadering der gelowigen niet 
tuis horen”. Ek het juis geskrywe dat ek 
my opinie nie hier wil gee nie, maar die 
van “n gesaghebbende onder die Gere- 
formeerdes self. 


Natuurlik kon ds. Postma en die Ge- 
reformeerdes van dié tyd nie weet en 
nie rekening hou met die Kuyperiaanse 
standpunt oor afwykings in ,tal van 
Psalmen” nie. Maar die Gereformeerdes 
van na 1911, toe Kuyper sy kritiek ge- 
lewer het, wél. Hulle het toe nie gesê 
nie: Ons moet die Psalms gaan toets aan 
die Woord miskien is ,de grote Kuyper” 
reg in sy standpunt. Nee, hulle het nie. 
Daarom het ek geskrywe van ,die be- 
swaarmarkers van die vorige eeu en nou 
teen die Gesange”, wat lustig en rustig 
die Psalms sing ondanks die moontlike 
skriftuurlike afwykings en dit nie alleen 
,vader' Postma nie, maar ,ook ons Ge- 
reformeerde vaders van vandag”. 


Prof. Coetzee verwys ook na my op- 
merking in ,Die Hervormer” van Au- 
gustus dat die Hervormde Kerk 'n bely- 
dende en nie 'n belydeniskerk wil wees 
nie en dat ek van mening is, dat daar 
gevaar skuil in die beklemtoning van 
die leer en die katkisasie in die kerk. 
Maar hy bring seker onbewus sy lesers 
onder `n misverstand wat my standpunt 
in hierdie verband betref deur `n paar 
woordjies in my artikel weg te laat. My 
woorde is ,Ook hier skuil gevaar in as 
hierdie uit sigself goeie bedoeling te ver 
gedrywe word en van die Hervormde 
Kerk, seker sonder om dit juis te bedoel, 
'n belydeniskerk te maak in plaas van `n 

belydende kerk”. Die benadrukte 
woorde kwalifiseer my opmerking en 
moes nie deur prof. Coetzee weggelaat 
gewees het nie. Miskien weet vriend 
Peet nie goed wat ek presies bedoel met 
belydenis en met belydende kerk nie. 
Met die eerste word bedoel 'n kerk 
waar die belydenis te hoog geskat en 
dus gelyk met of langs die Woord geag 
word en nie. onder die Skrif nie, terwyl 
met die tweede bedoel word 'n kerk wat 
Christus bely en verkondig in leer en 
lewe. 
En nou oor die kanselruil. 


Die opskrif bo hierdie artikel van my 
sê in `n paar woorde, eintlik net in twee 
woorde, hoe ek die saak sien. Die ver- 
wysing van prof. Coetzee na die ,,vol- 
uit” erkemning van die Hervormde deur 
die Gereformeerde Kerk sedert 1942 is 
juis vir my die plek waar dit nog nie 
reg is in die verhouding van die Gerefor- 
meerde Kerk teenoor die Hervormde 
Kerk nie. Na my mening gebruik die 
geleerde professor hier die verkeerde 
woord naamlik: in 1942 het die Gere- 
formeerde Kerk na die gebeure rondom 
1859 die Hervormde Kerk weer herken 
as Christelike kerk naas `'n dosyn en 
meer ander Christelike kerke, maar met 
die herkenning ontbreek die erkenning 
nog. Reeds voor die amptelike uitspraak 
van 1942 was daar reeds herkenning op 
verskillende terreine van samewerking 
byvoorbeeld op die gebied van die 
Christelike onderwys, maar die herken- 
ning as Christelike medestryder op hier- 
die en dergelike ander terreine was nog 
geen erkenning nie, rojaal, sonder aller- 
hande reserwes volkome broederlik in 
die Here. En vir my gevoel blyk dit on- 
omwonde uit die feit dat Gereformeerde 
kansels gesluit bly, ondanks die een ge- 
noemde uitsondering waarna vriend Peet 
tevore verwys het, gesluit bly al het hy 
geen enkele beswaar teen my prediking 
nie. Geslote kansels! Dit bly tog wan- 
troue wek teen ons, Hervormdes. 


(Oorgeneem uit die Kerkblad) 


AANDAG 
PROSTAATKLIERLYERS 


'n Nuwe geneesmiddel vir die 
prostaatklier vinnige verligting en 
langdurig ook vir alle nier en 
blaas kwale en ook vir aambeie. 


Slegs R3,50 k.m.b. geen gekruisde 
posorder asb. 


TJEK MET KOMMISSIE 10c. 


Regstreeks van Mev. R. Muller, 
Pk. Krugerspos, 
Lydenburg. 

VERBANDE EN PERSPEKTIEWE 


@ PROF. DR. C. H. RAUTENBACH 


'n Aantal agtergrondsontwikkelinge is 
met oog op die onderhawige eerste tema 
— groepskole al dan nie? — tot by be- 
paalde punte en datums gevoer. Derge- 
like ontvouings kan gerieflik in same- 
hang of verband met ons eie nasionale 
onderwysreëlings van 1962-1972 gebring 
word, maar veral met die van 1967-1972. 


Onder sodanige ontplooiings is die 
hierna volgende: 1) Koersverandering 
aan die Vrye Universiteit van Amster- 
dam was vanaf 1965 pertinent aldaar aan 
die gang was en is in begin Februarie 
1971 finaal voltrek. Dit was nie heelte- 
mal onbekend in Suid-Afrika nie, maar 
was ewenwel aanvanklik sonder noe- 
menswaardige uitwerking in Suid-Afrika, 
altans in die kring waar soiets verwag 
was. 2) Gemelde koersverandering se 
samehang met Kerk-teologiese verskui- 
wings in die Gereformeerde Kerke in 
Nederland is opgespoor. Dit het in twee 
susterkerke alhier eintlik eers vanaf 1972 
amptelike reperkussies by wyse van teen- 
aksie, uitgelok. 3) Melding is gemaak van 
'n besondere opiniemaker op Afrikaanse 
onderwysgebied — prof. dr. Chr. Coetzee 
— se gunstige bejeëning in 1966 van die 
openbare skoolstelsel van Transvaal wat, 
reg gehanteer en uitgebaat volgens hom 
ruimte bied vir onderwys wat voldrae 
Christelik en nasionaal kan wees. 4) Ge- 
wag is ook gemaak van IK K O (Inter- 
kerklike Kommissie van die drie suster- 
kerke vir opvoeding en onderwys) se 
gunstige begroecting van 1967 se nasio- 

- nale onderwyswette. 'n Verenigde IKKO 
kon namens meer as twee derdes van die 
blanke bevolking praat en sy sterkste 
lidkerk (Nederduitse Gereformeerde) 
namens 42%. $) En hier en daar is, veral 
vraenderwyse, al ingegaan op PU vir 
CHO se manier om sy wetlike bevoegd- 
hede uit te oefen. Dit is: om by perso- 
neelbenoemings rekening te hou met sy 
tradisionele (Christelike karakter maar 
sonder om `n denominasionele (kerk- of 
gesindte-) toets toe te pas, terwyl sy stu- 
dente se geloofsvryheid deur die gewone 
gewetensbepaling gewaarborg moet bly. 
Laasgenoemde word gereëld deur die 
propaganda vergeet. 

Lyne sal, sover nodig vir ons doel, 
deurgetrek word en met die eerste tema 
verbind word. Daarmee sal nic net die 
eerste tema afgewikkel wees nie, maar 
grootliks ook al die tweede en derde. 
Afsluiting kom binne sig. 


Ons wil ook in sy besondere konteks, 
by 'n onberekende en enigsins onge- 
rymde omgang gedurende 1968 met 
godsdiensbepalings in wette, van `n ewe 
onverwagte kant af, maar tog op 'n voor- 
af voorspelde wyse, — uitkom. Twee 
lede van die Uitvoerende Komitee (voort- 
aan U K) van die Nasionale Adviserende 
Onderwysraad (verder N A O) het vanaf 
21 Februarie 1968 regstreeks, tydens `n 
bespreking met die dagbestuur van die 
IKKO oor verdere wetgewing reeds 
daarmee kennis begin maak. Gou daarna 
het deur drie briewe, namens elk van 
die drie deelnemer-kerke, gerig aan die 
Voorsitter van NA O geblyk dat iets toe 
nie meer pluis was met IK K O se jare- 
lange verenigde front nie. In begin Junie 
1968 het ook die publiek met die toe- 
drag kennis gemaak deur 'n brief van 
sewe predikante van een kerk aan die 
koerante, deur melding van kerklike be- 
sluite agter geslote deure, en 'n gevolg- 
like artikel en hoofartikel in 'n Afri- 
kaanse noordelike Sondagkoerant. Daar- 
oor later meer. 


Maar eers moet belangrike punte uit 
die invloedryke IK KO se verklaarde 
program van na 19$0 verneem word. 
Daarna volg mededelings oor NA O, self 
'n vrugbare gevolg van IK K O bemoei- 
ing, se wetlik opgelegde werksaamhede 
wat onderworpe was aan 'n ingeboude 
voorskriftelike werkwyse en optrede vol- 
gens Wet 86 van 1962. Daardeur is NA O 
se aksie-radius, sy beweegruimte belem- 
mer en aan bande gelê. Ons behandel dit 
verderaan. Selfs diegene wat diep be- 
trokke was, het die binding en sy uit- 
werking nie begryp nie en dit het gevolg- 
lik meer as een keer by 'n breekspul 
omgedraai. Al die bewerings kan gedo- 
kumenteer word. 


Sonder om van sy Christelike en na- 
sionale strewe met die onderwys enig- 
sins afstand te doen het IK K O vanaf 
1950, mede onder inspirasie van dieselfde 
prof. Coetzee van flussies en senator 
J. C. Pauw, voorheen Transvaalse Onder- 
wyssekretaris die openbare voortou ge- 
neem en hom vir die instelling van `n 
Nasionale Adviserende Onderwysraad 
beywer as eerste stap op weg na `n 
nasionale of landswye openbare onder- 
wysstelsel vir blanke kinders. IKKO 
het toe al vir jare weer beweeg vanaf 
'n platform gelyk aan die interkerklike 
ooreenkomsplatvorm van 1918. Dit was 


1.1. DRIE TEMAS MET AGTER- 
GROND 
(vervolg) 





dat die skool van die ouers moet uitgaan, 
wat volgens doopbelofte gees en rigting 
van die skool moet medebepaal; dat 
daartoe voortdurend die algemene Chris- 
telike karakter van die staatskool ge- 
handhaaf en behartig moet word. 

Nou het vanaf 1950 daarby gekom 
die strewe na 'n landswye stelsel van 
gedifferensieerde onderwys na opheffing 
van die verdeelde beheer veral van die 
sekondêre onderwys. 'n Dergelyke stelsel 
beteken geleentheid vir onderrig van 
kinders volgens aanleg, bekwaamheid en 
belangstelling, in leerlingbelang en lands- 
belang. Verder veronderstel dit die be- 
heer van sekondêre onderwys deur die- 
selfde instansie om gerieflik op beplande 
wyse so 'n onderwysprogram deur te 
voer. Om raad daaroor te gee was die 
uitstaande werksopdrag van N A O onder 
wet 86 van 1962. IKK O het met in- 
stelling van NA O belangrike punte vir 
die onderwys van die toekoms aange- 
teken. 

Die hele strewe het weer grootliks 
aangesluit by die Transvaalse oorsese 
onderwyssending se destydse bekwame 
verslag oor onderwysvernuwing. Dele 
van die Nicol-Onderwyskommissie se 
verslag en aanbevelings van 1939 kon 
ook eers vanaf 1948 uitgevoer word. 
`n Beperkte differensiasieplan was in 
toepassing gebring maar die verdeelde 
beheer het doelbereiking met die be- 
staande skoolsoorte gefnuik. 

Verdeelde beheer het meegebring dat 
die Departement van Onderwys, Kuns 
en Wetenskap vanaf 192$ en Jater al- 
hoemeer beide beroeps- en beroeps- 
gerigte sekondêre onderwys beheer het 
en mettertyd daarbenewens ook nog vir 
volle matrikulasie opgelei het. Die pro- 
vinsiale onderwysdepartemente het die 
meer akademiese sekondêre onderwys vir 
die grootste gedeelte beheer met be- 
perkte ontoereikende vergunning vir 
beroepsgerigte en praktiese onderwys- 
vakke. IK KO het toe vanaf 1950 op 'n 
sterk onderwyskundige kolfblad met sy 
toegevoegde program te staan gekom en 
het baie ander saamgevoer om Wet 
86/1962 te bewerkstellig. 

In die vroeë 1930's het IK KO hom 
reeds sterk beywer vir 'n bruikbare een- 


'voudige algemeen (Christelike geloofs- 


leer-boekie. Die onderwysdepartemente 
moes dan oorreed word om dit aan te 


OD) Blaai om asb. 

OD] Van vorige bladsy 


beveel vir skoolgebruik. Skrywer hiervan 
was vanaf 1928 vir 16 jaar lid van 
IK KO namens die Hervormde Kerk, 
asook sekretaris. In die 1930's met ge- 
melde strewe op die voorgrond het op 
IK KO onder andere gedien: Di. G. D. 
Worst (jarelank voorsitter), Simon Ver- 
mooten, wat vroeër jare deur sy Neder- 
landse studie 'n klap weg gehad het van 
die groepskoolidee maar dit mettertyd 
heeltemal ontgroei het, ds. W. J. de Klerk 
sr. vader van die latere Onderwysmini- 
ster; prof. dr. J. D. du Toit (toe al die 
gevierde Totius) en dr. Dion Moorrees 
(vroeg oorlede). Veral Totius was op 
IK KO besonder in die weer met die 
voorgenome geloofsleer-boekie. Daaroor 
is dikwels geprakseer. Toe skrywer hier- 
van die vroeër gemeenskaplike besit van 
die kerke, die Kort Begrip van Herman 
Faukelius van Dordtse faam (op Dordt 
1618-1619 se moderamen) grootliks `n 
verkorte weergawe van die Klassieke 
reformatoriese leerboek die Heidelbergse 
Kategismus, ter sprake gebring het, het 
Totius lakoniek, opgemerk: vir die Kort 
Begrip het mens 'n lang begrip nodig. 
Die ouer geslag sal onthou hoe Totius 
'n klinker kon rek, byna kon sing, aldus: 
la-a-ng begrip”. Hy het heeltemal gelyk 
gehad. Ons het na byna 400 jaar iets 
van die veranderde idioom en gietvorm 
van die nuwe Didaktiek (— onderwys- 
leer) van ons eie tyd nodig begin kry. 


Met die uitbreek van Wêreldoorlog II 
in September 1939 moes IK K O nood- 
gewonge die klem verskuiwe om 'n nuwe 
dreigement van `n nuwe regering die 
hoof te bied: die vervanging van moeder- 
taalskole deur dubbelmediumskole. Mi- 
nister Deneys Reitz het gedreig om 
Afrikaner nasionalisme ,,onder te ploeg”. 
Maar hy of sy leier het nooit gedreig om 
die ,,Christelike” in die skool onder te 
ploeg nie. Inteendeel sy Kabinetskollega 
minister J. H. Hofmeyr het juis in hier- 
die tyd (1941) Al die universiteitsinrig- 
tings genader om voorsiening te maak 
vir die Didaktiek van Godsdiensonderrig 
in hulle onderwysersopleidingskursusse 
as teenvoeter vir allerlei nuwe ordes wat 
van Europa af oorgewaai het en ter wille 
van die behoud van `n Suid-Afrikaanse 
Christelike maatskaplike orde. Skrywer 
hiervan het vantevore op 11 Maart 1940 
'n professorale intreerede op versoek van 
die rektor van U P, as openingsrede vir 
die akademiese jaar gehou. Dit was `n 
populêr vakkundige rede, oor ,Ons 
Lewensopvatting” (gepubliseer deur UP 
maar gou uitverkoop). Spreker het daarin 
met opgaaf van redes, gekies vir die ver- 
dere ontvouing van ons eie Christelik- 
reformatoriese Calvinistiese Afrikaanse 
lewensoortuigings bokant al die ander. 


Terloops het hy daarin melding gemaak 
dat VU (Amsterdam) al vanaf 1886 oor 
1896 heen tot 1940 nog nie kon slaag om 
inhoud te gee aan ,Gereformeerde” of 
,Calvinistiese” vakbeoefening nie, on- 
danks heroieke pogings van bekwaam 
mense. Spreker het toe al min verwag 
van die verdere Neo-Kuyperiaanse be- 
moeiing. 

Toe die Smutsbewind oor genoeg 
manteldraaiers kon beskik om `n dub- 
belmedium skoolordonnansie in Trans- 
vaal deur te dwing was die gort gaar. 
IKKO moes die openbare voortou 
neem, met organisatoriese steun van 
FAK in die agtergrond, om 'n ,KERK- 
LIKE KONGRES oor ENKELME- 
DIUM-skole” vir Desember 1942 te 
Bloemfontein as weerstand daarteen te 
belê. 

Die positiewer, inhoudryker tweede 
ondertitel vir die Bloemfonteinse saam- 
trek was: Die behoud van die Afrikaans- 
medium skole. Om strategiese redes, nou 
nie hier ter sprake was dit tweede gestel. 
Skrywer hiervan het as 'n aangewese 
referent, toe aldaar 'n rede gehou oor: 
Die behoud van die Afrikaanse skole. 
In die teks was die nadere omlyning: as 
voorste loopgraaf van die Afrikaner se 
nasionale stryd. Dit is in 1943 deur 
FAK as brosjure gepubliseer, maar het 
gou skaars geword. 

Skrywer het in daardie tyd op versoek 
van U P se instansies, rektor, fakulteit 
Opvoedkunde ensovoorts — uitvoering 
gegee aan Onderwysminister Jan Hof- 
meyr se voormelde versoek. Hy het toe 
vir die eerste keer aan die Pretoriase 
Universiteitsinrigting 'n vrywilligers ope 
kursus aangebied oor die Didaktiek van 
die Godsdiensonderrig. Op 16 Septem- 
ber 1942 het skrywer ook op versoek — 
hierdie keer van die Studenteraad — `n 
rede gehou by geleentheid van die her- 
denkingsdag van die Universiteit van 
Pretoria, die vierdag van die Afrikaans- 
wording van die Universiteit van. Pre- 
toria. Titel was: Lotgevalle van die idee 
van `n volksuniversiteit te Pretoria (van- 
af 1889 tot 1942). Daarin was onder meer 
gesê: ,In die jaar 1910 kom unifikasie 
en met unifikasie artikel 137 van die 
Grondwet: ,de Engelse alsmede de Hol- 
landse Talen zijn offisiële talen van de 
unie. Zy worden op een voet van gelijk- 
heid behandel en genieten gelijke vry- 
heid, rechten en voorrechten.” ... ,Ont- 
hou die Artikel 137 is tot vandag toe 
(1942 CR) die hoeksteen van die Afri- 
kaner se eise en oorwinnings op taal en 
kultuurgebied.” Daarop het heelwat ver- 
sluierde politiek gevolg. Hierdie rede is 
die eerste keer in 1975 gepubliseer in 
skrywer se Versamelde Geskrifte. Die 
enigste tyd dat hy toesprake uitge- 
skrywe het, was in die kritieke fase van 
Wêreldoorlog II, ten einde uit die Kon- 
sentrasiekamp van die Smutsregering te 
bly. Hy was toe al verdere toegang tot 
Voortrekkerhoogte as amptelike Her- 
vormde kapelaan by die Spesiale Diens- 

bataljon van owerheidswee skriftelik 
ontsê, maar nie as lid van die Pretoriase 
Stadskoolraad wat 'n soort toesig gehad 
het oor die skool van die $D B. Dit was 
toe verkiesliker om elders 'n minder 
amptelike hoofveldprediker te wees, 
waar die primêre ook die Christelike 
was, maar 'n mens in tweede aanleg ook 
nog Afrikaans nasionaal kon wees. 

Dergelike aangeleenthede word hier 
aangehaal om meer te laat blyk van die 
agter- en ondergrond van die Bloemfon- 
teinse, aldus genoemde kerklike kon- 
gres, van Desember 1942, vir die behoud 
van die Afrikaanse moedertaalskool, en 
ook om die gebeurde in die regte per- 
spektief te hou. Punt is dat alhoewel die 
Afrikaanse kerke verteenwoordig in 
IK KO, die skerm was waaragter die 
landswye saamtrek georganiseer was, dus 
'n kongres van Christelike en nasionale 
gesinde kerklikes, dit tog nie in eerste, 
tweede of derde aanleg bedoel was om 
`n gekoppeltekende versmalde (Ohriste- 
lik-nasionale kongres te wees nie, maar 
`n nasionale een onder kerkvaandel. 

Die volkse Afrikaner was bedreig met 
onderploeging maar nie deur aantasting 
van die (Christelike karakter van sy 
skool nie. Inteendeel, Onderwysminister 
Jan Hofmeyr soos gemeld, het in 1941 
juis uitdruklik skriftelik Al die univer- 
siteitsinrigtings versoek om in hulle 
onderwysopleidingskursusse voorsiening 
te maak vir die Didaktiek van Gods- 
diensonderrig. Sy verklaarde bedoeling 
was dat die onderwys die (Christelike 
lewensorde moet help bewaar en be- 
vorder teenoor allerlei nuwe ordes wat 
van oorsee af voorgewaai het. 

Op Woensdag 2$ Maart 1942 het ge- 
neraal J. C. Smuts in eie persoon en 
namens die Staat gelukwense gebring aan 
die Hervormde Algemene Kerkverga- 
dering met die eeufeesviering van sy 
Potchefstroom-gemeente. Hy het melding 
gemaak van die ,oudste kerk in Trans- 
vaal”. In sy gelukwense was onder an- 
dere die gevleuelde woorde: ,Waar ons 
in hierdie donker en smartvolle dae van 
oorgang na dié Leier soek, sien ons nie 
die man van Moskou, nie die man van 
Miinchen, nie die man van Rome, maar 
die Man van Galilea... En sy boodskap 
is: Dra in liefde jou ewemens op jou 
hart, afgesien van ras of taal:... Die 
liefde vir God en mens is die uiteinde- 
like antwoord on .al die onoplosbare 
vrae van alle tye. Daar is die lig op die 
pad van die mensheid vir die laaste twee- 
duisend jaar. Dar is die program ook 
vir ons kerk van hede, en vir die mens- 
heid wat vandag daar ronddwaal as 
verbysterde skape sonder wagter. Die 
Man van Galilea is en bly ons eën, ons 
enige Ieier...” 

In 1942 was die Afrikaner terug waar 
hy was in 1902. In gemeenskap met die 
vadere, moes hy onder die leuse van 
Christelike en nasionale onderwys, op- 
nuut die stryd aanknoop vir die nasio- 
nale karakter van sy onderwys, vir be- 





houd en bevordering van sy volksiden- 
titeit. Daar was darem twee verskille. 
In 1902 was generaal Smuts 'n vurige 
medestander en nou was hy daarin 'n 
teenstander. Vervolgens het Smuts in 
1942 iets toegevoeg uit sy onderwyswet 
van 1907, maar met 'n angel in die stert. 
Onder 1907 se wet kon die Afrikaner 
aanvanklik onderrig deur die Hollands- 
medium ontvang, maar met geleidelike 
oorskakeling na Engels as voertaal, wat 
vanaf standerd 4 heeltemal moes oor- 
neem. Maar nou (1942) moes alle sekon- 
dêre leerlinge in beide Engelse en Afri- 
kaanse skole, twee vakke buitekant 
Bybelonderrig en kadetoefening deur 
medium van die ander taal ontvang. Toe 
die ,Sons of England' en hulle geesge- 
note dit ontdek was daar groot konster- 
nasie. Die leier van die ,,Sons of Eng- 
land” in Pretoria was voorsitter van die 
Pretoriase stadskoolraad, waarvan die 
skrywer hiervan 'n lid, eintlik opposisie- 
lid was. Op 'n dag het die eerbare 
Britsgesinde voorsitter ondergetekende 
ernstig versoek (op reis na die opening 
van die Rietfonteinse Afrikaanse Laer- 
skool): ,om saam te werk, om die on- 
ding van die nuwe taalordonnansie in 
Transvaalse Skole, uit te roei. Dink net, 
het hy gesê: nou moet Boys' High en 
Girls High met hulle tradisie, twee 
vakke in die ander taal neem!” Mens 
wonder soms oor dié generaal Smuts! 


Maar dit was kolonel Denys Reitz, 
seun van oud-president F. W. Reitz, wat 
jare saam met sy pa op Madagaskar 
(tans Malgassi) gewoon het, deur onwil 
om die eed van getrouheid van 1902 aan 
Brittanje af te lê — wat saam met sy 
medestanders in 1939/1940 gedreig het 
om Afrikaner-nasionalisme onder te 
ploeg. Daardeur het hulle die Bloem- 
fonteinse saamtrek van 1942 gepresipi- 
teer en daaraan sy besondere karakter 
verleen van N O Kerkkongres (nasionale 
onderwys) sonder nadruk op die ,,c" van 
CNO. Onder die omstandighede van 
1942 het die klem maar weer geval, 
waar dit ook vanaf 1902-1907 geval het: 
die nasionale. Die ander, die Christelike, 
was nie bedreig nie, net so min as ge- 
durende 1902-1907. 


Daarteenoor stel ons nou 'n beskry- 
wing en duiding (plasing in 'n raam- 
werk) van die toedrag rondom 1942. Dit 
staan in die D.Ed-proefskrif van dr. P. 
W. Bingle, voltooi in 1949, vir graad- 
toekenning in 1960 (PU vir CHO). 
Titel was: Die Gereformeerde Kerk en 
die onderwys in $ A; 1859-1959. Hy het 
onder meer die hiernavolgende gestel. 


In 1942 het die nasionale aspek van 
CNO sterk in gedrang gekom as gevolg 
van die beleid van dubbelmediumskole 
van die regering. Dit het tot twee CN O- 
konferensies gelei waarin Gereformeer- 
des te wete proff. J. D. du Toit, J. C. van 
Rooy en J. Chr Coetzee, die voortou 
geneem het. Verder was Bingle se siening 


s6! Op hierdie wyse het daar so 'n wen- 
ding in die aksie van die Afrikanervolk 
gekom, dat die C N O-deputate van die 
Algemene Sinode in 1945 rapporteer dat 
hulle nie met hulle opdrag kan voort- 
gaan om die C N O-beleid te propageer 
nie aangesien die (Ohristelike-nasionale 
spoor in die stryd byster geraak is deur 
met 'n blote taalstryd- en-al op die weg 
van tweeslagtigheid voort te vaar en 
daardeur toe te laat dat die taal as voer- 
tuig sal dien om vreemde ladings, mo- 
derne en onskriftuurlike leringe in die 
Afrikaanse skool met die Afrikaanse 
taal as medium van onderrig in die 
volksiel in te dra. Dan is die stryd futiel 
en was dit beter dat die Gereformeerde 
Kerk liefs nie gestry het nie. Daarbene- 
wens beweer dr. Bingle dat in 1948 die 


regeringsteuels in die hande van die 
Nasionale Party oorgegaan het en hierna 
word die moedertaalskool weer lands- 
beleid waardeur die C N O-stryd verflou. 
Tot dusver sy opvattings, wat sy instem- 
ming met gemelde deputate-rapport 
betuig. 


Ons is, onder invloed van die waar- 
making aan die hand van kontroleerbare 
gebeurde, ook onder die vaste indruk dat 
laasgenoemde nl. die algemene Ohriste- 
like openbare skool liewer as 'n vrye 
besondere (Christelike groepskool, eint- 
lik bevorder was deur die Nederduitsch 
Hervormde én die Nederduitse Gerefor- 
meerde Kerke! P. W. Bingle sluit sy 
proefskrifgedeelte oor laer en middel- 

In die sogenaamde vernuwingspogings 
het daar twee teaterstukke asook 'n hoe- 
veelheid ,,Jesus rockmusic” die lig ge- 
sien. Hoewel ,,Godspell” en ,Jesus Christ 
Superstar"” miskien nie die beste weer- 
gawes van die vernuwingspogings is nie, 
het ons tog hier 'n idee gekry dat ver- 
andering hierop bykans geen perke ken 
nie. 


Die doel met die teaterstukke was 
skynbaar, soos met die vernuwingspo- 
gings, ,om aan die Nuwe Testament 'n 
aanvaarbare hedendaagse gestalte te gee 
en dit is daarom dat die moderne pop- 
idioom, hippie-mitologie en progressiewe 
elektroniese rock-musiek gebruik word”. 
Die musiek word gebruik om dan 'n 
soort ,happening” op die gebied van die 
kerk daar te stel, waarin dit dan meer 
gaan om die emosionele belewenis en 
'n soort ,togetherness”, as geestelike 
ervaring. 


DR. H. G. VAN DER HOVEN 


'n Mens wil dan volmondig met dr. H. 
G. van der Hoven saamstem wat by 
geleentheid t.o.v. ,,Superstar” gesê het 
dat as die bedoeling eerlik was om die 
lydensgeskiedenis van (Christus te laat 
spreek tot die moderne mens, sou ons 
tog kon verwag het dat 'n musikale me- 
dium gekies wou word wat bv die gods- 
dienstige verering en heilige eerbied pas. 
Hierdie opmerking kan natuurlik heel 
van pas ook op baie van die sg. vernu- 
wingspogings betrekking hê, mede saam 
met sy volgende opmerking oor ,Super- 
star” nl. dat die musiek ,,wild, onver- 
fynd, ongebonde, luidrugtig, vulgêr, psi- 
gedelies” is en eerder pas by die mo- 
derne mens (modernistiese mens glo ek 
is die bedoeling) se ontspanning, ver- 
maak of losbandige bedryf in die kringe 


waar verdowingsmiddels 'n rol speel en 
waar liberalisme doelbewus gekweek 
word. 


'n Mens vra jou dan die vraag af of 
musiek wel so onskuldig is as wat baie 
mense meen en of die sg. vernuwing wel 
heilsaam kan wees? 


MARTIN LUTHER 


Veral as Martin Luther ook 'n keer 
gesê het: ,,Dit kan ek tans sê, en dit word 
ook deur die ervaring bevestig, dat na 
die Heilige Woord van God, niks so 
hoog genoem en geloof kan word as die 
musiek, omdat dit al die bewegings van 
die menslike kant kragtiglik regeer... 
Want daar is niks op aarde wat kragtiger 
is om die treuriges vrolik, die vrolikes 
treurig, die kleinmoediges moedig, die 
hovaardiges deemoedig te maak en om 
die driftige en oormatige liefde te stil 
en te demp en om die nyd en haat te 
verminder nie... 


JOHANNES CALVYN 


'n Mens moet ook Calvyn se uitspraak 
ter harte neem toe hy gewaarsku het teen 
losbandige en wanordelike vrye teuels 
gee aan die beoefenaar van musiek 
want: ,Daar is skaars iets in die wêreld 
wat meer daartoe instaat is om die sedes 
van die mens in hierdie of daardie rig- 
ting te draai of te buig as juis musiek 
nie... ons behoort daarom selfs nog 
vweriger te wees om dit op so 'n manier 
te reguleer dat dit ons nuttig en op geen 
wyse skadelik sal wees nie.” 


Dit lyk daarom dat mens die pogings 
tot vernuwing baie versigtiger sal moet 
hanteer sodat hierdie pogings nie nader- 
hand hand sal uitruk en te lande kom 
by die skadelike psigedeliese musiek 
nie, want dit is die musiek wat sy OOr- 
sprong het by hulle wat weggebreek het 
van dic bestaande gevestigde norme en 

VERBANDE EN 
PERSPEKTIEWE 


OD] Van vorige bladsy 


bare onderwys af met bewerings SOOS 
hierna. Van die buurtskool tot by die 
vrye groepskolestelsel wat in 1933 aan- 
vaar is, dit wil sê die stelsel waarvolgens 
die stigting van skole moet uitgaan van 
'n gemeenskap van ouers terwyl die staat 
ook daarby belang het, kan gesien word 
hoe die beginsel stap vir stap steeds na- 
der aan praktiese uitvoerbaarheid ge- 
vorder het hoewel dit nog nie verwesen- 
lik is nie. En die weg waarlangs hierdie 
doel bereik moet word, loop deur die 
bestaande skole met die oogmerk om die 
hele skoolstelsel so om te vorm dat dit 
sal beantwoord aan die ideaal wat die 
Gereformeerde Kerk vir homself stel. 
Tot hiertoe vireers gemelde D Ed-proef- 
skrif van 1959/1960. 


Maar voor ons 'n paar opmerkings 
laat val oor die tekening in gemelde 
dissertasie van die toedrag rondom 1942, 
onder ander Afrikaanse (Ohristene met 
Bybels-reformatoriese lewensoortuigings 
mede onder Calvinistiese beinvloeding, 
wil ons na die Bloemfonteinse Kerklike 
Konferensie van Desember 1942, met sy 
oorheersende nasionale inslag, terugkom. 
Byna 'n duisend afgevaardigdes het dit 
bygewoon. Voorsitter, deur voorafgaande 
ruggespraak, was prof. Joon van Rooy. 
Hy het FA K konneksies gehad en ook 
ander dieper konneksies behalwe kerk- 
like, wat nie nou hier ter sprake is nie. 
Hy was ook 'n goeie voorsitter met 'n 
sonore stem. Daar was groot geesdrif, 
begryplik nadat die grondvlak van die 
volk tydens die saamtrek van Monu- 
mentkoppie (September 1939) sy kort 
uur van glorie beleef het. Tot sy leed 
het die leiers toe net daarna uitmekaar 
gespat. Te Bloemfontein was weer die 
eerste geleentheid om sy latente, sluime- 
rende eenheid, onder hoede van die 
kerke, manifes te maak, openbaar te 
laat blyk, wat toe ook deurgaans gebeur 
het. Terloops het iemand al ooit daar 
aan gedink hoever Bloemfontein-1942 
ondergrond was vir 1948 se verkiesings- 
ooreenkoms en oorwinning? 

Aan die einde van die Kongres toe die 
aanwesiges al aamt staan was vir die af- 
sluiting kom daar toe van die verhoog 
af skielik `n voorstel om volle steun aan 
die vrye groepskoolgedagte te verleen. 
Skrywer hiervan het beswaar geopper, 
gesteun deur dr. William Nicol wat `n 
eregas op die platvorm was. Slegs ne- 
gentien van ons het toe teen die voorstel 
gestem. Maar onder hulle was ds. J. |. 
Prinsloo (J. J. seun), voorsitter van die 
Kommissie van die Algemene Kerkver- 
gadering van die Ncderduitsch Her- 
vormde Kerk en dr. William Nicol, 
Moderator van die Sinode van die 
Nederduitsch Hervormde of Gerefor- 


meerde Kerk van Suid-Afrika (soos dit 
toe nog geheet het). Albei was invloed- 
ryke meningsvormers in hulle kerke en 
albei hulle kerke het op `n enkelsinnige 
wyse hulle tradisionele onderwysbeleid 
net daarna laat herbevestig. Die vinnige 
oorweldigende meerderheidsbesluit te 
Bloemfontein het gou geblyk die futiel- 
ste en abortiefste besluit te wees wat ooit 
ten gunste van die vrye groepskool-be- 
leid in en vir Suid-Afrika geneem is. 


Ons wonder trouens of P. W. Bingle 
nie drie groeperings onder die Gerefor- 
meerde kerklikes moes onderskei het nie. 
(1) Van tyd tot tyd het `n gering aantal 
te voorskyn getree wat sommer gouer as 
gou groepskole wou stig. Sodaniges het 
selfs proewe geneem wat op mislukking 
uitgeloop het. (2) Hier het ons die aan- 
gepaste amptelike kerkbeleid wat aan- 
vanklik toegespits was op deeglike kers- 
tening van die staatskool en deur `n 
tendensieuse hantering daarvan verder 
wou beweeg na vrye groepskole. Voor- 
tou is geneem deur teoloë en predikante 
gesteun deur akademici. (3) 'n Derde 
groep waaronder mense van die primêre 
en die sekondêre onderwys, onderwys- 
kollege dosente en voorts aktiewe deel- 
nemers aan die Afrikaanse onderwysers- 
verenigings, asmede die grondvlak, lid- 
mate en kerkraadslede, het voorasnog 
hulle sodanig toegelê op handhawing en 
bevordering van die algemene Christe- 
like Afrikaanse moedertaalskole, dat 
daar nie nog tyd vir debatte en stryd was 
oor wat nog vorentoe op die weg kan 
lê nie. Daar was met die tweede en derde 
groepe aangenaam en vrugbaar saam te 
werk tot heil van volk en kerk deur die 
openbare onderwys. Dit gaan voort. 


Maar indien hierdie dr. Bingle wil 
voorgee dat daar na Bloemfontein/1942 
veel geskort of gehaper het aan die tus- 
senkerklike samewerking dan moet sy 
bewering bevraagteken word. Inderdaad 
het tydens en na Wêreldoorlog II, on- 
danks die Bloemfonteinse blaps van 
1942; 'n vrugbaarder tyd van tussen- 
kerklike samewerking in belang van 
Christelike en nasionale openbare onder- 
wys as selfs gedurende 1902-1907, aan- 
gebreek. Daardeur kon persone Soos 
prof. Chris Coetzee (sr.) bydra tot be- 
slaggewing aan die gemeenskaplike in 
die kerke se beleid deur voorheen ge- 
melde brosjures, die vlerke wyer uitge- 
slaan word tot beweging van 'n nasionale 
stelsel langs die weg van 'n Nasionale 
Adviserende Onderwysraad, toe ook 
benoem kragtens Wet 86 van 1962. 


Mens kan die aandeel van IK KO 
peil aan die hand van die gedrukte no- 
tule van die Gekose Komitee van die 
Volksraad oor die Onderwerp van Wets- 
ontwerp op die Nasionale Onderwys- 
adviesraad van 23 Februarie 1962, p.p. 
66-68. Getuienis is gelewer deur die 
dagbestuur van IK K O di. R. J. Raath, 
H. F. V. Kruger en P. M. Smith, namens 
die grootste enkele blanke groepering in 


Die Hervormer, Februarie 1977, bladsy 14 


die R.S.A.: die drie Susterkerke. Vir 
sover die drietal vooruit kon beplan was 
dit goed gemotiveerde getuienis. Vir 'n 
breë nasionale of landswye onderwys- 
basis is 8 van die tien hooftake vir 'n 
NAO wat IKKO (wie se memoran- 
dum deur al drie die kerke goedgekeur 
was) genoem het, later in Wet 39 van 
1967 en 41 van 1967 beslag gegee, en 
die negende in lyn met IK K O se koers- 
aanduiding met betrekking tot ,onder- 
wysersopleiding en alles wat daarmee 
saamhang” (nr. 3) in die ontwerpwyse- 
gingswet wat vervorm moes word tot wet 
73 van 1969. NA O en die Minister het 
net bygevoeg: ouermedeseggenskap (wat 
in IK KO `n basiese veronderstelling 
was), en inspraak van die georganiseerde 
onderwysprofessie met onderwysbeplan- 
ning. 


IK KO het al vanaf 1954 deur 'n 
memorandum aan die Minister, geywer 
vir 'n Onderwysraad en dit probeer op- 
volg met onderhoude daaroor. Let wel 
die drie kerke dra via IK K O, en laas- 
genoemde deur sy dagbestuur hierbo 
genoem, medeverantwoordelikheid vir 
belangrike aspekte en wesenskenmerke 
van die Wet op NA O (86 van 1962). 
Nou dink ons daarby aan die hierop- 
volgende. (1) Die ingeboude voorskrif- 
telike werkwyse; NA O moet in oorleg 
met gemelde instansies in die Wet, daar- 
na eers die Minister van raad bedien. 
NAO moet eers akkoord bereik met die 
instansies alvorens hy kan roer. (2) Eers- 
te onder die instansies word die Departe- 
ment van Onderwys, Kuns en Wetenskap 
saam met die provinsiale onderwysde- 
partemente genoem; dit is die verdeelde 
beheerders wat deur N A O oorreed moet 
word om die misstand te beëindig voor 
die Minister van die ooreenkoms ver- 
wittig kan word. Enige taak is moontlik 
solank mens nie vooraf weet dat dit on- 
uitvoerbaar is nie en die nodige tyd 
gegun word al moet mens die botsende 
partye ook uitmergel of uitvaak. (3) Wat 
onder (1) en (2) hiervoor genoem is, het 
by voorbaat uitgesluit dat NA O, selfs 
met hipnotiese hulpmiddels ooit sou kon 
aanbeveel dat akkoord tussen die een 
Departement ' (sentrale) en die vier De- 
partemente (provinsiale) — die hoof en 
klem letters staan so in wet 86/1962 — 
bereik is, waardeur die vier departemente 
inwillig om sub-departemente van die 
Departement Onderwys Kuns en We- 
tenskap te word. (Die Minister van 
Onderwys het met die indiening van die 
Wet op NAO (Februarie 1962) ook 
gesê: dit sal jare duur voordat NA O 
selfs aan die oppervlak gekrap het. Die 
Eerste Minister het aan die voorsitter 
van NA O 'n boodskap van waardering 
gestuur vir bereidheid om iets te probeer 
doen, maar ook laat weet dat mens daar 
stuit op gevestigde belange). Vir NA O 
was die groot kompromie by wet bepaal. 
(4) Wat nou volg is baie belangrik: 
NA O moes in oorleg met die instansies 





in die wet genoem en dit kon baie in- 
stansies wees, die BREË GRONDBE- 
GINSELS van GESONDE ONDERWYS 
vir die land as GEHEEL (blankes CR) 
bepaal. IK KO het in sy getuienis van 
Februarie 1962 baie duidelik laat blyk 
dat hy breë grondslae vir albei taal- 
groepe en die hele Christengemeenskap 
in die RSA beoog met geloof- en ge- 
wetensvryheid. Ook die kerklik Gerefor- 
meerdes en Gereformeerde Kerk was 
saam op die breë weg maar dié kerk 
amptelik ook nog in die kcers van die 
smal poort. (onderwys volgens Gerefor- 
meerde beginsels.) 


Sover het dit goed gegaan. En dit het 
ook goed gegaan met die drie nasionale 
onderwyswette van 1967, waarvan die 
Beleidswet (39/1967) in Januarie met die 
driemanskap van IK KO op inisiatief 
van NA O se voorsitter bespreek is. 
Daar was groot genoeë met die tien breë 
beginsels van die Wet, met die Minister 
as beleidsbepaler, toesig- en opsighouer 
oor die implementering deur die vyf 
onderwysdepartemente (OKK en Provin- 
sies) as beheerders en uitvoerders van 
die beleid in die skole aan hulle toege- 
wys (wet 41/1967) en deur opheffing van 
die verdeelde skoolonderwysbeheer wat 
sedert 1925 geheers het. IK K O het hom 
reggepluk om verder by te dra tot die 
algemene inhoudgewing aan die tien 
beginsels. IK K O was vir die opheffing 
van alle verdeelde beheer in die onder- 
wys en het spesifiek derde op sy lys van 
grootste vraagstukke en tekortkomings 
gestel: Onderwysersopleiding en alles 
wat daarmee saamhang. N A O het reeds 
vroeg in 1963 vasgestel dat daêr eers ene 
verdeelde beheer van verdeelde beheer 
geheers het. Skrywer hiervan het dit in 
sy Versamelde Geskrifte aldus geken- 
skets — (aangehaal) ,,Onderwyseroplei- 
ding met nog groter verdeeldheid van 
beheer (as skoolonderwys CR) het `n 
baie kwaaier prent van oorvleueling en 
duplikasie, ontstentenis van eenheids- 
beleid en van doeltreffende uitbating 
van hooggeskoolde mensekrag, fisiese 
geriewe en finansies aangebied. Eenheid 
van opleiding en opleidingsbeleid was 
daar nie.” 

ml. Opleiding aan 33 inrigtings waar- 
onder 15 provinsiale kolleges, 8 inrig- 
tings van die Departement van Onder- 
wys, Kuns en Wetenskap en 10 univer- 
siteite was onder 1$ onverbonde beheer- 
ders — 4 provinsiale administrasies, 
staatsde partement en 10 aparte univer- 
siteite verdeel, wat 3 aparte stelsels van 
beheer verteenwoordig het. (Provinsiale, 
staatsdepartemente en universitêre, laas- 
genoemde die van korporasies met regs- 
persoonlikheid.”) 


vOpleiding van onderwysers vir die 
drie vlakke van die skoolonderwys — 
preprimêr, primêr en sekondêr — was 
wettig op 9 uiteenlopende maniere tus- 
sen 3 hooftipes van die inrigtings naam- 
lik van administrasie, staatsdepartemente 


en universiteite verdeel. Onderwyserser- 
tifikate met 113 benamings is uitgereik. 
Provinsiale administrasie kon wetlik alle 
onderwysers, uitsluitlik vir skole onder 
hulle beheer, oplei of laat oplei, univer- 
siteite kon alle onderwysers vir alle 
skoolvlakke oplei.” (Afgehaal.) 

Maar toe NA CO 'n soortgelyke plan 
as die van 1967, daaroor — in oorleg en 
ooreenkoms met die Komitee van Onder- 
wyshoofde en die Komitee van Univer- 
siteitshoofde op ,opvoedkundige gronde” 
(volgens Minister se opdrag) eenparig op 
26 Oktober 1967 gesmee kry, was die 
voorbodes ook al daar dat IK KO se 
verenigde na-oorlogse front bedreig 
word. Toe die voorsitter van NA O op 
21 Februarie 1968 op sy inisiatief 
IK KO se drieman-dagbestuur, nou met 
dr. L. M. le Roux as opvolger van ds. P. 
M. Smith — saam met ondervoorsitter 
van N AO prof. Gert Jordaan ontmoet 
vir kritiese bespreking van die Minister 
en NAO se ontwerpwysigingswet (on- 
derwysersopleiding) was dit duidelik dat 
iets nie meer pluis was tussen die drie 
verteenwoordigers nie. Binne dae het die 
voorsitter drie stukke van en namens die 
onderwysliggame van die drie kerke 
ontvang, wat vandag weer hier voor hom 
lê en die begin van 'n onenigheid blootlê. 

Twee was dit in alle hoofsake eens 
met die Minister en NA O se ontwerp, 
maar die derde het iets laat deurskemer 
dat hy eenkant toe wil begin staan. En 
raai dit was nie die Gereformeerde Kerk 
nie, en ook nie die Hervormde Kerk nie, 
inteendeel! Mettertyd is agter geslote 
deure (6 Junie 1968) deur `n Sinode 
besware geopper op KERKLIKE en 
GODSDIENSTIGE gronde teen die 
voorgenome reëlings. Omdat sodanige 
gronde van 'n kerk se kant genoem is, 
moet dit ter sprake kom. 

Vanaf minstens 1942 tot laat in 1967 
het die drie kerke hulle vrugbaarste 
samewerking op onderwysgebied sedert 
1859 bewerkstellig gehad. Gedurende 
1968 was daar die jaar van onbehaaglike 
verdeeldheid. Maar na Mei 1969 toe die 
onderwysersopleidingswet aanvaar is, is 
die breuk bedek enigsins asof dit nooit 
geskied het nie. Die drie was weer saam 
op pad tot September-Oktober 1969 toe 
ou beleidsverskille te voorskyn begin 
kom het, maar gelukkig sonder breuk. 
Dit wil egter lyk of sporrelings van 'n 
kant af mag ontstaan indien notisie ge- 
neem word van 'n vroulike professor, 
'n hooglerares se onverantwoordbare 
bewerings. 

Dr. Bingle het dit tog maar mis Be- 
had. 'n Gereformeerde kerkgeskied- 
skrywer, prof. J. P. Jooste het die saak 
toereikender geteken in sy Geskiedenis 
van die Gereformeerde Kerk in Suid- 
Afrika 1859-1959, hoofstuk 16 paragraaf 
3: Die Kerk en die C N O-aksie. Die 
Potchefstroomse ratte behoort beter ge- 
sinkroniseer te wees 


(Word vervolg) 


Dr. (Collin se 
Pille 


Prys 35c & 65c. 


vir GAL en LEWER 


Blakende gesondheid is die teenoor 
gestelde van die volgende klagtes 


AANGEPAKTE TONG 


NARE HOOFPYNE 
GALAANVALLE 
BITTER MOND 
HARDLYWIGHEID 


VLEKKE, PUISIES, ENS. 
VLEKKIES VOOR DIE OË 
OPGEBLAASTE GEVOEL 
LUSTELOOSHEID 
SOOIBRAND 


GEEL GELAAT 


Die oorsaak 'n lui lewer en te veel 
Gal, 


Die beproefde en beste middel — 


Dr. (Collin se Gal- 


en Lewerpille 
Prys 35c & 65c van alle Aptekers 


of van 


G. FOURIE 


Posbus 762, Pietermaritzburg 

DIÉ GOOD-NEWS BIBLE 


@ N. TURLEY 


IN 1970 is 'n eksemplaar van die nuwe vertaling van die Nuwe 
Testament, ,,Good News for Modern Man”, ewe plegtig 
in `n begraafplaas in Concord, Noord-Carolina begrawe. 
'n Kruis is bo-op die graf aangebring met `n opskrif wat lees: 
“Hier lê die Good News Nuwe Testament.” Die prediker het 
selfs `n woord te spreek gehad by hierdie geleentheid en het 
onder andere verklaar: ,Ek glo dat hierdie vertaling 'n mees- 
terstuk van die duiwel is.” Om alles af te rond was `n fotograaf 
byderhand en die hele besigheid het wye publisiteit geniet. 

Die volledige Good News-Bybel is nou beskikbaar in 
Suid-Afrika. Dit word verwag dat hierdie publikasie sterk 
teenstand uit sommige oorde sal kry. Elke nuwe vertaling van 
die Bybel, selfs die beste, het sy teëstand e” kritiek gehad. 
So byvoorbeeld, het die man wat aan Engeland sy eerste volle- 
dige Bybelvertaling gegee het, die bekende John Wycliffe, onder 
sy teëstanders sulke byname verwerf soos ,Doctor Wicked 
Believer” en ,,Devell's Instrument". Die vervolging teen sy 
persoon en werk was so skerp dat sy geraamte 44 jaar na sy 
dood in 1428 opgegrawe en verbrand is op bevel van die kon- 
silie van Konstanz. 

Ongeveer 100 jaar later is William Tyndale eers verhoor 
en 16 maande in die tronk aangehou, toe verwurg en op die 
brandstapel verbrand omdat hy die Bybel kwansuis sonder 
behoorlike verlof vertaal het. Hierdie man wat so deur kerklike 
amptenare mishandel is, se monumentale vertaalwerk was een 
van die grondpilare waarop die later alombekende King 
James Authorised Version berus het. 

Die Geneefse Bybel is in 1611 in Londen vurig deur 'n 
leraar aangeval omdat dit die Messiaanse karakter en godde- 
likheid van Jesus Christus sou aantas. Tog was die Geneefse By- 
bel op daardie stadium in wyer kringe meer aanvaarbaar as die 
King James Bybel wat toe pas verskyn het en vir $O0 jaar baie 
storms moes trotseer voordat dit algemene inslag gevind het. 
Sommige beswaarmakers het selfs die vertalers van die Author- 
ised Version beskuldig dat hulle die koning se belangstelling 
in die toorkuns goedpraat deur terme te gebruik wat so 'n 
bygeloof bevoordeel. Ander se groot beswaar was weer dat 
daardie vertolking te swaar onder die invloed van die destydse 
Deisme gestaan het. Die Revised Standard Version in 1952 
moes dieselfde paadjie loop. `n Stortvloed van vlugskrifte het 
verskyn met opskrifte soos ,The Bible of Antichrist” of ,,The 
new Blasphemous Bible” of ,,Whose unclean fingers have been 
tampering with the Holy Bible?” 

Een leraar het na bewering selfs sover gegaan om op die 
kansel te probeer om 'n eksemplaar van die Revised Standard 
Version met `n blaasvlam te verbrand. Dit was nie so maklik 
nie, waarop hy toe die aanmerking maak dat die boek net soos 
die duiwel is, want dit brand moeilik. Een troos kan ons darem 
vir die vertalers van die Good News-Bybel gee en dit is dat 
dit tegnieke van hedendaagse kritici ietwat verander het: hulle 
verbrand nie meer die vertaler nie, maar eerder die vertaling. 

Nou ja, die mecste mense sal nie daaraan dink om 'n 
Bybel te verbrand nie, maar in baie harte leef vrae soos die 
volgende: ,,Waarom los hulle nie die Bybel nie? Waarom ver- 
neem ons kort-kort van `n nuwe vertaling? Ek hou van die 
Bybel soos ck dit leer ken het.” Dit is die verstaanbare en 
normale reaksie van baie mense wat die Bybel ken en liefhet. 
Tog merk die Bybelgenootskappe met waardering dat baie min 
van ons ondersteuners sulke besware oor die Today's English 
Version gelug het. Sou dit dalk wees dat baie Christene besef 
dat die Bvbel nie net `n boodskap vir die gereelde Bybelleser 
het nie, maar ook moet spreek tot mense wat dit vir die eerste 
keer ter hand neem? 

Hoe geliefd cn in hoë aansien die Engelse Authorised 
Version ook al nou nog mag wees vir miljoene Engelsspreken- 
des, bly die feit staan dat baie gedeeltes vandag moeilik ver- 
staanbaar is. Ons is bewus daarvan dat daar `n toenemende 
aantal mense is wat opgroei en grootword sonder enige Bybel. 
Om hulle te bereik — en die geskiedenis bewys dit — moet 
ons `n Bybelvertaling hê in die taal wat die mense verstaan. 
Dan alleen het dit Woord 'n wonderwerkende verlossende 
boodskap wat die leser se aandag trek en lewens verander. Die 
Bybelgenootskap van Suid-Afrika het sterk getuienis dat die 

Heilige Gees ook deur hierdie Good News-Bybel mense na 
Jesus Christus trek. Daar is geen sweem van twyfel dat hierdie 
vertaling van die Nuwe Testament in sy doel slaag nie. Daarom 
is daar die blye verwagting dat die volledige Bybel in hierdie 
nuwe vertaling "n steeds toenemende aantal mense sal bereik 
met die Goeie Nuus van die verlossing wat daar in Jesus 
Ohristus is. 

@ 





REDAKSIONEEL 


CO] Vervolg van bladsy 2 


dien sodat ons almal saam mag groei na ons een Hoof 
toe en sodoende ook na mekaar toe mag groei. 


Met dankbaarheid het ons kennis geneem van wat 
die waarnemende redakteur van die Kerkblad geskryf 
het oor die verhouding van die Geref. Kerk tot ons Kerk. 
Dit was verblydend om te verneem dat ons wel as `n 
Christelike kerk erken word. Wat hy opgemerk het oor 
die feit dat Gereformeerde dominees nie graag kansels 
ruil nie, was minder verblydend. Kerkordelik, so skryf 
hy, is daar geen beswaar teen kanselruil nie. Dis `n saak 
wat in die diskresie van afsonderlike predikante geleë is. 
Juis dit is verontrustend, dat daar skynbaar min toege- 
neentheid by die afsonderlike dominees bestaan. Daar 
sal nog oneindig baie in gesindheid by almal moet ver- 
ander. Trouens die kerke sal in hierdie saak moet voor- 
gaan om te beoefen wat hulle preek. 


F. J. van Zyl 


) 

Vakleerling Lito- 
grafiese Drukker 


Daar bestaan 'n vakature vir 'n seun van 
16 jaar of ouer, met minstens `n std. 8-serti- 
fikaat om by ons opgelei te word as 'n 
litografiese drukker. Moderne drukmasjiene 
en toerusting. $ dag werksweek en lidmaat- 
skap van die S.A. Tipografiese Unie. 

Doen aansoek by 

I DIE BESTUURDER 

] NEDERDUITSCH HERVORMDE 
I WEESHUISPERS 

i Telefoon 77-2188/9 Pretoria 

j Posbus 18061, Hercules 0030 

WAAR ons vanjaar die geboortedag van Totius her- 

denk honderd jaar gelede, op 21 Februarie 1877, 
is dit 'n gepaste geleentheid om ons opnuut te besin op 
die ryk geestelike erfenis wat hy vir ons volk nagelaat 
het. 


Om dié nalatenskap in sy volle omvang te meet is 
nie maklik nie. Elkeen sal `n ander faset daarvan teen 
die lig hou. Sou kan een miskien die klem lê op sy 
belangrike werk as kerkman en akademikus; 'n tweede 
sal hom wil roem as vertroude volksvriend wat vir sy 
mense in moeilike dae 'n bron van besieling was; `n 
derde sou uitvoerig kon ingaan op sy groot werk as 
Bybelvertaler en psalmberymer; 'n vierde sal die aksent 
laat val op sy werk as digter en taalbouer. Samevattend 
kan ons wys op die belangrike rol wat hy gespeel het 
in die opkoms van die Afrikaanse gedagte, die nasionale 
bewuswording van sy volk. 


In kerklike kringe is dit seker die Bybelvertaler 
Totius en die psalmberymer wat ons herdenk, maar 
daarbuite, in skool en universiteit, is dit seker die digter 
wat die duidelikste tot ons spreek, selfs vandag `n 
kwarteeu na sy dood. Byna elke skoolkind is vertroud 

DIE 
TOTIUS-JAAR 


@ PROF. DR. A. P. GROVÉ 


met gedigte soos ,,Vergewe en vergeet”, ,Die oue put”, 
,Die oue wilg”, ,Die Godsbesluit” en ,,Die wêreld is 
Ons woning nie”, om nie eens te praat van pragtige 
berymings soos dié van Ps. 8 en Ps. 130 nie. 

By die bestudering van Totius se poësie val dit `n 
mens op dat die ontwikkeling daarvan in hoë mate 
saamval met die groei van die Afrikaanse digkuns. Wat 
in die Afrikaanse digkuns gebeur het, is in sy werk 
weerspieël. Reeds in 1896 publiseer hy, onder die skuil- 
naam Jaduto (Jacob du Toit), gedigte heeltemal in die 
gees van die Patriotters; in 1908 verskyn die bundeltjie 
By die monument waarin hy saam met ander digters, 
Soos Celliers en Leipoldt, die leed van die oorlog pro- 
beer verwerk. As die onmiddellike nasionale taak verby 
is, kom hy deur persoonlike leed tot die skryf van ele- 
giese poësie. Parallel met die groei van ons digterlike 
tradisie kom hy dus van die patriotrympies oor die oor- 
logsliriek tot `n meer individualistiese poësie, soos bv. 
weerspieël in Passieblomme en Skemering. 


In dié proses word sy taal, wat aanvanklik sterk 
Nederlands gekleurd was, Afrikaanser en word sy vers 
strakker, tooiloser en direkter. Sy poësie word beter 
versorg en hy verkry 'n groter beheer oor sy taalinstru- 
ment. Ook val dit op met hoeveel gemak Totius betrek- 
lik vroeg al die gewone” word in sy poësie aangewend 
het. In 1915 kon hy bv. al in sy Trekkerswee die Johan- 
nesburgse agterbuurt sê teken: 


Die voorpos van die armes woon 
in Blikkiesdorp se kronkelsink, 

wat vér soos bottelstukke blink. 
Hul lewe van `n hongerloon 

in huisies aan mekaar gepas 

en jardjies vol van steenkoolaas. 


Totius kon dus tred hou met die ontwikkeling. 
Meer nog: met verse soos dié het hy 'n merkbare in- 
vloed op later digters uitgeoefen, soos bv. blyk uit 
sekere stadsieninge van D. J. Opperman en S. J. Pre- 
torius. Ook in die werk van C. M. van den Heever, 
N. P. van Wyk en Elis. Eybers sal ons nie tevergeefs 
na invloede van Totius soek nie. 

Totius is dus lank nie uitgepraat nie, en met blyd- 
skap het ons verneem dat daar vanjaar verskillende 
studies oor sy lewe en werk gaan verskyn. Veral is ons 
dankbaar dat daar `n elfdelige, wetenskaplik versorgde 
stel Versamelde Werke van hierdie digter-teoloog die 
lig sal sien. Maar hierdie werk moet geléés word. Die 
Totius-erfenis is `n erfenis wat elke geslag opnuut moet 
ontgin; dis nie iets wat ons as oorlewering ontvang om 
bloot kritiekloos te aanvaar nie. Dan sou Totius in ons 
werklik doéd wees. 

@ 

Uit vergange se dae... 





Ouma Maria Martharesa Scott— 
9 Desember 1888 


@ DR. H. G. v.d. WESTHUIZEN 


(OUMA Scott, gebore Murdoch, dogter 

van Molly Barbara, gebore Stru- 
wig, is nog by ons. Sy is ons oudste 1id- 
maat op die oomblik in Sannieshof. 
Hoewel sy met tye baie swak is en hos- 
pitalisasie ontvang, is sy andersins nog 
flink, veral jonk van gees en sterk van 
gedagte. Haar herinnering is uitstekend 
en haar gesprekke merkwaardig vir ie- 
mand wat soveel swaar in die konsen- 
trasiekamp en daarna al beleef het. Agt 
en tagtig jaar is `n lang tyd in 'n mens 
se lewe. Ook vir ons volksgeskiedenis 
bring dit ons in lewende lywe terug in 
die konsentrasiekampe van die Drie- 
jarige Oorlog. 

Almal ken die aristokratiese ou dame 
as Grennie. Haar plek in die kerk word 
nog dikwels ingeneem, saam met kinders 
en kleinkinders. 

Een van haar stokperdjies is om poppe 
en ander speelgoedjies te maak en dit 
dan aan hospitale te skenk vir die kin- 
derkamers. Sy het bedankingsbriewe van 
baie hospitale oor ons hele land. 


Van haar konsentrasiekampdae vertel 
sy soos volg: — 

In Vryburg, 1900 op oujaarsdag og- 
gend, het Frazer en nog 'n man ons kom 
aansê om Kimberley se kamp toe te 
gaan. Hulle het ons en ds. Wilcocks met 
muilwaens stasie toe gevat en ons in 
trokke gesit. Baie kinders het siek ge- 
word van die warm son en sonder water. 
Ons is toe weer met muilwaens van 
Kimberley se stasie na die kamp op 4 
Januarie 1901. Al wat by die kamp was, 
was net die tente. Dit was laat toe ons 
daar kom en ons het elkeen 'n kombers 
en `n grondseiltjie gekry om op te slaap. 
Die volgende mêre het hulle blikke ge- 
bring om in vuur te maak en 'n groot 
kastrol om in te kook. Later het hulle 
'n kookhuis van sinkplate gemaak en 
daarin was twee treinspore op stene om 
op te kook. Toe was die vrouens darem 
onder `n dak om hulle kos te kook. 
Later het hulle vir ons washuise en oon- 
de gemaak, toe kon ons brode ook bak, 
en nog ande: geriewe; maar voor al die 
geriewe het ons baie swaar gekry. Want 
daar was baie siek mense en ons het baie 
gesukkel. Daar was een groot tent vir 
die siek mense en daar het baie gesterf. 
Dr. Preller het elke mêére met 2 ver- 
pleegsters deur die kamp geloop en al 
die siekes besoek. 





Ouma Scott, geb. Maria Martharesa 

Murdoch op 9 Desember 1888. Hierdie 

foto is agt jaar gelede geneem op haar 
tagtigste verjaarsdag. 


Ons kamp se naam was die Volstruis- 
kamp en die twee buitekampe: Trans- 
vaal was Weeluiskamp en die Vrystaat 
s'n was die Bosluiskamp. Daar was een 
klein kampie waar hulle die mans snags 
ingesit het en 4 gewapende wagte het 
hulle opgepas sodat hulle nie kon ont- 
snap nie. Daar was twee mans wat spioe- 
ne in die vrouens se kamp was. Hulle 
het altyd gekyk wie se lampie in die 
aand brand dan 'het hulle geweet dat 
daar siekte was. Die een se naam was 
Allemon. Hy was `n Handsupper. Dan 
vertel hy in die mêre vir dr. Preller waar 
siekte is. Die vrouens het self hulle siek 
mense versorg want hulle vat die siekes 
hospitaal toe en selde ooit kom hulle 
terug. Daaroor het moeders hulle ou 
kindertjies weggesteek want die behan- 
deling in die hospitaal was treurig. Toe 
maak die vrouens 'n plan met die Alle- 
mons. Hulle wag tot hy slaap toe pak 
die vrouens hom en slaan hom en ver- 

skeur sy klere, toe gooi hulle hom in die 
vuil watergat. Toe hy amper verdrink 
het, het hulle hom weer uitgehaal, goed 
geslaan en na die groot hek toe gesleep 
en vir die wagte gevra om hom weg te 
neem. Hy was meer as 'n week siek maar 
dit was die laaste sien van Allemons. 
Ons het ook 'n veldtrein gehad wat die 
gevange vrouens kamp toe gebring het. 
Een aand laat het die veldtrein weer 10 
families gebring. Almal was die aand in 
een tent gesit tot die volgende mêre. Toe 
is al hulle name opgeneem en hulle is 
almal in hulle eie tente gesit. Laat daar- 
die nag het `n sterk wind opgekom; die 
gevangenes was baie moeg. Toe hulle die 
nag wakker word, was hulle tent aan die 
brand. Hulle het net die kinders gegryp 
en al wat hulle kon. Toe almal uit is het 
'n 7-jarige seun in die slag gebly en het 
uitgebrand en ook baie geld het opge- 
smelt en is by die gekoolde lyk gekry. 
Daar was min mans in die ander tente 
en die vrouens moes maar toesien hoe 
die mense veg met die vlamme. Die vol- 
gende dag het die polisie die lyk kom 
haal en ook die gesmelte geld. Daar is 
ook baie aan brandwonde dood. Drie 
jaar en 9 maande het 6 van ons in een 
ronde tent gebly. Die tente was genom- 
mer van A tot Z en van een tot soveel 
daar was. Ons tent was Sonop ek onthou 
nog mense wat in B lyn saam met ons 
gebly het. Tomsons langs ons dan Rabie 
dan Schutte, Knoetsen en Foster, regs 
van ons was Kloppers, Walles, Momberg, 
Fourie en Raubenheimer; daar was baie 
ander maar ek het hulle vergeet. Daar 
het baie dinge gebeur te veel om alles 
te onthou. 


Tot sover dan Ouma Scott se eie 
woorde. 


As hulle nê vyf ingekom het in die 
namiddag is hulle in die tronk gesit. 
Die pas wat hulle moes dra, het net tot 
vyf uur vryheid gegee onder spioene. 


Die tekening is gemaak deur $. Stru- 
wig (Susanna) `n tante van mev. Maria 
Martharesa Scott gebore Murdoch op 
9 Desember 1888. Op 20 Julie 1973 het 
lgn. al die onderhawige besonderhede 
aan my (dr. H. G. v.d. Westhuizen) ver- 
skaf. In die tekening gemaak op 6 De- 
sember 1905 is baie dinge te onderskei. 


Die opskrif deel mee dat die kamp 
betrek is op 4 Januarie 1901, te Newton, 
Kimberley. Buite om is 'n pad geteken 
met 'n fietsryer. Voor die enigste hek 
paradeer `n gewapende wag. Die omhei- 
ning bestaan uit 24 doringdrade sterk 

gefortifiseer met pale. As `n mens die 
hek inkom, is op regs `n klein vierkan- 
tige huisie — die poskantoor. Verder 
regs is die wagtent (guard). Sewe rye 
tente van vyf of ses in elke ry sonder 
mensfigure met oopgeslane ingange wat 
die tentpale toon, kan gesien word. Heel 
kunstig is links in die tekening `n tafel 
met allerlei skottelgoed soos 'n konfoor, 
ketel, koppie ens. Daar staan ook 'n 
stoeltjie. Verder is tussen die tente kas- 
trolle, driepootpotte ens. `n Paar mili- 
tariste staan in die kamp rond; een op 
'n perd; een persoon het 'n hond by 
hom. Geen enkele vrou of kind is gete- 
ken nie. Die skenker onthou dat haar 
ouma die tekenares gevra het waarom 
sy nie vrouefigure geteken het nie. Sken- 
ker onthou die antwoord nie meer nie. 

Die tekenmateriaal is oorwegend 
oranje en blou kleurpotlood. Vandaar 
'n oranje, blanje blou vlag?! Verder ge- 
wone swart potlood. Die vroue het in 
die kamp nog die Vierkleur gedra. 

Op 'n foto ook in mev. Scott se besit 
kan die spore waarop gekook is, gesien 


CO) Blaai om asb. 


ap MR er yd vrag) 45 Pe BAKE, ter sis. ar, Am 









) 


ae EE; ke 


| 


se 
Se 
ae 
SS 
EE 
- 
- 
` 


RE EE Ee 








Hierdie groot foto, in 1903 geneem, toon in die agterste ry v.l.n.r. Lubbe, Schutte, 

Schutte, Lubbe, onbekend, Murdoch, Schutte, Rabie, Thomson, Myburgh, Myburgh, 

onbekend, onbekend. Voorste ry v.l.n.r. Struwig, Rabie, Momberg, Momberg, Mom- 

berg (drie susters), Knoetze, onbekend, onbekend, onbekend, Momberg (?), onbekend, 
onbekend, onbekend. 

word. Die agtergrond is sinkplate waar- 
agter daar 'n stort was — hulle het nie 
gebad nie. Die hare van die meisies is 
nog nat op die foto. Sesde van links 
agter is mev. Scott. Regs voor is 'n sus- 
ter van die tekenares. 

Ander interessanthede verder aan my 
meegedeel is die volgende. Sommige 
mans in die buitekamp het snags ont- 
snap. Wanneer die nagkar kom, het 
sommige mans ook `n sak oor die kop 
getrek, die hande swart gesmeer en die 
emmers gegryp. Toe het die Engelse dit 
stopgesit deur die nagkar bedags te laat 
TY. 
Die genoemde tekening is gemaak ter 
gedagtenis aan skenker se moeder se 
Oudste suster en haar man. Hierdie Oden- 
daals was nooit gevang nie. Sy het ge- 
vlug en haar man was op kommando. 

Terwyl ons weet op Vryburg is 'n 
groot konsentrasiekampkerkhof waar ge- 
reeld op 10 Oktober Krugerfees gehou 
word, het ek skenker gevra waarom hulle 
nie op Vryburg in die kamp gesit is nie. 
Haar antwoord is: Vryburg het toe nog 
nie sy kamp gehad nie. Klerksdorp ook 
nie. Die tekening van iemand met die 
kierie is moontlik Oupa Struwig. 

Teksies van Ouma Scott wat sy op 
Vryburg in die Sondagskool geleer het 
vér hulle na die kamp gestuur is, is 
plegtig oorhandig deur haar aan haar 
kleindogter Jennyfer Scott van die finale 
katkisasieklas 1973-4. Laasgenoemde het 
dit ewe plegtig op 26 Januarie 1974 
tydens gemeentevergadering, in die Hol- 
landse Bybel voor die preekstoel van die 
Hervormde Gemeente Sannieshof, vas- 
geheg vir bewaring. 

Die kamptekening en twee foto's is 
oorhandig aan ons Kerkafgief in Pre- 


toria. 
) 





Die foto is in die konsentrasiekamp op Kimberley geneem in 1902, na kerk. Heel 

agter in die middel staan die tekenares van die kamp Susanna Sofia Struwig. Links 

agter Johannes Struwig. Links voor Helena Struwig. Regs voor, die skenker van die 

foto en vertelster van die verhaal Maria Mar:charesa Murdoch. Die man regs voor is 

Piet Struwig, die vader van die drie kinders in die kamp, en Elizabeth Magrietha wie 
se nooiensvan ook Struwig was. 


HERKEN 


BEROEPE PREDIKANTE 


Aangeneem 


Ds. P. B. Boshoff van. Swellendam na 
Oudtshoorn en Outinigua in kombi- 
nasie met Swellendam. 

Ds. J. J. P. Miller van Bronkhorstspruit 
na Potchefstroom Studente as militêre 
kapelaan. 

Ds. E. P. Vosloo van Bergsig na Tsu- 
meb/Grootfontein. 


Ds. J. J. Smit van Randburg na Pretoria- 
bejaardesorg. 


Dr. D. J. C. van Wyk van Johannesburg- 
Wes as voltydse rcdakteur van Die 
Hervormer. 

Ds. H. N. Botha van Villieria na Tza- 
neen. 

Ds. H. R. Visser van S.A. Polisiekollege 
as sekretaris diens van barmhartigheid. 

Prop. R. J. Coertze na Eikenhof. 

Prop. R. D. J. van Wyk na Elsburg as 
mede-leraar. 

Prop. K. Koning na Rietspruit. 

Prop. S. J. Pretorius na Joachim Prins- 
loo. 


Prop. P. J. O. Pretorius na Durban-Suid/ 
Laer Suidkus. 


Prop. R. C. J. v. Rensburg na Glencoe. 


Prop. P. J. J. Kotze na Krugersdorp- 
Wes. 


Prop. C. F. Marais na Kroonstad. 


Prop. C. J. A. Pieterse na Rustenburg- 
Oos as mede-leraar. 


Prop. C. J. Kruger na Volksrust. 


TO ET DT ED DE 

Brief van oom Johannes 


(4) 


DIE ANTICHRIS 


Aan my lesers, 


Soos dit vir my lyk gaan die wêreld 
die koms van die Antichris tegemoet. 

Die Here Jesus het gesê ons moet die 
tekens van die tye onderskei (Lukas 
12:54-56). As ons dit doen dan is daar, 
soos ek dit sien, geen twyfel nie dat die 
tekens van die tyd in die rigting van die 
Antichris wys. Die geestesrigting van 
die moderne tyd is besig om die ,kli- 
maat" te vorm, om die atmosfeer te skep 
vir die koms van ,die mens van sonde”, 
,die seun van die verderf”, ,die onge- 
regtige"” (2 Thess. 2:3, 8) of wettelose. 
Want voor sy koms sal daar eers 'n 
anti-christelike lewensrigting ontstaan en 
dit sal die bodem vorm waaruit hierdie 
wettelose mens sal voortkom. 

Die voortekens van so 'n tyd tree al 
duideliker aan die lig. Van die tekens, 
soos beskrywe in die profetiese rede van 
ons Heer in Mat. 24 en in Lukas 12, 
asook deur Paulus meegedeel in 2 Thess. 
2, kan al duideliker gesien word, soos 
ook in 1 Joh. 4. 

Aan die voorbereidings om die mens- 
heid ryp te maak vir die Antichris se 
koms, word deur die magte uit die duis- 
ternis hard gewerk. Die volgende ver- 
skynsels is betekenisvol. 

1. ,Die benoudheid van die nasies in 

hulle radeloosheid” (Lukas 21:25). 

2. Die vermeerdering van die ongereg- 
tigheid (Mat. 24:12) en ,,die ver- 
borgenheid van die ongeregtigheid” 
(2 Thess. 2:7). 

3. ,Die valse profete wat sal opstaan 
en baie mense mislei” (Mat. 24:11 
en 24). 

4. Die aardbewings en hongersnode 
(Mat. 24:7 en Luk. 21:11). 

5. ,Oorloë en gerugte van oorloë” 
(Mat. 24:6). 

6. Die haat en vyandskap wat die ge- 
lowiges ter wille van sy Naam sal 
moet verduur (Luk. 21:17). 

Al hierdie dinge is reeds aan die gang. 
Die magte uit die duisternis is hard be- 
sig. Sedeloosheid, rooftogte, kaping van 
vliegtuie, terrorisme, vyandskap teen 
God en sy kerk kom al meer voor en die 
dinge word nie onvoorwaardelik veroor- 
deel nie, maar sommige daarvan word 
goedgepraat en selfs deur kerklike lig- 
game goedgekeur en met fondse gesteun. 
Die ateisme steek sy kop al brutaler uit, 
en bestry die kerk op allerhande wyse. 

Daar tree `n verval op onrusbarende 
wyse in. Die krag van die dwaling (2 
Thess. 2:11) het selfs onder die Christe- 
like nasies al groter afmetings reeds aan- 


geneem. Beteken dit miskien dat die 
woord in die eerste hoofstuk van die 
Brief aan die Romeine besig is om in 
vervulling te gaan dat God die afvallige 
mensdom ,oorgegee het” aan ,,onrein- 
heid”, aan ,skandelike hartstogte” en 
aan ,slegte gesindheid” (v. 24, 26 en 28). 
Ons vestig die aandag van ons lesers 
daarop, dat die woord dat God die mens- 
heid ,,oorgegee het” driemaal in hierdie 
verband voorkom. En sonder God word 
die sondige mens al meer wetteloos. Elk- 
een wil dan doen wat goed is in sy eie 
oë. (Rigters 10: 15). En al die wetteloos- 
heid drywe die mens, wat oorversadig 
is van wat die sedelose lewe hom bied 
sonder dat dit diepe bevrediging bring, 
tot verwarring en tot radeloosheid. Los- 
geslaan van alle vastigheid, los van alle 
ankers is ny dan soos 'n skip wat op `n 
stormagtige see rondgeslinger word. Dan 
verval hy maklik tot slawerny van `n 
duiwelse mag. 

Hierby kom die valse profete wat nog 
steeds aan die toeneem is en baie op 
dwaalweë laat beland. En dit is nie al- 
leen valse profete wat die Christus van 
die Skrifte as Heer en Heiland verwerp 
en ,hulle eie geregtigheid probeer op- 
rig” nie (Rom. 10:3), maar dit is ook 
die valse profete, wat Hom nie bely as 
Verlosser van sonde, dood en duiwel 
nie, maar Hom sien as revolusionêre 
leier, as politieke bevryder. By hierdie 
verwerping van die Christus as die Seun 
van die lewende God kom by die toe- 
nemende vyandskap en haat teen God 
cn sy gesalfde, teen sy kerk en sv gelo- 
wige kinders. Hierdie verset teen God en 
godsdiens is in sekere lande aan die orde 
van die dag en het die verklaarde, amp- 
telike beleid van kommunistiese rege- 
rings geword. Vandaar dat in kommu- 
nistiese lande die voet van die lands- 
owerheid vir die kerk van die Here 
dwars gesit word. Bybels mag in som- 
mige gevalle nie gedruk word nie. Kin- 
ders mag nie godsdienstig onderrig word 
nie. Die skroef teen die kerk word ge- 
leidelik al stywer gedraai en duisende 
Christene sug in ballingskap en word 
gemartel (Mat. 24:9). 


Hier kom dit nog by dat aardbewings 
blykbaar in ons tyd aan die toeneem is, 
dat groot wêreldrcgerings gevorm word 
deur blokvorming soos byvoorbeeld die 
Navo-lande, die kommunistiese blok, die 
Arabiese Bond, die Organisasie vir 
Afrika Eenheid cn hierdie blokvorming 
mag die voorloper wees van een groot 
wêreldregering, naamlik dié van die 





Antichris. En hy sal probeer om die kerk 
van die Here aan homself te onderwerp 
en een groot wêreldkerk vorm met hom- 
self as voorwerp van aanbidding want 
,hy sal voorgee dat hy God is” (2 Thess. 
2:4). 

Daar word al gesê dat die Wêreldraad 
van Kerke, wat die hand na Rome uit- 
steek en dit ook al gedoen het na ander 
,wêreldgodsdienste” en selfs die kom- 
munisme in sekere opsigte begunstig, 
moontlik die voorloper van die wêreld- 
kerk van die Antichris sal word. 

Wat in ons tyd opvallend is in die 
kerk van die Here is dat so min aandag 
deur die kerk as sodanig gegee word aan 
al hierdie dreigende verskynsels, hierdie 
teken dat die vyeboom bot. (Mat. 24:32, 
33). Dit laat 'n mens dink aan wat die 
Here gesê het van ,die dae van Noag 
toe hulle geëet en gedrink het, getrou en 
in die huwelik gegee het tot op die dag 
dat Noag in die ark ingegaan het, en 
die sondvloed gekom en alles vernietig 
het (uk. 17:26, 278 

Is daar by die kerk as sodanig dan 
geen verwagting vir die weerkoms van 
die Here nie? Dit lyk so as daarop gelet 
word dat die wêreldkerk die kommu- 
nisme blykbaar nie sien as `n bedreiging 
en `n wegbereider vir die koms van die 
Antichris nie. Maar ons Here het dan 
ook gevra of Hy nog geloof sal vind as 
Hy weer op aarde kom. (Lukas 18:8.) 
Met sy eerste koms is Hy nie deur sy 
volk verwag nie. Is dit nie nou weer so 
nie? Miskien sal die vervolging en die 
verdrukking teen die nadering van sy 
koms, waarvan Hy getuig het in Mat. 
24:9 eers in hewigheid moet toeneem 
voor die vervolgde bruidskerk van die 
Here sal bid: Maranatha, amen, ja kom, 
Here Jesus! (Openbaring 22.) 

Wanneer sy koms sal plaasvind, kan 
nie gesê word nie. Jesus het aan sy dis- 
sipels gesê dat niemand dit weet nie, 
selfs nie die engele in die hemel nie, 
maar net sy Vader alleen (Mat. 24:36). 
Maar juis daarom moet die bede van 
die bruidskerk van die Here en van elke 
gelowige wees: Here, hou ons vir u koms 
bereid. 

Ek groet u en bid u toe geloof en 
vertroue op Hom wat sy kerk te midde 
van alles in stand sal hou. 


Joh. Dreyer 

Kerkraadslede met hulle vrouens wat sedert die stigting in 1955 in die gemeente is. 

V.l.n.r.: Oudl. en mev. J. J. L. Fourie (destyds diaken), br. en suster M. J. Schoeman 
(destyds diaken) en oudl. en mev. J. C. Coetzee. 

(Foto $S. A. Studi 

Op die foto verskyn mev. Maryna Loots wat die blommerangskikking gedoen het en 
mev. N. du Preez wat die verjaardagkoek gebak het. 


(Foto S. A. Studio) 





Persone wat tydens die feesviering gelukwensinge oorgebring het of daarop geantwoord 
het. V.ln.r.: Ds. N. C. J. Brayshaw, ds. D. $. Crous, burgemeester E. A. Relling en 
ds. F. G. J. Loots. 


(Foto S. A. Studio) 

VIRGINIA 
KYK 
TERUG 


IE naweek 13 tot 14 November 1976 
was 'n ware feesgeleentheid vir 
hierdie Vrystaatse gemeente. Dit was `n 
vreugdevolle naweek aangesien die ge- 
meente sy mondigwordingsfees kon vier. 
Saterdagaand 13 November het die ge- 
meente vir sy voorbereidingsdiens saam- 
gekom. Na afloop van die erediens is 
boodskappe van gelukwensinge oorge- 
bring deur ds. N. C. J. Brayshaw, voor- 
sitter van die Ring van Bothaville, ds. D. 
$. Crous namens die Nederduitse Gere- 
formeerde Kerk, raadslid E. A. Relling 
namens die gemeenskap. In sy groete- 
boodskap het mnr. Relling gewag ge- 
maak van die waterramp wat Merrie- 
spruitmyn gedurende 1956 getref het en 
ondermeer gesê: ,As ons die geweldige 
ramp wat ons mooi dorp 'n aantal jare 
gelede getref het, in die herinnering roep, 
dan kom `n mens tot die besef dat son- 
der krag en bystand van Bo, die inwo- 
ners van Virginia nie heel aan die ander- 
kant sou uitkom nie. As `n gemeenskap 
egter kerkvas is, kan dit die storms van 
die lewe deurstaan. 

, Virginia beskik dan ook wel oor 'n 
kerngesonde kerkvaste gemeenskap en 
hierdie eienskap kan alleenlik toegeskryf 
word aan die feit dat die drie susterkerke 
hier plaaslik meer as hul deel bydra om 
hierdie gesonde toedrag van sake te sti- 
muleer en steeds uit te bou. 

,In hierdie verband kan die Her- 
vormde Kerk dan ook by name uitge- 
sonder word vir dit wat hulle bygedra 
het oor die afgelope aantal jare op 
kerklike en kulturele gebied in Virginia. 

As die grootte van die kerk met sy 
prestasies vergelyk word, dan kom 'n 
mens tot die besef hoe gekonsentreerd 
cn doeltreffend die aktiwiteite beplan 
word.” 

Hierna het die sustersverenigingtak `n 
geskenk aan die gemeente oorhandig. 
Die gedenkstuk is in die vorm van twee 
waaiers wat baie goed te pas kom. Hier- 
die waaiers is bedoel om, soos die sere- 
moniemeester, oudl. J. D. Heyns, dit 
gestel het ,die gemeente koel te hou 
wanneer die dominee warm preek”. 

Ds. F. G. J. Loots het op al die groete- 
boodskappe geantwoord en namens die 


gemeente 'n hartlike woord van dank 
uitgespreek teenoor die sustersvereniging 
vir die geskenk. 

Tydens hierdie geleentheid is twee 
luukse Bybels oorhandig aan die wen- 
ners van die Bybelvasvrawedstryd. Mev. 
D. J. A. Fourie het 'n Bybel ontvang 
wat deur die plaaslike predikant geskenk 
is, terwyl René Roos 'n Bybel in ont- 
vangs geneem het, geskenk deur een van 
die pioniers van Virginiagemeente, mev. 
Diedericks, tans van Randfontein. 

Na afloop van die verrigtinge in die 
kerk het almal gesellig saam verversings 
geniet. 

Sondagoggend 14 November was die 
viering van die heilige nagmaal en Son- 
dagaand die viering van die heilige nag- 
maal en danksegging. 

Gedurende die naweek het die lidmate 
geleentheid gehad om `n offer aan die 
gemeente te gee met die oog op die 
mondigwording. Die R330,00 wat hier- 
deur ingesamel is, word oorbetaal aan 
die kerkboufonds. Die kerkboufonds 
reik nou na die R33 000 kerf. 


Dit dien gemeld te word dat nog net 
twee broeders op die kerkraad dien van 
diegene wat 'op 30 September 1955 ook 
kerkraadslede was toe die gemeente van 
St. Helena afgestig het. Hulle is oudl. 1. 
C. Coetzee en oudl. J. J. L. Fourie (des- 
tyds diaken). 

Gedurende Oktober 1976 het die 
kwartaalblad van die gemeente, Die 
Kandelaar, verskyn wat in sy geheel 
gewy is aan die feit van die mondig- 
wording. Die voorwoord is geskryf deur 
prof. dr. J. P. Oberholzer. Benewens 
artikels deur di. P. M. Smith en N. C. |. 
Brayshaw, bevat die blad ook `n predi- 
kingsboodskap deur die plaaslike leraar, 
'n groeteboodskap deur sy edele E. A. 
Relling. Al die predikante wat vanaf 
stigting tot op datum in die gemeente 
gearbei het, het 'n terugblik in die vorm 
van artikels gewerp op hulle dienstyd- 
perk. Hulle is ds. P. T. Jacobs, dr. C. ]. 
Viljoen, di. W. J. Kemp, L. J. Steyn en 
myself. 


Tn die feesblad verskyn ook artikels 
deur oudle. J. C. Coetzee en J. D. Heyns. 
Mev. Maryna Loots het benewens `n 
artikel rondom die sustersvereniging ook 
die blad met tekeninge versier. 


Ek maak graag van die geleentheid 
gebruik om 'n dankwoord te rig teenoor 
die Algemene Kommissie en die kerk in 
sy geheel. Hartlike dank dat u altyd `n 
oog en `n oor vir hierdie Vrystaatse ge- 
meente gehad het en steeds het. Die ge- 
meente moes in die verlede gebruik 
maak van die kerk se finansiële steun. 
Op finansiële gebied gaan dit deesdae 
goed. As in aanmerking geneem word 
dat die finansies van RI12 118,12 (1971) 
gestyg het tot R26 884,07 (1975), kan dit 
nie anders as om stil, diepe dankbaarheid 
aan die Heer van die kerk te laat toekom 
nie. 


So kon die geemente Virginia terug- 
kyk, maar daar word nou nie net voren- 
toe gestaar nie. `n Lewe van dankbaar- 
heid moet altyd gewy word aan Hom 


wat hemel en aarde geskape het, wat 
trou bly tot in ewigheid, wat die werk 
van sy hande nie laat vaar nie. 

Ds. F. G. J. Loots 





| Monumente vertel (16) 


DIÉ SLAG 


@ DR. D.J. C. VAN WYK 


'N VORIGE keer het ons gesien hoe 

die moord by Liebenbergkoppie 
naby Parys as propaganda gebruik is 
om Gerrit Maritz, wat op die punt ge- 
staan het om ook die Kaap te verlaat, 
van hierdie voorneme te laat afsien. 
Verlede maand het ons gelees van dié 
slag by Vegkop naby Heilbron, waar 
Potgieter en sy mense wel die Matabele- 
aanval afgeslaan het, maar arm en hulpe- 
loos agtergelaat is, omdat al hul vee 
weggevoer is. Daarom is dit begryplik 
dat toe Maritz in die Vrystaat by die 
Trekkers aansluit, dit die eerste gesa- 
mentlike taak was, om Silkaats en sy 
Matabeles tot verantwoording te gaan 
roep. Die gevaar het bestaan dat aan- 
valle op die Trekkers soos by Lieben- 
bergkoppie en Vegkop herhaal kon 
word. 

Teen die 2de Januarie 1837 was Ma- 
ritz en Potgieter met hul manskappe 
gereed om teen Silkaats uit te trek. Voor 
hul vertrek gaan Erasmus Smit voor in 
aandgodsdiens. Hy oraat en bid na aan- 
leiding van 2 Kron. 14:11 ,En Asa het 
die Here sy God aangeroep en gesê: 


BY MOSEGA 


Here, niemand kan help soos U tussen 
die magtige en die kragtelose nie; help 
ons, Here ons God, want op U steun 
ons, en in u Naam 'het ons teen hierdie 
menigte gekom; Here U is ons God; laat 
geen sterfling teen U magtig wees nie.” 

Toe die Trekkers hier begin aankom 
het, was die hele Noord-Vrystaat en 
Suid-Transvaal ontvolk, verwoes en ver- 
late, weens die Matabeles se moord — 
en plundertogte. Die Matabeles se hoof- 
mag was gevestig by Mosega, enkele 
kilometers suidwes van die huidige Zee- 
rust. 

Vanaf Thaba Nchu vertrek die kom- 
mando van Maritz en Potgieter dan teen 
die 2de Januarie 1837 in `n noordelike 
rigting, tussen Vegkop en Liebenberg- 
koppie met al hul afgryslike herinne- 
ringe deur. By Kommandodrif gaan 
hulle die Vaalrivier deur. Terwyl dit nog 
donker is op Dinsdag die 17de Januarie, 
word Mosega onverwags aangeval. Ter- 
wyl Maritz met die frontaanval besig is, 
val Potgieter van die kant af aan. 

Die beplanning van die Boere was so 
deeglik, die vuur so dodelik en die pa- 
niek onder die Matabeles so oorweldi- 

CO) Blaai om asb. 





(Foto D. J. C. v. Wyk) 

Is jou geheue deesdae 
soos 'n sif? Moet jy hard 
dink om name te onthou wat 
jy goed behoort te ken? . 

Dan is jou konsentrasie 
waarskynlik nie wat dit moet 
wees nie. Want geheue en 
konsentrasievermoë gaan 
hand aan hand. 

Jy kan geweldig baie baat 
by 'n kursus Salusa 45. | 

Salusa 45 help om fisiese 
lewenskrag te herstel. En as 
jou liggaam gesond voel, 

uisves jy ook 'n gesonde 
gees. Jy konsentreer beter... 
selfs jou geheue verbeter. 

Luister na mnr. Van 
Heerden vanKemptonPark: 
“Salusa 45 is merkwaardig. 
Ek het geen dryfkrag gehad 
nie... my geheue het my in 
die steek gelaat. Nou het ek 
'n volslae verandering on- 
dergaan.” 

n mnr. Van Vuuren, 
Pretoria, skryf: “Ek het m 
houvas verloor en moeili 
gekonsentreer. Nou is ek 
weer fiks en vol vertroue.” 

Salusa 45 kan werklik 
help om vergeetagtigheid of 
verlies aan konsentrasie teen 
te werk. Vra gerus jou 
apteker. 

Moenie vergeet nie! 


salsa df 


30 tablette vir R2,3$. 'n Volle 3- 
maandevoorraad van 90 tablette vir 
R5,95. Slegs by apteke. 

Hierdie getuigskrifte is ongevraagd 
en die oorspronklikes # ter insae. 

DIÉ SLAG BY MOSEGA 


OD] Van vorige bladsy 


gend, dat hulle met die verskyning van 
die eerste sonlig reeds op die vlug was. 
Teen half-twaalf die oggend was hulle 
mag volkome gebreek. 'n Hele aantal 
waens van die vermoordes by Lieben- 
bergkoppie is teruggevind. Van die 
blanke kinders wat daar na bewering 
weggevoer is, kon geen spoor gevind 
word nie, en hul lot het tot vandag on- 
bekend gebly. Al vyftien krale by 
Mosega is deur die Trekkers deurgesoek 
en daarna tot op die grond afgebrand. 


Aan Boerekant was geen gewondes of 
gesneuweldes nie. Aan Matabelekant is 
400 man gedood, en 7000 stuks vee is 
buitgemaak. Na die slag het geblyk dat 
Silkaats self nie meer hier gewoon het 
nie, maar kort tevore reeds na Kapain 
(Kapajeng), verder noordwaarts uitge- 
wyk het. Hier sou sy mag tydens 'n 
tweede ekspedisie in 1837, hierdie keer 
onder leiding van Potgieter en Piet Uys, 
omdat Maritz op die tydstip siek was, 
finaal gebreek word. Hy het daarna oor 
die Limpopo gevlug en hom in die hui- 
dige Rhodesië gevestig. Hoe dit ookal sy, 
Mosega was vir Silkaats die begin van 
die einde. 


Die slag by Mosega is van groot his- 
toriese belang. Deur die slag wat die 
Matabeles hier en daarna by Kapain toe- 
gedien is, is Transvaal finaal vir die 
Trekkers toeganklik, veilig en bewoon- 
baar gemaak. Prof. H. B. Thom skryf 


in sy werk Die lewe van Gert Maritz 
soos volg daaroor: ,Maritz se insig en 
versigtigheid en Potgieter se saaklikheid 
en deursettingsvermoë; die twee manne 
was 'n seldsame krygskombinasie. Hulle 
was hier vir 'n prestasie verantwoordelik 
wat seker een van die skitterendste pres- 
tasies van Boerewapens en krygstaktiek 
is, maar wat tot nou toe nog maar baie 
min gewaardeer is.” (p. 136.) Juis in die 
lig hiervan is die twis wat kort hierna 
tussen Maritz en Potgieter begin broei 
het, des te pynliker. 


By Mosega het die Trekkers 'n paar 
Amerikaanse sendelinge aangetref tewete 
eerw. Daniel Lindley, dr. A. E. Wilson 
en eerw. H. L. Venable. Na die ver- 
woesting van Mosega het die sendelinge 
besluit om saam met die Trekkers terug 
te keer. 


Die monumentjie op meegaande foto 
is uiters beskeie en onaansienlik. Dit 
staan egter op 'n terrein wat besonder 
ryk is aan geskiedenis. En dit vertel 'n 
verhaal uit `n heroiesie tydperk in die 
geskiedenis van hierdie land. Die inskrip- 
sie maak melding van die eerste huis 
wat deur blankes in Transvaal gebou 
is op hierdie terrein. Dit meld ook van 
die slag van Mosega en van die graf 
van sendeling Wilson se vrou op die- 
selfde terrein. 





Inskripsie op die Mosega-monumentjie. 


(Foto D.J. C. v. Wyk) 


Die Hervormer, Februarie 1977, bladsy 24 


KRONIEK 


@ DR. A.J. G. DREYER 


Die 
wêreldwye 


kerk 


ROEPING OP SOSIALE GEBIED 





Die optrede en besluite van verskil- 
lende kerke kom hierdie maand onder 
ons aandag. 

Die Gereformeerde Ekumeniese Si- 
node, wat gedurende 1976 in Kaapstad 
vergader het, het 'n komitee van 18 man 
aangestel om 'n indringende studie te 
maak van die kerk en sy roeping op die 
sosiale gebied. Dr. Runia van Nederland 
is die voorsitter van die groep wat aan 
hierdie kontroversiële saak aandag moet 
skenk. Die studie sal besin oor die kerk 
en die koninkryk, die roeping van die 
kerk en die kerk as die eersteling van 
die nuwe skepping. Daarna word die rol 
van die kerk deur die eeue in 'n steeds 
veranderende wêreld ondersoek, die ver- 
houding van die kerk vandag teenoor die 
gemeenskap en die vervolging van die 
kerk. Daarna kom spesifieke temas aan 
die orde soos: menseregte, sosiale gereg- 
tigheid, regverdige lone en verdeling van 
besittings, uitbuiting van mense, ens. Die 
resultate van hierdie studie sal voorgelê 
word aan die G.E.S. met sy sitting in 
1980. Moontlik kan dit ook .gebruik 
word as `n gespreksbasis met ander eku- 
meniese liggame. 


Na die stortvloed literatuur van die 
afgelope dekade is dit te hope dat hier- 
die studiestuk nie, soos baie werkstukke 
van die Wêreldraad van Kerke, die 
evangelie sal verlaag tot `n ,,social-gos- 
pel” nie. Dit is ook te hope dat die 
riglyne vir die sosiale implikasies, wat 
die evangelie wel het, duidelik op Skrif- 
tuurlike basis getrek sal word. Deeglike 
besinning oor hierdie saak is beslis 
nodig na al die verwarring wat deur die 
wêreldraad en sy geesgenote gesaai is. 
Dit is jammer dat die denkrigtings van 
die ,,social-gospel” meestal net negatief 
afgewys word cn dat daar baie selde po- 
sitief gestel word wat die implikasies van 
die Skrif op die terrein wel is. Miskien 
het dit te doen met die vrees dat baie 
van ons mense enige sosiale implikasies 


wat aangewys word, reeds vooraf as 
verdag sal beskou en sal afmaak as 'n 
liberale” teologie. Met die tweesny- 
dende krag van die Woord moet alle 
teologie wat verhorisontaliseer is en net 
op die vlak van die mens wil beweeg, 
stukkend gesny word. Maar, indien no- 
dig, moet ook alle teologie, wat van die 
horisontale vlak niks wil weet nie en 
slegs vertikaal wil beweeg, deur die- 
selfde Woord stukkend gesny word. 


PRESBITERIANE EN EGSKEIDING 


Volgens die nuusbrief van die Gere- 
formeerde Ekumeniese Sinode van 9 
November 1976 het die Presbiteriaanse 
Kerk in Suid-Afrika met sy jongste ver- 
gadering in Salisbury, besluit dat 'n ge- 
skeide persoon toegelaat mag word tot 
die evangeliebediening. Hiermee word 
die sonde van egskeiding nie goedgekeur 
nie, is gesê, maar die outomatiese amps- 
ontheffing van `n evangeliedienaar wat 
skei, verval nou. Elke geval sal voortaan 
op meriete behandel word. Skuldbely- 
denis teenoor die kerk moet bevestig 
word deur die vrugte van die bekering 
in die daaglikse lewe. Hierdie besluit is 
te midde van sterk teenstand geneem. 


Dit is die soort besluit wat maklik 
aanleiding gee tot misverstand veral 
onder diegene wat hulleself wil regver- 
dig of `n stok soek om `n kerk mee te 
slaan. Daarom is dit goed dat duidelik 
gestel is dat die sonde van egskeiding 
nie goedgekeur word nie en dat die ver- 
gifnis wat elke berouvolle sondaar mag 
ontvang, seker nie vir die predikant on- 
toegangklik is nie. 


Dit is seker so dat so `n persoon veel 
meer onder die vergrootglas geneem sal 
word as iemand anders. Maar dit is 
ook waar dat so 'n mens met veel groter 
begrip van die diepgaande vernietigings- 
krag van die sonde en die onbegryplike 
hoogte van sondevergifnis sal kan praat. 
Die apostel Paulus wat `n vervolger van 
die gemeente was, het een van die merk- 
waardigste van die apostels geword. 
Aanvanklik moes hy ook die antipatie 
van die gemeentes ondervind het as ge- 
volg van sy vroeëre optrede. Op die lange 
duur het hy dit oorwin en `n uitstaande 
leier van die kerk geword. 


NAGMAAL EN KINDERS 


In Nederland het die Sinode van die 
Gereformeerde Kerk in 1971 reeds aan- 
dag gegee aan die vraag of kinders tot 
die nagmaal toegelaat moet word of nie. 
Die Sinode van 1976 het 'n meerder- 
heidsrapport ontvang wat die ontsegging 
van die deelname van kinders verwerp 
het. Volgens die verslag was daar nie 
genoegsame gronde in die Nuwe Testa- 
ment om kinders te weer nie. Die geloof 
en liefde vir die Heer, wat nodig is vir 
die sinvolle gebruik van die nagmaal, 





kan, volgens hierdie verslag, net so goed 
bestaan by jeugdiges wat nog nie bely- 
denis van die geloof gedoen het nie as 
by jonger kinders. Die geloofsbelydenis 
word nog as 'n noodsaaklikheid beskou 
wanneer iemand mondig word. Die min- 
derheidsverslag het. ingestem dat daar 
nie genoegsaam Bybelse gronde is om 
kinders van die sakrament te weerhou 
nie. Omdat deelname aan die nagmaal 
'n uitting is van die persoonlike geloofs- 
oortuiging, is dit noodsaaklik dat dit 
voorafgegaan moet word deur die open- 
bare geloofsbelydenis. Hulle spreek sterk 
hulle twyfel uit cf 'n kind wel kan vol- 
doen aan die opdrag tot selfbeproewing 
wat in 1 Kor. 11 as 'n voorwaarde tot 
die gebruik van die nagmaal gestel word. 
Verdere probleme sal natuurlik ook 
voortspruit uit so 'n nuwe gebruik. Die 
saak is na die Sinode terugverwys vir 
verdere studie en aandag. 


NOODGEMEENTES 


A.g.v. interne woelinge in. die Gere- 
formeerde Kerke in Nederland, veral oor 
die toenemende ondersteuning vir die li- 
berale teologie, is daar op verskeie 
plekke sg. nood-gemeentes gevorm. Nou 
het die Sinode besluit om die vorming 
van hierdie gemeentes teen te staan. Die 
voortbestaan van sulke gemeentes sou 
in werklikheid die Gereformeerde Kerk 
omskep tot 'n modaliteitskerk — 'n kerk 
waarin verskillende uiteenlopende stro- 
minge, organisatories onder een dak sou 
wees maar vir die res feitlik 'n aparte 
kerk binne die kerk sou vorm. Die ver- 
ontrustes en beswaardes se hoop om deur 
middel van hierdie protesterende nood- 
gemeentes hulle ernstige besorgdheid tot 
die hele kerk te laat deurdring, is hulle 
hiermee ontneem. 





Op 'n vraag aan Kohlbrugge: Aan 
watter woordjie kan 'n mens vashou 
as jy geen kenteken van ware genade 
in jouself vind nie, was die antwoord: 
Aan die woordjie NOGTANS. 

(Vergelyk Habakuk 3:17, 18) 


VERGROTINGS 
in 
LEWENSKLEUR 
van u eie 


KIEKIE OF NEGATIEF 


W. E. GAREY 


APTEKER 
Posbus 177 — Krugersdorp 

KINDERBYBELS 


@ DS.)J. H. NAUDÉ 


DE doel van die skrywe van hierdie stukkie is om saam met u as leser 

te besin oor die vraag of daar 'n behoefte in die kerk is na 'n boek 
wat die Bybel moet vereenvoudig en op so 'n wyse binne die begripsvermoë 
van die kind moet bring. Ons stel die vraag: Is `n Kinderbybel werklik 
nodig? 

KEN bevat mooi gekleurde prente by die vertelling van die 
Bybelse geskiedenis. Met die gekleurde prente word aanskoulike onderwys 
gegee. Aanskoulike onderwys word deur opvoedkundiges sterk voorgestaan. 
Die kleuter hoor byvoorbeeld die vertelling van Moses in die biesiemandjie 
terwyl hy terselfdertyd met sy ogies na die prent kyk. Twee sintuie word 
dus gebruik met die gevolg dat die geskiedenis van Moses gou geleer en 
onthou word. So gesien, kom ons dan tot die gevolgtrekking dat 'n Bybel- 
geskiedenisboek wat van kleurprente voorsien is, die Bybelonderrig aan die 
kleuter ten beste kan dien. 

U sal merk dat ons nog net van die kleuter gepraat het. Sodra die 
begripvermoë 'n hoër peil van ontwikkeling bereik, behoort die Bybel self 
gebruik te word. Naas die Bybel kan dan gebruik gemaak word van die 
Bybelgeskiedenisboek wat deur teoloë van ons kerk opgestel is. Die Bybel 
word tans weer vertaal om aan te pas by die groei van Afrikaans en word 
taalkundig aangepas met woorde wat in die volksmond gebruik word. 
So word die woord esel met donkie vervang; landbouer met boer vertaal, 
wynstok met wingerdstok, gebooie bewaar, vertaal met opdragte uitvoer. 
In die nuwe vertaling het reeds die vier Evangelies, die Handelinge van die 
Apostels en die eerste SO Psalms onder die naam Die Blye Boodskap ver- 
skyn. Die nuwe vertaling vind oor die algemeen baie byval. Navraag by 
ouers bring aan die lig dat hulle verkies om liewer vir hulle kinders uit 
Die Blye Boodskap te lees as uit 'n Kinderbybel. 'n Kinderbybel mag nie 
in die plek van die Bybel gestel word nie. Op 'n vroeë ouderdom moet die 
Bybel dus reeds in die hand van die kind en deur die ouer self vir die 
nodige onderrig gebruik word. 'n Teoloog het gesê God staan in die Bybel. 
God praat uit die Bybel met ons in ons eie taal. Word die Bybel oop- 
gemaak, luister die gesin eerbiediglik. Dit is 'n heilige oomblik. God praat 
met ons en ons moet luister. 

'n Kinderbybel is slegs 'n vertelling van wat God gesê het en is daarom 
nie die Woord van God nie. Gevolglik behoort die Kinderbybel net, as u 
dit nodig ag om daarvan gebruik te maak, vir die kleuters gebruik te word. 

Geagte ouer, u het met die bediening van die heilige doop belowe om 

u kind uit Die Woord te onderrig. Dié verantwoordelikheid laat sommige 
ouers na 'n Kinderbybel vra. Die Raad vir kategese gee tans aandag aan 
die wenslikheid van `n Kinderbybel wat dan net vir die kleuters bedoel is, 
omdat Die Woord van God nie deur 'n ander boek vervang mag word nie. 
Daar is egter baie Kinderbybels in gesinne van die Hervormde Kerk 
in gebruik. Waar kom die Kinderbybel vandaan? Sommige ouers het dit by 
'n boekwinkel gekoop, ander weer by 'n boekverkoper (boeksmous) wat van 
huis tot huis loop om van sy boeke ontslae te raak. Van laasgenoemde 
metode maak die sektes en veral die Jehowa-getuies gebruik. Sodoende is 
daar in baie Hervormde gesinne sekteboeke wat net sekere dele van die 
Bybel weergee en oorbeklemtoon en op die wyse hulle valse leer in ons 
huise indra. 
Die vraag is gestel of ons wel van 'n Kinderbybel gebruik moet maak 
in die Bybelse onderrig aan ons kind? Sou ons nie liewer met die Bybel 
volstaan nie? Is daar nie reeds 'n ongewenste Kinderbybel in die hand van 
ons kinders nie? Met huisbesoek is baie gesinne al deur hul dominee tot 
die ontnugterende besef gebring dat die Kinderbybel in hul besit, deur 
sektes uitgegee is — 'n boek waarvoor duur betaal is. 

Wat nou? sal u vra. Win die kommentaar en raad van u dominee in 
as u 'in besit is van 'n Kinderbybel of van voorneme is om so 'n boek aan 
te skaf. Laat ons trouens aan die Woord van die Waarheid vashou SE U 
woord is die waarheid” (Joh. 17:17). pe 

) 

(7) KERK EN 
DIE AMPTE 


@ DR. M. J. BEUKES 
(b) Kategese 


Volgens artikel VIII van die Kerkwet 
is elke lidmaat van die kerk geroepe om 
naas die ampsdraers van die kerk die 
kategese te bedien. Hierdie opdrag geld 
die ouers van kinders in die besonder. 
“En hierdie woorde wat Ek jou vandag 
beveel, moet in jou hart wees; en jy 
moet dit jou kinders inskerp en daaroor 
spreek as jy in jou huis sit en as jy op 
pad is en as jy gaan lê en as jy op- 
staan.” (Deut. 6:6 en 7.) Tydens die 
doop van sy kinders het elke ouer be- 
loof dat hy sy kinders as hulle tot hulle 
verstand gekom het in hierdie leer na 
sy vermoë sal onderrig en laat onderrig. 
(Vel. die derde doopvraag.) God bring 
juis twee mense in die huwelik saam 
sodat hulle hulle kinders wat hulle mag 
kry, ,in die waaragtige kennis en vrees 
van God tot sy eer en hulle saligheid 
moet opvoed”. (Vgl. Die Huweliksfor- 
mulier.) Die Bybelse opdrag en selfaan- 
vaarde roeping tydens die bediening van 
die doop plaas 'n geweldige verantwoor- 
delikheid op elke ouer. Dit vra van elke 
ouer dat hy die Woord van God in sy 
hart sal bewaar, dat sy ganse lewe oor- 
eenkomstig die Woord sal wees en dat 
hy, beide man en vrou voortdurend be- 
sig sal wees om sy kinders te onderrig 
in die Woord. Hierdie onderrig mag nie 
oppervlakkig wees nie, dit mag nie net 
die sg. hoof Bybelse feite dek nie, dit 
mag nie net bestaan uit die vertel van 
verhale soos ons dit in 'n Kinderbybel 
aantref nie. 


Die kind moet met die waarheid van 
die Woord self in aanraking gebring 
word, die hele waarheid. Soos die apostel 
Paulus moet die ouer nie nalaat om die 
hele raad van God aan sy kinders te ver- 
kondig nie. Nieteenstaande die gejaagde 
tempo van die moderne samelewing sal 
elke ouer sy lewe so moet inrig dat daar 
elke dag 'n bepaalde tyd vir hierdie le- 
wensnoodsaaklike werk sal wees. Die 
ouer wat self leef van en uit die Woord, 
wat weet van die grootheid van God se 
genade in Jesus Ohristus, wat sy kinders 
waarlik lief het, sal wel die nodige tyd 
vind en die nodige vermoë hê om hier- 
die werk te doen. 


Naas die ouer is die kategese die op- 
drag aan die kerk: Deur die doop is die 


kind in die kerk ingedoop. Vanaf die 
doop het die kerk die verantwoordelik- 
heid om die kinders te onderrig. Eerstens 
sal dit weer die taak van die ouer wees 
om die kind te bring sodat die kerk 
hierdie opdrag kan uitvoer. Hierdie op- 
drag van die kerk beteken nie `n halfuur 
onderrig na die erediens op Sondag al- 
leen nie. Hierdie opdrag hou in dat die 
kind net soos die ouer en saam met hom 
sal staan onder al die verkondigings- 
gestaltes van die kerk; saam met hom 
Sondag in die erediens sal sit, saam met 
hom teenwoordig wees as die predikant 
of die kerkraadslid huisbesoek kom doen 
en dan nog die besondere onderrig ont- 
vang deur die kerk. 

Die gemeente was teenwoordig toe die 
doop aan die kind bedien is. Daardie 
kind is eintlik aan die gemeente toever- 
trou, dit is hulle wat stilswyend saam 
met die ouers die doopvrae aangehoor 
het. Die opdrag tot die uitvoering van 
die doopbelofte geld die gemeente as ge- 
heel. Elke gemeentelid het daarom eint- 
lik die opdrag om toe te sien dat sy 
mede-gelowiges hulle kinders opvoed 
ooreenkomstig die doopbelofte wat af- 
gelê is. 

Aangesien kategese net soos prediking 
amptelike bediening van die Woord is, 
is dit in die besonder die taak van die 
predikant. Die opsighoudende ampte 
met betrekking tot die kategese sal weer 
in die besonder die taak van die ouder- 
ling wees. (Vgl. M. J. du P. Beukes, 
Kategese as opdrag aan die Kerk, Proef- 
skrif 1974, bl. 126-174). Dit beteken nou 
nie dat die gewone lidmaat wat die amp- 
telike kategese van die kerk betref uit- 
gesluit is nie. Die kerk wil juis dat die 
lidmate naas die ampsdraers daarin be- 
trek sal word. Met betrekking tot die 
kategese vervul hulle hulpdiens. Wat is 
die hulpdiens wat die gewone lidmaat in 
hierdie verband kan verrig? Die lidmaat 
sal moet besef dat hy nie amptelike ver- 
klaarder van die Woord is nie, dit is die 
werk van die predikant. Mi. stel prof. B. 
J. Engelbrecht die saak baie duidelik as 
hy sê dat die lidmaat tydens die kate- 
gese die Bybelse feite net soos dit in die 
Bybel voorkom, sonder kommentaar, aan 
die kinders moet vertel. (B. J. Engel- 
brecht, Wat word verwag van die Son- 
dagskoolonderwyser, Kategese Diploma- 
Kursus, Nederduitsch Hervormde Kerk 
van Afrika, 1971, bl. 74). Daarby kan 
die kontroleerwerk, die kyk of die kin- 
ders die werk ken asook al die admi- 
nistratiewe werk net so in die hande van 
lidmate gelaat word. Hierdie werk vra 
egter getroue lidmate, lidmate wat bereid 
is om op te offer. Dit vra lidmate wat 
self die Woord ken en uitleef; lidmate 
wat bereid is om gereeld teenwoordig te 
wees. 


(c) Opvoeding en Onderwys 


Omdat die kerk naas die ouers mede 
verantwoordelik is vir die geestelike lewe 


van kerk en volk is die kerk geroepe om 
te waak oor die opvoeding en onderwys 
van die jeug van kerk en volk. (Kerkwet, 
a.w. Bepalings $$ en 57, bl. 41.) Naas 
die kerk se Raad vir opvoeding en on- 
derwys is dit seker elke plaaslike kerk- 
raad en gemeente se verantwoordelikheid 
om toe te sien dat alles wat die plaas- 
like skole betref ordelik verloop en dat 
die (Christelike beginsels nie geskaad 
word nie. Hierdie werk word gewoonlik 
gedoen deur af en toe miskien op 'n 
kerkraadsvergadering daaroor te praat. 
Hierdie werk kan egter alleen sinvol ge- 
skied as onsself weet wat in die skool 
gebeur. Hierdie kennis kan ons alleen 
sinvol bekom as ons verteenwoordig is 
op die plaaslike skoolkomitee. In prak- 
tyk is die gemeentelede gewoonlik so 
besig met hulle eie sake dat daar nie een 
is wat bereid is om op die skoolkomitee 
te dien nie. Die gevolg — die predikant 


moet maar weer instaan — nog 'n kos- 
bare aand van huisbesoek is daarmee 
heen — die voorreg van 'n paar huis- 


gesinne om die Woord te hoor is hulle 
ontneem. 

Aangesien die opvoeding van ons kin- 
ders van die allergrootste belang is, kan 
hierdie werk nie agterweë bly nie. Die 
werk van die kerk, in die besonder die 
huisbesoek, is seker van groter belang 
daarom sal daar net eenvoudig lidmate 
moet kom wat hulle verantwoordelikheid 
ten opsigte van die opvoeding van die 
kinders besef, wat bereid sal wees om 
hierdie werk te doen wat in `n groot 
mate tot vandag deur predikante gedoen 
is. 


(d) Pastoraat 


In ons omgangstaal word van die pas- 
toraat gewoonlik gepraat as huisbesoek. 
Hieronder verstaan ons die verkondiging 
van die Woord in die vorm van 'n ge- 
sprek midde in die konkrete situasie 
waarin die lidmaat of die huisgesin hom 
of hulle bevind. Dit is Woordverkondi- 
ging en daarom die werk van die predi- 


kant. Amptelik, georganiseerd sal dit 


daarom altyd deur die predikant alleen 
gedoen moet word. Dit beteken egter nie 
dat die gewone lidmaat nie met sy mede- 
mens kan en mag praat oor die waarheid 
van die evangelie nie. Die mens wat die 
evangelie goed geleer het en waarlik glo, 
kan eintlik nie anders as om voortdurend 
te praat met sy mond en sy daad van die 
groot dade van God nie. Dit was die 
reaksie van die herders van Betlehem 
nadat hulle Jesus in die krip aanskou 
het. (Lukas 2:17.) Dit was die reaksie 
van die een melaatse nadat hy deur 
Christus genees is (Lukas 17:15). Dit 
was die reaksie van feitlik elke Christen 
wat gedurende ide eerste periode van 
die kerkgeskiedenis tot die geloof ge- 
kom het. Dit behoort die reaksie te 
wees van elke lidmaat wat Sondag vir 
Sondag staan onder die geklank van die 
gepredikte Woord. Ons hoef nie soos die 
sektariërs georganiseerd uit te trek en 


selfverklaarders van die Woord te wees 
nie. Net soos in die geval van die kate- 
gese moet ons doodgewoon die Woord 
deurgee soos ons dit in die Skrif ver- 
neem het. Die geleentheid daartoe is le- 
gio. Baie van ons familie en vriende is 
lidmate van ons kerk, in elkeen van ons 
eie omgewing woon daar 'n groot getal 
lidmate, ons verkeer voortdurend met 
mekaar in gesprek. Hierdie gesprek van 
ons met mekaar behoort ook soms die 
Skrif en die werk van die kerk tot inhoud 
te hê. Hierdie gesprek is veral nood- 
saaklik ter wille van die opsig. Op grond 
van Christus se lyding en sterwe het ons 
mekaar se broeders en susters geword, 
ook mekaar se wagters. Matteus 18:15 
geld vir alle gelowiges. ,En as jou broe- 
der teen jou sondig, gaan bestraf hom 
tussen jou en hom alleen”. Die Kerkwet 
bepaal ,Om die eensgesindheid en een- 
heid van geloof in die kerk te bevorder 
en te bewaar en om almal in gehoor- 
saamheid aan God te hou, word die op- 
sig, toesig en tug in die kerk uitgeoefen 
deur die lidmate...” Ter wille van die 
opbou van die kerk word die orde en 
dissipline gehandhaaf en is almal ge- 
roepe om daartoe saam te werk”. (Kerk- 
wet, a.w., artikel 20, bl. 8) ,Die opsig 
word uitgeoefen deur die gesprek wat 
gevoer word tussen die lidmaat en die 
lidmaat.. ” (Kerkwet, a.w. Bepaling 
99:2(a) bl. $9.) ,Die arbeid onder die 
wat van die kerk vervreemd is, moet 
deur die ampsdraers en die gemeente 
altyd beskou word as deel van hulle 
arbeid.” (Kerkwet, a.w., Bepaling 44:2, 
bl. 34.) 


In elkeen van ons se omgewing is daar 
`n groot aantal lidmate wat nooit die 
Woord lees nie, wat hulle kinders nie 
in die Woord onderrig nie, wat nie die 
eredienste bywoon nie, wat wegbly van 
die nagmaal, wat leef in die allergrootste 
roekeloosheid. Ons verwag ons predikant 
en 'n paar kerkraadslede moet dit alles 
regmaak. As dit ook nie gou en goed 
genoeg gebeur nie sal ons nog kwaad- 
spreek in die verband. Soos met 'n voet- 
balwedstryd sit ons op die pawiljoen en 
verwag `n paar moet alleen die stryd 
voer. Oneindig baie kan tereg kom as 
elke lidmaat net weer gaan besef hy is 
sy broeder se wagter. Sonder veel in- 
spaning kan elkeen van ons hierdie werk 
doen. Gaan besoek die mense gewoon, 
praat met hulle soos met enige ander 
mense, begin gaandeweg met hulle spreek 
oor die Woord en die kerk. Miskien is 
dit tog nodig dat ons die werk in 'n 
mate sal begin sistematiseer. Die ouder- 
linge word vir die werk deeglik toegerus 
—OPp ringsvlak en gemeentelike vlak. Die 
Ouderling en die predikant roep die 
meelewende” lidmate van 'n wyk byeen, 
die saak word met hulle bespreek, aan 
elkeen 'n ,,nie-meelewende” huisgesin 
toegesê. Van tyd tot tyd bespreek die 

Korrespondensie 





O] Vervolg van bladsy 7 


Antwoord van ds. Buitenweg 


Ds. Gerrie Bloem het ,,reaksie ver- 
wag” op sy artikel oor ,Die Taak van 
die Kerk aan die Jeug van die Kerk”. 
Ek is dit volkome eens dat mens posi- 
tiewe. en opbouende reaksie verwelkom. 
Maar hierdie genoemde artikel was t.o.v. 
die kerk se jeugwerk nie alleen negatief 
ingestel nie, maar het kritiek bevat wat 
nie alleen by herhaling uitgespreek is 
nie, maar ook by herhaling as ongegrond 
bewys is. Ds. Bloem kan gerus die no- 
tules van die Jeugraad nagaan. Dieselfde 
argumente was al ter sprake in `n studie- 
stuk wat voor die Algemene Kerkver- 
gadering gedien het, en waar besluit is 
dat die aangeleentheid met die Raad vir 
die Belydende Jeug bespreek word, aan- 
gesien die dinge waarvan die kerk, soos 


hy sy jeugwerk wil doen, veroordeel 
word, juis nie bestaan nie. 

En so waarlikwaar, toe kom daar weer 
'n artikel oor dieselfde aangeleenthede, 
en word vraagtekens geplaas oor sekere 
bepalings in die kerkwet soos bv. dat die 
kerk leiding moet gee ,aan die ontspan- 
ning van die jeug en die wyse waarop 
die jeug sy vrye tyd bestee”, oor die ver- 
melding dat die kerk ,elke beskikbare 
middel” moet gebruik, en dan beweer 
ds. Bloem dat dit ,,nie korrek lyk” nie. 

Dit word my verkwalik dat ek nie 
direk en dadelik op daardie artikel ge- 
reageer het nie; nie alleen deur ds. 
Bloem nie, maar ook deur mnr. L. P. 
Celliers. My reaksie is `n ,redelik ver- 
traagde en ongegronde reaksie”. Lg. 





Die Kategese 


C] Van vorige bladsy 


Ouderling weer die vordering met die 
afsonderlike huisgesinne of gesamentlik. 
Nadat `n bepaalde huisgesin weer leef 
ooreenkomstig die Woord, word hy ook 
ingeskakel om met ander te gaan praat. 
(Vel. $. F. H. J. Berkelbach van der 
Sprenkel, Huisbezoek, Ploegsma, Am- 
sterdam. 1946.) 


Wat die siekes in die gemeente betref 
is dit seker ook die taak van die predi- 
kant om amptelik die Woord aan hulle 
te verkondig midde in hulle situasie. 
Maar is dit nie die taak van elke lidmaat 
om doodgewoon te gaan staan maas sy 
medemens in nood nie, om doodgewoon 
met hom te gaan spreek oor die troos 
wat daar vir ons almal in Christus is 
nie? Die siekes in die gemeente kan 
gereeld besoek word as die ouderling 
van die wyk reël dat die gesondes in 
die wyk van tyd tot tyd daar besoek aflê. 
Dit sal egter van die ouderling vra om 
nouer saam te leef met die mense van 
sy wyk. 


(e) Diakonaat 


Primêr word die barmhartigheidsdiens 
verrig deur die ampsdraers van die kerk. 
Die diakens van wie ons lees in Hande- 
linge 6 is juis in die besonder geroep 
tot hierdie diens. Dit beteken nie dat 
die gewone lidmaat daarvan uitgesluit 
is nie. Die Skrif spreek juis van hoe elke 
gelowige met die laaste oordeel verant- 
woording sal moet doen in hierdie ver- 
band. (Matteus 25:31-46.) In die vorige 
paragraaf het ons reeds gespreek oor 
hoe dit gedoen kan word t.o.v. die 
siekes. Op dieselfde basis kan dit uit- 


gebrei word na die oues van dae en alle 
mense in nood. Van die allergrootste 
belang is dat dit altyd gedoen sal word 
in samewerking met die ampsdraers. 
Veral die vrouens in die gemeente word 
deur die Kerkwet opgeroep tot die barm- 
hartigheidsdiens. ,,Kragtens die alge- 
mene priesterskap van die gelowiges 
word ook die vrouelidmate van die kerk 
geroep tot die diens van die barmhartig- 
heid, veral wat betref die versorging van 
die krankes, oues van dae en verwees- 
des. Die Nederduitsch Hervormde Sus- 
tersvereniging as diakonale orgaan van 
bystand het die opdrag om al hierdie 
lidmate van die kerk by sy werksaam- 
hede te betrek.” (Kerkwet, a.w., Bep. 
179, bl. 96.) Waarom word die vrouens 
alleen of in die besonder opgeroep tot 
hierdie dienswerk? Is die bestaan van 
die N.H.S.V. en die gedagte dat hulle 
alle barmhartigheidsdiens doen, nie mis- 
kien die oorsaak waarom al die lidmate 
nie meewerk wat hierdie saak betref nie? 
Wat die materiële versorging betref, sal 
ter wille van die goeie orde dit altyd die 
beste wees as dit gedoen word deur een 
kanaal nl. die diakonie. So wil die Skrif 
ook. Elkeen het nie gaan gee soos hy dit 
goed dink nie maar dit na die amps- 
draers gebring. Die mense oor wie die 
kerk hom moet ontferm is legio. Net 
soos in die geval van die instandhouding 
van die erediens behoort die lidmate veel 
groter offers te bring as wat tans die 
geval is. Of dit die taak van die kerk 
is om dit te gaan haal, is nie sondermeer 
vanselfsprekend nie. Die Skrif spreek 
wel van insameling deur die ampsdraers. 
(1 Korintiërs 16:1-4). Die meeste By- 
belse gegewens pleit egter dat die lidmate 
dit self moct bring. (Hand. 4:34 en Mat. 


3:10) @ 

persoon skryf selfs: ,,Voorts is dit ook 
jammer dat sy kritiek eers meer as `n 
jaar later gelewer word. Vir my is dit 
'n aanduiding dat ds. Buitenweg sy 
Hervormers swak lees of maande daar- 
mee agterstallig is.” 


Nou moet ek dit maar sê: ek het daar- 
Op gereageer. Omdat hierdie sake vir 
die kerk van soveel betekenis is, maar 
ook omdat mens soms moeg word van 
praat en skryf oor dieselfde dinge waar- 
oor ds. Bloem beswaar maak, en wat juis 
nie deur die kerk se beleid so geimple- 
menteer word nie, soos bv. 'n gemeente 
binne `n gemeente; dat die kerk wel die 
besondere situasie van die jeug raak- 
sien en leiding wil gee ook t.o.v. die 
jeug se vryetydbesteding ens., en met 
gebruikmaking van elke beskikbare 
middel, het ek besluit om `n spotprentjie 
te teken. Dit is nie gepubliseer nie, 
waarvoor ek niemand kwalik neem nie, 
miskien hoort dit nie in 'n kerkblad nie. 
Maar nou vra ek die redaksie, groot 
asseblief, om dit tog maar as bewys te 
plaas. Die tema: Die Moenies en Mag- 
nies van Jeugwerk. Die Resultaat?2? Af- 
gesien van hierdie feitlike situasie, wil 
ek graag hierdie stelling maak: As ie- 
mand oor 'n onderwerp moet praat of 
skryf, is hy seker geregtig om enige 
persoon en enige artikel aan te haal 
ongeag die vraag wanneer hulle geskryf 
is. 


Verder word daar beswaar gemaak 
teen opmerkings soos ,,onverantwoorde- 
like bewering” en ,,halstarrige kortsig- 
tigheid”, maar die konteks waarin dit 
gesê is, word nie genoem nie, en wil ek 
dit graag herhaal, want ek sê dit mog 
dat dit `n onverantwoordelike bewering 
is om te sê ,,dat dit nie korrek is dat 
die kerk in sy jeugwerk leiding wil gee 
ten opsigte van die ontspanning van die 
jeug en vryetydsbesteding nie”. 

Ook sê ek dit by herhaling dat dit so- 
danig is ,om die feit van sukses in die 
leiding gee aan, die motivering en akti- 
vering van homogene groepe, te wil 
ontken”. Miskien klink die woorde sker- 
per as wat die betekenis daarvan is, 
maar ek. beskou dit as moedswillige 
kortsigtigheid om hierdie metodiek te 
verwerp. Dit sou mos beteken dat die 
metodiek in ons kategese, waar verskil- 
lende ouderdomsgroepe gegroepeer word, 
ook verwerp moet word! Hoe wil ons 
dan die bestaan en vorming van stu- 
dente-gemeentes regverdig? Myns insiens 
is dit noodsaaklik om dit op so 'n wyse 
te doen wanneer die didaktiese in die 
evangelie by verskillende groepe tuis- 
gebring moet word. 



















Verder dan net `n opmerking oor my 
luister” na die Bybel, wat nie ,juis baie 
ernstig is nie”, dat ek nie daarin slaag 
om die Bybel objektief te benader nie. 
Hierdie opmerking word dan gegrond 
op woorde wat ek gebesig het soos: die 
kerk voel; myns insiens; die situasie. 
So skryf ds. Bloem: ,Die kerk se op- 
trede word baie beslis nie bepaal deur 
die ,gevoel' en deur ,persoonlike opi- 
nies' en deur ,die situasie” nie, maar deur 
die woord alleen”. Maar dit is mos van- 
selfsprekend so! Elke gelowige vorm sy 
opinie op grond van die woord alleen, 
en die kerk voel ook sy optrede in 'n 
bepaalde situasie op grond van Gods 
Woord alleen. In hierdie konteks het 
ek tog ook hierdie woorde gebruik: 
T.o.v. die kategese het ek geskrywe: ,,Is 
dit nou on-Bybels om die kind, behalwe 
dat hy saam met sy ouers in die erediens 
is, deur sy ouers gelei en onderrig moet 
word, onder die toesig van die amps- 
draers staan, afsonderlik saam te trek 
(in kategese klasse)? Nee, inteendeel, die 
kerk voel dat hierdie individualisering 
tot nut en heil van die kind is...” 

Hierdie voel is heeltemaal in ooreen- 
stemming met die bedoeling van die Hei- 
lige Skrif, al sal die fenomeen van die 
kategese soos deur ons geimplementeer, 
nie in Gods Woord voorkom nié. En 
verder ten opsigte van die argument oor 
die bearbeiding by geleentheid van ho- 
mogene groepe, of liewer: met homogene 
groepe ook te arbei, het ek gesê dat dit 
“myns insiens” halsstarrige kortsigtig- 

Lewenshoudinge (2) 


GROOT STAAN 


@ DR. H. G. v.d. WESTHUIZEN 


DIE huis van die Here is nie privaatbesit nie. Dié huis behoort aan die 

Here. En dit is die Here se wil dat hierdie huis moet uitbrei oor alle 
volke en rasse (Matt. 28:19). Die roeping wat op hierdie terrein vervul moet 
word, is die sending wat `n uitwaartse beweging is na Jerusalem, Judea, 
Samaria en tot aan die uiterste van die aarde. 

Dit is heeltemal waar dat hierdie uitgaan `n gekwalifiseerde beweging 
is. Dit is gelaai met die evangelie en bedoel om die koninkryk van God 
aan te kondig. Daarom is hierdie uitwaartse beweging nie `n ongékwali- 
fiseerde verblyf van die kerk van die Here en die heiliges (1 Kor. 1:2) in 
die midde van die wêreld en die onheile nie. Die kerk mag hom nie ophou 
met onheilige dinge nie. Die oproep kom dan ook telkens om uit die sonde 
uit te gaan. Twee engele gee aan Lot opdrag om uit Sodom uit te gaan 
vanweë Sodom se sonde (Gen. 19:12). Omdat Korag, Datan Abiram teen 
Moses en Aron opstaan, kry laasgenoemde twee die opdrag om met die 
volk hulle te distansieer van die goddelose manne, waarna die aarde die 
goddeloses ingesluk het (Num. 16:21 v.v.). Israel kry ook opdrag om uit 
Babel te vlug soos bokkies voor kleinvee uit, omdat die Here se straf op 
Babel gaan afkom (Jer. $0:8; S1:6, 9, 45; Jes. 48:20; S2:-11; Sag. 2:6, 7). 
Jesus waarsku self in sy profetiese rede (Matt. 24:15; Mark. 13:14; Luk. 
21:21; Openb. 18:4), dat die volk van die Here moet uitgaan uit die 
gemeenskap van die sonde. Daarmee word die kerk nie uit die wêreld 
gejaag nie, maar die duiwel uit die kerk. Omdat die duiwel hom nie deur 
mense laat rondjaag nie, kom die opdrag aan die huis van die Here om 
dic duiwel daar geen plek toe te laat nie. In een huis kan nie twee base 
wees nie. 'n Verdeelde huis is `n verlore huis (Mark. 3:24-26; Matt. 6:24). 

Buiten dat die huis van die Here 'n sendingroeping en `n onttrekkings- 

@ DS. W. H. SWART 
(Vervolg) 


VERANDERING TER WILLE VAN 
VERANDERING 


Vir ouer en kind 





(d) The Children of God. Hierdie groep 
vorm weer 'n sytak van die ,,Jezus 


volk” en toon tipiese seketariese 
trekke. (In Hillbrow Johannesburg 
is daar ook 'n sogenaamde gods- 
dienstige groep wat opereer onder 
die naam ,,Children of God”). Ken- 
merkend van hierdie groep is die 
feit dat jongmense hul ouerhuise 
verlaat om saam met vriende en 
vriendinne `n ,,commune” te vorm 
waar al die lede alles in gemeen 
het. 


Hierdie groep is deur Dawid Berg, 
'n voormalige pastor van `n kerk 
in Arizona wat hoofsaaklik onder 
die Indiane gewerk het, gestig. Na- 
dat hy skynbaar oor een of ander 
saak uit die kerk gesit is, het Berg 
en sy gesin na Suid-Kalifornia ver- 
huis waar hy vir rev. Fred Jordan, 
`n ,pentecostal” evangelis met sy 
American Saul Clinic” gewerk het. 
Berg se werk was ,publica relations” 
en verder het hy vir Jordan gehelp 
met sy radio (en TV) program 
Church in the Home”. Dog na `n 
ruk is Berg weg van Jordan en het 
hom by sy moeder, die radio-evan- 
gelis Virginia Brandt Berg, gaan 
tuismaak. 


Berg het toe 'n boek: ,,The Life 
Story of Virginia Brandt Berg” oor 
die lewe van sy moeder geskryf. Na 
die beste wete is dit die enigste boek 
wat die Children of God naas die 
Bybel mag lees. 


Omstreeks laat 1967 of vroeg 1968 
het Berg die direksie van die koffie- 
huis aldaar by: ,Teen Challenge” 
oorgeneem. Die koffiehuis se naam 
is van ,The Light Club” na ,Teen 
for Christ” verander en hier het ons 
die begin van die koffiekroeë soos 
dit vandag algemeen deur sekere 
persone ook by ons in Suid-Afrika 
gepropageer word. Berg het 'n ge- 
meenskaplike saambly-manier van 
lewe nagestreef en het sy volgelinge 
aangemoedig om die betrekkings 
wat hulle beklee, te laat vaar. Na 
anderhalf jaar het Berg die ,,profe- 
sie!” ontvang om die koffiehuis al- 
daar te sluit en na Tucson en Palm 
Springs te gaan. Daar is hulle uit 'n 
kerkgebou geskop waarin hulle aan- 
vanklik toegang gehad het en toe 
het hy en sy volgelinge die wapad 
gekies en byna heeltemal nomadies 
geraak. 

Berg het homself as Joods gesien en 
het ook sekere parallelle ooreen- 
komste tussen sy groepe en die ou 
Israel gesien. Hierdie siening het 
toe gerealiseer in hulle nomadiese 
houding, die organisering in stam- 
me en die beskouing van God's uit- 
verkore volk te wees. 


Die Bybel het hulle letterlik (bibli- 
sisties) opgeneem en veral Ou Tes- 
tamentiese name is aan lede gegee. 
Om vervolg te word, het hulle kerke 
met hulle hippiemondering en kaal- 
voet binnegegaan, om die diens te 
ontstig, om sodoende vervolg te 
word en hul doel te bereik om soos 
Jesus vervolg te word. 


Gedurende die nomadiese periode 
het Berg uit die kalklig begin tree 
en van sy kinders in bevel geplaas. 
Onlangse ,,convents” in die groep 
dra min kennis van Berg. Aan die 
leiers van sy volgelinge het Berg 
gesê dat hy nou met alle mag hom 
gaan wy aan die mees moontlike 
intieme verhouding met God sodat 
sy boodskappe aan sy volgelinge 
suiwer en deur die Gees geinspi- 
reerd kan wees. 


Die ,,Children of God” het toe tot 
meer as veertig van hierdie kolonies 
gegroei maar gou het 'n teenbewe- 
ging onder ouers ontstaan wat hulle 
bedrywighede probeer teenwerk het 
naamlik ,,Parents Commitee to Save 
Our Sons and Daughters from the 
Children of God Organization”. Dit 
is 'n groep ouers in San Diego wat 
nou weer alles probeer om hulle 
kinders uit die kloue van die Child- 
ren of God te kry. 


Berg en sy mense glo ook nie dat 
`n mens tot eer van God kan werk 
nie: as jy werk is jy volgens hulle 
verlore want: ,It ismt the Lord's 
word. The person who has a job 
is not of God, he is of Satan.” Dit 
skeel hulle min dat die Bybel daar- 
van praat dat Petrus `n visserman, 
Paulus `n tentmaker en Lukas 'n 
medikus was. 


Daar word ook beweer dat kinder- 
tjies wat in die groep gebore word, 
in die sorg van ouers, ,broers en 
susters” geplaas word. Die bewering 
is al gemaak dat dit gedoen word 


om die kinders uit gesinsverband te 
ruk sodat hulle gemeenskapsmense 
moet wees. Vir die ,,Ohildren of 
God” bestaan daar ook nie so-iets 
soos privaatheid nie, want te alle 
tye moet die oueres (leiers) weet 
wat elkeen doen en dit is daarom 
dat selfs die deure van toilette ver- 
wyder word om elke vorm van pri- 
vaatheid en individualiteit te bestry. 
Die Children of God het hulle aan- 
vanlik in twaalf groepe ingedeel wat 
simbolies moes wees van die twaalf 
stamme van Israel, maar dit het later 
nie suksesvol geblyk te wees nie. 
Die spreek in ,,vreemde tale” kom 
vry-algemeen voor in die groepe, 
die ,heilige kus” is in 'n ere herstel 
en hulle danse word genoem ,,dances 
of Judah” wat nie veel verskil van 
die ,,rock concert and dance” nie. 
Die groep het nie geneeshere en 
verpleegster nie want sê hulle: ,We 
ask “dr. Jesus” to solve our ills of 
the body as well as the spirit.” In 
die groep word gebedsgenesing be- 
oefen en tydens die geboorte van 
`n kind staan al die inwoners van 
die kolonie om die moeder terwyl 
hulle bid, sing en in vreemde tale 
praat. 


Dit is en bly vir die Children of 
God `n dogma dat die kerk on-By- 
bels is en nie van God is nie. 


'n Godsdiensonderwyser het volgens 
Jan J. van Capelleveen die volgende 
opmerking gemaak, wat myns in- 
siens seker alles mooi in `n neutedop 
vasvat: ,Het gekke is dat ze van 
theologie niets willen weten, maar 
wel van wat de Bybel zegt.” 


(Word vervolg) 





`n God-loos vaccum kan deur geen 
mens op die lang duur verdra word nie. 
Waar God sy setel nie in ons menslike 
bestaan ontvang nie, daar bestyg die 
menslike eie-ek die troon waarby die 
mens ten slotte te gronde gaan. 

heid is om hierdie metodiek te verwerp. 
Dit is mos my mening, nie waar nie, en 
ek dink dit is die mening van baie pe- 
dagoë, en hierdie metodiek bepaal tog 
nie die inhoud van wat gepredik word 
nie. Die kerk wat van hierdie metode 
gebruik maak, laat hom in elk geval 
deur Gods Woord alleen lei. 


Verder wil ek in alle beskeidenheid 
sê dat ek Gods Woord so interpreteer, 
dat dit ruimte laat, om in 'n situasie wat 
onbekend was in die Bybelse tyd, Gods 
Woord juis so te bring dat dit in die 
situasie van die hoorder gehoor word. 


Wees in elk geval verseker van my 
waardering, en die waardering van die 
kerk vir almal wat kragte saamsnoer om 
te sorg dat die ankers van ons kinders 
en ons jeug stewig in Gods Woord ge- 
gBOOI is. 


DOODSBERIGTE 





IN MEMORIAM 


Dit het die almagtige God behaag om 
die siele van hierdie ons tans gestorwe 
broeders en susters tot Hom te meem. 
Hulle liggame is aan die aarde toevertrou 
in die vaste en sekere hoop van die 
opstanding tot die ewige lewe deur ons 
Here Jesus Christus wat die vermederende 
liggaam gelyk sal maak. 


In liefdevolle herinnering dink ons 
terug aan ons ontslape dierbares wat ons 
vooruitgegaan het en nou rus van hulle 
arbeid. Ons mis hulle, maar treur nie oor 
hulle soos die ander wat geen hoop het 
nie. Ons dank God vir wat hulle deur sy 
genade beteken het. 





IN MEMORIAM 


FOURIE, G. H. Onvergeentlik sal vir 
ons bly die laat middag uur van 27 Ok- 
tober 1976, toe dit die almagtige God 
behaag het, om na `n smartvolle lyding 
van etlike dae, wat hy in stilte gedra het, 
tot Hom te neem, my liefdevolle egge- 
noot en ons vader, Gerhardus Petrus 
Fourie. 


Ons sorg en steun is ons ontneem. 
Ons glo dit was Gods wil alleen. 
Bedroefde eggenote 
en kinders 
Jannet, Louis en Elise Fourie 


IN MEMORIAM 


DE WAAL, Cornelis Johannes. Gebore 
11 Maart 1912. Skielik en onverwags 
van ons weggeneem op die aand van 6 
Oktober 1976, ons dierbare eggenoot, 
vader en grootvader. 


Kinders en kleinkinders. 
Verlangende eggenote, 
Burgerstraat 68A, 
Bronkhorstspruit. 


IN MEMORIAM 


BREET, G. J. Een jaar van eensaamheid 
en verlange is verby, nog bly die aand 
van 28 Desember 1975 vir ons soos die 
dag van gister toe van ons weggeneem 
is my eggenoot, ons pappie en oupa in 
die ouderdom van 64 jaar, 11 maande 
en 8 dae. Ons gun hom die rus. Soos hy 
geleef het, het hy gesterf. 
Eggenote, kinders en kleinkinders 
M. J. Breet 
Krugersdorp-Wes, 
Van Wykstraat 54. 


IN MEMORIAM 


JANSEN VAN VUUREN, Andries Ja- 
cobus. In liefdevolle aandenking aan 
ons geliefde ontslape eggenoot, vader 
en grootvader, wat op 3 Oktober 1970, 
skielik deur 'n treinongeluk op Vryheid 
van ons weggeneem is. Hoewel reeds 6 
jaar verbygegaan het, word sy nagedagte- 
nis, sy lewe en voorbeeld, steeds in 
dankbaarheid onthou. Sy plek is vir 
altyd leeg. Ons gun hom die ewige rus. 
Jes. 43:1. 

Steeds treurende eggenote Kitty, 

kinders, Staffie, Chrissie, Dawie, 

Doreen en 6 kleinkinders. 
Christinestraat 20, 





Witbank. 

TE KOOP 
`n LANDBOUHOEWE (24 morg) te 
Kampersrus — met baie Mangobome. 


Grens aan die van mev. Viljoen wedu- 
wee van wyle ds. $S. P. Viljoen. Net die 
plek om in 'n vakansie te gaan ontspan 
of om af te tree in 'n heerlike klimaat. 
R10 000 o.n.a. 

Skakel H. Coertze (oom Helgard) by 
die kerkkantoor 3-5201 indien meer be- 
sonderhede verlang word. 


NUWE BOEKE 


H.A.U.M., Pretoria kondig die volgende 
kinderboekies aan: — 





Poolvas Napoleon II, deur Juri Kowal, 
R3,60. 
'n Reënboog vir Ansa, deur Ron Brooks, 
R3,75. 
Die Towerspieël, deur Lidia Postma, 
R4,20. 
Ke 


Perskor die volgende kinderboekies: — 


Wie die laaste lag, deur C. $. Baden- 
horst, R2,25. 

Stories vir kleine muisies, deur Rina 
Muller, R2,95. — Tweede uitg. R2,20. 

Swartland, deur Elsie du Toit, R2,70. 

Jaap, deur Elsie du Toit, R2,50. 

Wippie en Wappie, deur Elsie du Toit, 
R2,20. 

Jan speel saam, deur C. $. Badenhorst, 
R2,30. 

Sebeka, deur Bery Patrick Del Buys, 
R3,25. 

Jan-Daan se voete ook, deur Beryl Pat- 
rick Del Buys, R3,25. 

Spioene en Spektakels, deur Cornelia 
Kruger, R3,25. 

Asook twee gedigbuldeltjies. 

Aalwynvreugde, deur Marie-Louise Ma- 
rais, R3,75. 

Bokas en Ondertoon, deur Gerrit Fourie, 
R4,75. 

Kort opstelle oor bome: 

Bome praat met ons, deur Kobie Gouws, 
R3,95. 

Fynproe met Joey — Net vir Twee, deur 
Joey Mostert, prys onvermeld. 

Jeugrubriek 


C] Van bladsy 13 


wat verdwaald geraak het in die sg. 
onderwêreld. So word die musiek dan 
eintlik `n verlengstuk van die effekte 
van die dwelmmiddel en word derhalwe 
beskryf as ,mind expanding” volgens 
dr. v.d. Hoven. Hy het ook verklaar dat 
die Beatles al self erken het dat hulle 
musiek die vermoë het ,om emosionele 
onstabiliteit, disgeorganiseerde gedrag, 
skermutselinge en uiteindelik revolusie 
te veroorsaak”. 


Die hele aangeleentheid lyk nou glad 
nie meer so onskuldig as juis die musiek 
telkens genoem word wanneer daar ge- 
praat word van musiek wat moet ver- 
ander en daar betoog word vir pop- 
musiek en -sang in die kerk. 


MOET DIE KERKSANG VERNUWE? 


Kyk ons na die kerksang dan sien ons 
die kerklied as draer van die antwoord 
van die gemeente. So kan die gemeente 
op sinvolle wyse bevestig op wat die 
voorganger as gebed of belydenis uit- 
gespreek het namens die gemeente en 


Lewenshoudinge 

taak het, moet hy om beide te kan vervul 'n lewenshouding openbaar wat 
ons die Groot Staan wil noem. Hy moet by sy Huisheer, die Here staan. 
Die kerk moet by die Woord van God, en by sy roeping staan. 

Hierdie staan van die kerk is 'n Geesbewerkte staan in die liefde van 
God, met volle begrip en simpatie van die sondaarmens met wie hy te 
doen kry. Nogtans mag die volk van God hom nie laat omloop deur om- 
standighede of aanslae van die vyand nie. 

Omstandighede is soms 'n sterk greep op die Godsvolk om onstand- 
vastig te word. 'n Wêreld wat roep om verandering dring ook in sy ver- 
anderingsug die kerk binne. Dan moet die kerk waak dat ofskoon sy vorme 
kan verander, sy afhanklikheid en getrouheid aan God en sy Woordom- 
skrewe taak, nooit mag verander nie. Die kerk moet staan by sy wese — 
Jesus Christus (Ef. 1:22, 23). 

Ook Israel moes telkens gewaarsku word dat hy as Godsvolk nie moet 
afstand doen in die praktyk van sy Godsvertroue nie. In Hosea 7:11 kom 
die ontsaglike uitspraak: ,,So het Efraim dan geword soos `n onnosele duif 
sonder verstand; hulle roep na Egipte, hulle gaan na Assur.” Die Godsvolk 
word hier eers beskuldig dat hulle soos `n roosterkoek is, wat deurtrek is 
met die olie van die nasies (Eks. 29:2). In Israel se staatkunde en godsdiens 
is hulle deurtrek van die invloed van ander nasies (Eks. 19:5; Num. 23:9; 
Deut. 33:38), in plaas van om op God te vertrou en sy diens onvermengd 
te hou. Hulle het beweeg na Assirië en Egipte om guns, vrede en ontspan- 
ning te manipuleer vir eie gewin tussen hierdie oosgeleë en wesgeleë groot 
moondhede. Soos `n duif opreg is (Matt. 10:16) en simbool van vrede, het 
Israel dit ook opreg bedoel om vrede te behou. Die Godsvolk mag egter 
nie vrede manipuleer met die verlies van Godsvertroue nie. Dan is hy 'n 
onnosele duif en `n roosterkoek wat eenkant verbrand en onbruikbaar is en 
die ander kant rou en onsmaaklik. Die oproep is dringend aan die gelowige 
om `n lewenshouding van standpuntname in te neem: ,,Staan dan vas in die 
vryheid waarmee Christus ons vrygemaak het...” (Gal. 5:1). ,Hou maar 
net vas wat julle het, totdat Ek kom.” (Openb. 2:2$.) In die ou Gesange- 
bundel sing ons in Ges. 7$ vers 1: 


Waak, Christen, staan in die geloof 
dat niemand u u kroon ontroof! 
Gedra u manlik, wees kloekmoedig 
in trou' volvoering van Gods werk; 
standvastig, onbeweeglik, sterk, 
volyw'rig, altyd owervloedig. 

Dan sal u arbeid in die Heer 

tot seën wees, sy Naam ter eer! 


“En ons is sy huis as ons net die vrymoedigheid en die roem van die 
hoop tot die einde toe onwrikbaar vashou.” (Hebr. 3:6) 

In die Groot Trek moes ons voorouers van tyd tot tyd `n ,staning” 
maak om stryd te voer. Staan, stryd en trek is saamgeweef en het elkeen 
sy plek. 

(Word vervolg) 

so word die lied onlosmaaklik deel van 
die antwoord van die gemeente. 


Musiek en sang is dus nie verkondi- 
gers van die Woord nie, maar slegs 
begeleiding van die antwoord van die 
gelowige. Daarom is die vernuwings- 
aandrang van modernistiese jeuggroepe 
ongegrond, omdat dit nie betaamlik is 
om op onbetaamlike wyse in ontmoeting 
met God te tree nie. Die tyd het dan ook 
geleer dat ,,pop” nog nooit gedeug het 
nie en dat die klassieke toonaard `ʼn 
waardige draer van die gelowige se ant- 
woord is en was. Kolossense 3:16 gee 
hier die leiding as daar staan dat met 
dankbaarheid tot eer van die Here in die 
hart gesing moet word. Wat gesing moet 
word, is dan ,,psalms en lofsange en 
geestelike liedere” wat in onderskeiding 
van die sekulêre is. 


In die kerklied gaan dit nie soos by 
die vernuwingspogings waar dit gewoon- 
lik net een persoon met `n ghitaar is wat 
sing nie, maar die kerklied is vir die 
volle gemeente van Christus — `n ge- 
meente van Jesus Christus wat deur die 
sonde, van God af weggeskeur is en net 
op die genade en verlossing in Christus 
vertrou. Dit is die mense wat aangegryp 
is deur die Woord wat hulle gehoor het 
en dan anntwoord met `n lied. Hierdie 
kerklied mag nie `n sekulêre lied wees 
nie, want dit is steeds die mens wat deur 
die groot liefde van God oorweldig is 
en die mens kan nie uit eie menslike 
krag antwoord nie. Daarom moet die 
psalmboek geneem word en dit moet aan 
God teruggesing word, want die mens 
het tog niks anders as die Woord wat 
hy gehoor het om dit dan aan God terug 
te sing nie. So is die kerksang vertolking 
van die geloof op grond van die Woord. 
Tereg merk Calvyn op dat die melodie 
en wysie `n geskikte draer en vertolking 
van die woorde van daardie teks moet 
wees en dit moet ook `n hoër draer 
wees. Nooit moet dit gaan oor God nie, 
maar steeds alleen vir God wees en dit 
moet by sy Majesteit pas. Hoe tragies 
is dit dan nou nie in die lig van boge- 
noemde dat daar nog mense is wat die 
kerksang wil vernuwe net omdat hulle 
nie genoeg uiting aan hulle emosie of 
gevoel kan gee nie. 

s 





In sy radeloosheid doen die wêreld 
presies dieselfde as Nebukadnesar: hy 
neem sy toevlug tot geweld. Hy vra nie 
na wet of reg nie, maar sy geweld 
woed tomeloos. Al die woedende ge- 
weld is niks anders nie as 'n reaksie 
van rasende radeloosheid. Die geweld 
is geen bewys, dat die wêreld so seker 
van sy saak is nie, maar juis dat hy sy 
stuur totaal kwyt geraak het. 

Dr. A. H. Edelkoort 





As utrotsis 
u besittings en dit wil beskerm... 


Geniet die gerief van veelvuldige beskerming 
met die korttermyn-versekeringspolis wat die wydste 
dekking bied. 

Multiplex. 

Dit beskerm u besittings. Motor. Meubels. Klere. 
Swembadmasjinerie. Kinders se fietse en verskeie 
ander artikels wat u wil byvoeg. 

Betaalbaar in gerieflike maandelikse premies. 

Multiplex. Dis 'n 
Santam-versekeringsplan. 


MULTIPLEX 

Stuur aan : Posbus 653, Kaapstad. BOOO. 

Liefde lê nader as wat jy dink by Sterns' 














Sterns is vir lieflike diamant- 
ringe. Vanaf R99. 

Sterns laat al jou liefdesdrome waar 
word met sê `n diamantkeuse, sulke 
waarde en sulke maklike afbetaling, 
dat daar niemand is wat jou méér kan 
aanbied nie. 

Sterns is immers die 
tuiste van foutvrye diamante. Dié dat 
Sterns jou selfs `n weeldewittebrood 













“-LOVE-YOU' teen 'n spesiale verlaagde prys kan 
Trouring Vanaf R120. bied! 
Diamantring Vanaf R3875 Ons verwelkom alle krediet- 


kaarte: Barclaykaart, Diners, 
American Express, Standard, 
Wesbank. 


STERNS 


Die tuiste van foutvrye diamante 


*Daar's 'n Sterns-diamantwinkel 
in jou omgewing. 


DAGDROOM 
'Trouring Vanaf R84 
Diamantring Vanaf R185 


Marietjie Vanaf R250 





BARKER MCCORMAC 9198/A 





Ry met vakansie-na u vakansie! 


As mens jou voet op die trein sit, het jou EE SNR EE. HET id 
vakansie klaar begin! Ontspan terwyl dinge KONSESSIETYD IS GROOTSPAARTYD! 
virjou gedoen word. Sonder die spanning van 
self bestuur, neem die trein jou rustig na 
stadium twee van jou vakansie. 

In die ry word die heerlikste etes bedien — 
volle, smaaklike maaltye met knap bediening 
en 'n keuse van puik wyne. Sit behaaglik 
terug en kyk hoe ons pragtige land buite ver- 
byskuif terwyl die ritmiese geklop van die 
treinwiele die jaar se sorge van jou afskud en 
wanneer slapenstyd aanbreek, jou heerlik aan BE Ti 
GED sus TER ER) 

Waarom sal mens nou nie ook die é the ad 
heel eerste dag van jou vakansie ten 
volle benut nie? 

Ry met vakansie —na u vakansie. 


Kom ry vemiet, kinders! 


Die kleinspan? Bring hulle saam. 
Outjies onder 7 wat saam met vol- 
wassenes reis ry gratis. 


In konsessietye betaal u tot 25% minder vir u kaartjie. En dié besparing kan 
sommer `n groot deel van u bydrae wees tot die stryd teen inflasie. 


Volle besonderhede verkrygbaar by enige stasiemeester of unaaste SAS-reisburo. 
Anders kan u eenvoudig hierdie koepon invul en dit aan ons pos. 


Stuur my asb. gou volledige inligting oor konsessies. 


EF RE ER EN RE N EE RE EE EE 
Adres dese eo RE Ee 


EE EE 

